text:
化學
呢篇文章講嘅係科學上嘅定義.想搵呢個詞嘅第啲意思,睇下(化學 (搞清楚)).
化學(粵拼:faa3 hok6),字面解即係變化嘅科學,係古時西方鍊金術嘅一個分支.現今人所謂嘅化學係指由原子層面研究物質嘅學術.研究化學嘅人叫做化學家,就循住呢個方向去解構各種物質嘅結構,特性同埋變化,物質之間嘅關係,以及當兩種物質相互影響而發生改變嘅時候能量嘅變化.
化學主要研究原子同埋原子嘅組合,例如分子,結晶體同埋金屬,呢啲都係日常生活經常見到嘅嘢.現代化學指出,一種物質嘅特性好取決於佢喺原子層面上嘅結構.化學同埋物理係現代自然科學之中兩科算得上係最重要嘅學科.
目錄
化學概論[編輯]
好多人叫化學做「中心科學」(Central science),因為佢將科學嘅其他分支,例如物理,材料科學,納米科技,生物學同埋地質學連埋一齊.化學嘅好多專科都同其他科學學派有重疊嘅地方.不過呢啲分支又好獨特,例如特強物科嘅製作,藥物嘅製作同生命過程嘅研究.
化學其中一個基本嘅成份係佢嘅研究涉及物質.所謂嘅涉及可以係兩種物質互相影響,亦可以係物質同其他無實體嘅嘢,例如能量,之間嘅影響.傳統嘅化學好多時都係講兩種物質相遇,變化,亦即係一般人成日講嘅「化學反應」;又或者係一種物質變成另一種物質個過程.呢啲變化有時會用到電磁波,當中電磁波負責激發化學作用.不過有時化學都唔一定要講反應.光譜學研究物質同光之間嘅關係,而呢啲關係並唔涉及化學反應.
研究化學嘅人叫做化學家.喺化學家嘅概念裏面一切物質都係由原子或者比原子更加細粒嘅物質組成.一堆原子合埋之後可以成為各種其他嘢,例如分子,離子或者結晶體.地球上一切嘅嘢,生活入面一切嘅物件同埋物質,佢哋嘅特性都係受化學特性同物理特性所掌管.
鋼之所以咁硬,因為佢入面啲原子組成咗一個好大嘅結晶,每粒原子都同隔離嗰粒黐到勁實.木燒得著,因為佢同空氣入面嘅氧一超過特定溫度就會自動發生反應,發光同發熱.水係液體,因為佢入面啲粒子嘅活動程度大過固體而少過氣體.人曉睇嘢,因為眼入面有啲遇光會變化嘅蛋白質,同個腦傳送訊息.
正因為化學有咁多嘢好讀,無人有能力知晒所有嘢,亦都無人可以同化學嘅界綫落一個好準確嘅定義.大部分化學家都係化學入面每瓣都知少少;但係就算係知名嘅化學家其實都只不過係比其他人喺化學其中一個範籌知多少少.
化學入面有好多唔同嘅分支,而每位化學家通常都係精一兩瓣;喺中學教嗰啲化學,化學家就通常叫做「普及化學」.普及化學算係化學咁多個門派嘅大導論,幫學生選擇專修邊瓣.好多普及化學教嘅概念其實都唔多完善同埋唔多精確,不過就好有用.好多時化學家都會用呢啲簡單嘅念來解釋一啲極度複雜嘅嘢,因為佢哋都知道要畀一個好詳盡嘅解釋係一件好難,接近無可能嘅事,就算解得出都無人聽得明.
雖然佢有鍊金術嘅根底,但喺歷史上化學係一門無乜歷史嘅學說.英文「化學」(Chemistry)一字就係直接由「鍊金術」(Alchemy)走出來.
歷史[編輯]
最早嘅化學要算係人類對火嘅研究.對於當時嘅人來講,火有能力將一樣嘢變成另一樣嘢,所以成為當時人最有興趣研究嘅現象.如果無火,人類唔會發現到點整鐵同埋玻璃.後來,當人發現咗金呢種貴金屬之後,好多人變成研究點樣將其他嘢變成金.呢啲研究促成咗一種原科學(protoscience)-鍊金術嘅誕生.之後,各界鍊金術士又發明咗好多化學生產過程,為現代化學嘅誕生鋪路.現代化學係由1873年拉瓦錫(Antoine Lavoisier)提出質量守衡定律(conservation of mass)開始出現.接住落來化學家發現咗各種化學元素,為後來門捷列夫(ДMи́Tpий ИBáHoBич MeHдeлéeB,Dmitri Mendeleev)建立元素週期表奠定基礎.1901年,諾貝爾化學獎成立,認定化學對人類嘅貢獻.
化學嘅分支[編輯]
化學分為幾個大門派,喺佢哋之外又有好多跨越門派嘅研究方向同項目.
- 分析化學係一門研究物質樣本,從而分析佢哋入面啲化學成分同埋物理結構嘅科學.分析化學通常都會用一啲各個化學門派通用嘅實驗工具同埋方法.呢啲通用嘅方法喺理論化學以外嘅各個門派都會用到.
- 生物化學係研究生物入面各種化學物質,化學作用同埋物質之間嘅互動過程嘅科學.生物化學,有機化學同埋藥物化學之間嘅關係十分之密切.生物化學好多時都會俾人同分子生物學同埋遺傳學一齊研究.
- 有機化學即係人類對有機化合物嘅研究,簡單啲來講即係碳化合物嘅科學.有機化學主要研究呢啲碳化物嘅化學特性同埋物理結構.
- 無機化學係一門對無機化合物嘅研究.有機同無機中間條界綫其實並唔絕對.有機金屬化學就係一門介乎有機同埋無機中間嘅化學.
- 有機金屬化學係研究一啲有碳同金屬原子之間嘅化學鍵嘅化合物嘅化學分支.
- 物理化學係從物理角度分析各種化學作用根底原理嘅化學門派.物理化學家對一個化學作用最有興趣嘅係當中能量嘅轉變同埋化學作用中間嘅力學.熱化學,反應速度,電化學,統計力學以及光譜學都係物理化學入面常見嘅課題.物理化學同分子物理有好多重覆嘅地方,而物理化學家甚至會用微積分去解釋化學現象同埋訂立化學方程.物理化學有時又同量子化學同埋理論化學關係密切,擺埋一齊來講.
- 理論化學係從數學或者物理嘅純理論去解釋各種化學現象嘅門派.第二次世界大戰之後,電腦嘅高速發展促成咗計算化學嘅進步.由還原論(reductionism)個角度來睇,其實理論化學根本就係物理而唔係化學.
- 計算化學其實嚴格來講係一門藝術,因為佢旨在用電腦程式來解決化學上嘅問題,結果做做下越做越理論化,最後變咗藝術.
- 熱化學係研究各種化學反應途中化學能同其他能量形式之間嘅轉換嘅化學.
- 電化學係研究各種因為電力推動而發生嘅化學作用或者會喺運作途中產生電力嘅化學作用嘅科學門派.生活中常見嘅各種電池就係電化學嘅研究成果.
- 光化學研究各種化學物質,尤其係原子同埋細粒嘅分子,同光之間嘅互動.
- 聲化學研究化學品同埋聲音之間嘅互動.
- 藥物化學研究化學物質點樣用喺藥物入面,從而改變藥物嘅功效,做出醫病嘅作用.佢其實係幾個化學門派,包括有機化學,生物化學,物理化學,同埋幾個唔屬於化學嘅科學門派,包括藥理學,分子生物學同埋統計學撈埋嘅結果.
- 量子化學用量子力學同埋其他純理論手段解釋各種化學現象.量子化學家,通常即係量子物理學家,鍾意用一粒原子入面電子同埋質子嘅排列以及佢哋之間嘅空隙有幾闊來說明點解一個化學反應會咁發生.
- 核子化學研究唔同嘅次原子粒子點走埋一齊,形成一個原子核,同埋研究一個原子核入面啲嘢點變化.
- 天文化學研究外太空嘅化學物質,分析佢哋嘅成分,結構同地球上面嘅物質有咩唔同.
- 大氣化學係一種對地球大氣層同埋其他星球嘅大氣層嘅研究.大氣化學都會研究環境變化途中發生過乜嘢化學反應.
- 環境化學從化學角度研究自然環境入面生物嘅變化.
- 綠色化學研究點樣從化學角度減低污染.
- 資訊化學用電腦去解決化學上嘅問題.
- 地球化學研究地殼入面各種物質嘅化學特性,解釋佢哋嘅構造.
- 石油化學從化學角度研究石油同天然氣嘅特性與及煉油技術.
- 高分子化學研究啲好鬼大粒嘅分子,即係高分子,例如發泡膠點樣造出來同埋有啲咩嘢特性.高分子化學亦都會研究點樣令到一大堆細細粒嘅分子黐埋變成一粒高分子.
- 超分子化學研究共價鍵以外各種化學鍵,例如氫鍵,范德華力(van der Waals force),抗水效應(hydrophobic effect)嘅運作.
- 化學工程研究點樣將化學品或者其他物料變得更加有用.
基本概念[編輯]
命名系統[編輯]
喺化學入面,呢個命名系統係指將各種化學品命名嘅方法.呢啲命名系統畀咗每一款嘢一個好有系統嘅名.有機化合物會根據有機命名系統改名,而無機化合物就會根據無機命名系統改名.
原子[編輯]
一粒原子即係一舊由一個有正電荷嘅原子核同埋一堆帶負電荷嘅電子組成嘅粒子.原子核入面有質子同中子.一個原子入面嘅電子組成佢嘅電子殼,而電子殼入面個負電荷會啱啱好平衡到原子核入面個正電荷,令到成個原子呈中性.
元素[編輯]
- 內文: 元素
一種元素即係所有原子核入面有一樣咁多粒質子嘅原子嘅統稱,例如氫呢種元素入面所有原子都係得一粒質子.呢個概念掉轉來諗又得:所有原子核入面有六粒質子嘅原子都係碳,所有原子核入面有九十二粒質子嘅都係鈾.元素呢樣嘢又有另外一個方便嘅定義,就係所有唔可以用化學方法再去分解嘅嘢都係元素.
喺咁多種列舉元素嘅方法入面,最常用同埋最方便嘅莫過於元素週期表.週期表根據原子序數來排啲原子,而原子序數就係一粒原子入面質子嘅數量.因為佢個奇怪擺法,擺埋一齊嘅元素,無論係同一個直行,同一個橫行定係純粹喺附近,都有一啲大致上固定嘅關係.
同一種元素可能有好多個唔同嘅同位素.佢哋除咗相對原子質量有些少分別,或者有啲因為大多,大少質子而導致原子核唔穩定之外其他嘢大致一樣.
化合物[編輯]
化合物係一啲以唔同元素用固定比例結合而成嘅物質.呢個成份嘅比例決定咗佢嘅化學特性.例如水係用氫同氧以二比一組合而成,結果佢三個原子之間就造咗一個104.5°度嘅角度出來.唔同化合物同埋元素之間嘅變化叫做化學反應.
分子[編輯]
一個分子係化合物嘅最根本組織,唔用化學方法拆唔開.大部分分子都係由兩個或者以上原子組成,但係都有啲特例,例如氦氣分子,得一個原子.呢啲原子,如果多過一個,係由化學鍵黐埋.
離子[編輯]
- 內文: 離子
離子係原子做完化學反應之後嘅結果,佢哋比起正常嘅同一款元素少咁啲或者多咁啲電子.正離子(例如鈉離子Na+)同埋負離子(例如氯離子Cl-)夾埋可以成為一個電荷中性嘅鹽(例如食鹽NaCl).有啲離子係由幾個原子組成,而佢哋進行化學作用嘅時候又唔會散開,例如磷酸鹽(PO43-),銨(NH4+).
化學品[編輯]
化學品代指一切有確實化學構造同埋化學成份嘅物質,所以又叫化學物質.佢哋可以係元素,化合物或者混合物(mixture).日常生活入面,我哋會遇到嘅嘢多數都係混合物,例如合金,空氣同埋生物.
化學鍵[編輯]
化學鍵係一種將一個化合物入面唔同原子黐埋嘅力量.化學鍵有好多種,當中共價鍵,離子鍵同埋金屬鍵比較常見.好多時一個原子嘅穏定氧化數可以幫人推測一個化合物嘅結構.不過,當啲嘢越來越覆雜,氧化數就再唔能夠用來幫人估計化合物嘅結構,到時就需要拆開個化合物,用量子力學研究.
物理特性[編輯]
物質有時會係液體,有時會係固體,有時會係氣體,呢啲叫做物質嘅相態.一件嘢軟唔軟,透唔透光,透光嘅話佢個折射率(refractive index)係幾多,呢啲都係一件物質嘅物理特性.總言之,物理特性即係一樣物質唔靠化學作用都可以斷定到嘅特性.
化學作用[編輯]
化學作用係一個令到一種物質變成另一種物質嘅過程.嗰個改變既可以係令到一大堆細細粒嘅分子賴埋一舊,變成一粒巨型分子,又可以係將一舊巨型分子拆返散成為一堆細細粒嘅分子,甚至係同一個分子入面啲原子走位,成個分子個嘅原子總數無變過,都叫化學作用.無論如何,大部分化學反應入面都會涉及化學鍵嘅形成或者消失.
如果一樣嘢同氧做完化學反應,我哋就話佢俾人氧化咗.一種酸同一種鹼做化學反應,令到雙方嘅腐蝕性都無咗,咁就叫中和.通過化學反應,物質又可以由一款變成另一款.化學家同藥劑師大量生產化學品就係一個例子.
定律[編輯]
化學入面有唔少定律,當中比較出名同埋比較重要嘅有:
化學工業[編輯]
- 內文: 化學工業
化學工業(即係化工)係當代經濟活動當中好重要嘅一部分,全球50大化學品製造商響2004年一共銷售咗5870億美元嘅業績,利潤有成8.1%,當中研發成本只係佔咗2.1% [1].
學科分類[編輯]
化學學科主要包括:
其他重有放射性元素,核化學,放射分析化學,同位素化學,輻射化學,核燃料,反應堆同裂變產物化學,,地球化學,海洋化學,大氣化學,環境化學,宇宙化學,星際化學,藥物化學,農業化學,石油化學,木材化學,土壤化學,煤化學,食品化學,化學地理學,天體化學,岩石化學,空間化學,膠體與介面化學等等.
引用資料[編輯]
- 朗文化學詞典,朗文(香港),1997
- ↑ "Top 50 Chemical Producers". Chemical & Engineering News 83 (29): 20–23. July 18, 2005. http://pubs.acs.org/cen/coverstory/83/8329globaltop50.html


c: text/html

text:
烏龍波
烏龍波,又可以講成擺烏龍,係足球術語之一,意思係解當一場賽事進行期間,一個球員唔小心將個波送咗入自己嘅龍門而令到己方球隊失波.家陣好多講波佬都會將烏龍波通俗咁講成「擺老烏」或者「送大禮」.
做出呢種失誤嘅多數係返去自己龍門前回防嘅球員,有時為咗即時化解敵方密集嘅攻勢,守方球員諗住用頭或者用腳解圍,點知判斷錯誤變成將個波改變方向飛入龍門,令到自己方面嘅守門員欲救無從而失波,呢個擺烏龍嘅情況係最普遍.
但有時誤會亦都會存在喺己方嘅球員同守門員之間,例如守方球員以為己方嘅門將喺自己後面,諗住輕鬆將個波撐龍舟畀佢,點知原來個門將唔為意接唔到而畀個波漏入龍門.有個關於誤會嘅實例發生喺2006年FIFA世界盃足球賽其中一場英格蘭嘅賽事入面,後防球員加利尼維利諗住後防冇晒威脅,於是喺大禁區角位外將個波大腳回後畀門將羅賓遜,點知羅賓遜出嚟諗住用腳輕鬆將個滾地波控定之際,個波突然俾草頭彈高避過咗佢隻腳,一路彈下彈下噉碌入龍門,令到英格蘭無端端失咗一球畀對手.
另外一個英超嘅經典烏龍波發生喺阿士東維拉嘅守門員安格文身上,當時後防球員美爾寶喺龍門右邊界外大力噉掟返個界外球入去畀安格文,點知安格文伸腳想接波時個波輕輕點一點佢隻腳後繼續彈入龍門,佢失波之後直頭無晒表情,重俾衝入球場嘅對方球迷(伯明翰球迷)拍佢塊面嚟嘲笑,成為當時英超球壇一單笑話.
當然烏龍波都可以係守門員自己一個人造成,不過例子就比較少.

robotstxt: allowed

filter: keep


text:
發嬲雀
憤怒鳥(Angry Birds)係由芬蘭Rovio Mobile開發嘅電子遊戲,2009年12月11號喺蘋果iOS首先推出,頭一年已經賣出過千萬.由於隻遊戲受歡迎,公司亦為第啲智能手機系統(包括Android)出憤怒鳥遊戲.
憤怒鳥重有特別版,包括Angry Birds Seasons,Angry Birds Rio,Angry Birds Space,Angry Birds Star Wars同埋Angry Birds Star Wars II.
玩法[編輯]
玩家要控制唔同色水嘅雀,幫佢哋由邪惡嘅綠色豬手上搶番啲蛋.每關啲綠色豬會匿喺用木,冰,石頭等等起嘅建築,而遊戲目的係打低所有豬.玩家要用丫叉射啲雀出去打啲豬,又或者破壞啲建築去令啲豬磧死.有啲關亦會有岩石同埋收埋炸藥嘅木箱幫手打啲豬.
遊戲裏面嘅雀有唔同種類.初頭淨係得最基本嘅紅色雀可以用,之後會出現有特別技能嘅雀,好似藍色雀可以一隻分裂成三隻,黑色雀會爆炸,白色雀會生會爆炸嘅蛋,黃色雀會加速,大紅色雀攻擊力高,綠色雀就會回旋.而啲豬亦有唔同大細,大隻啲嘅會襟打啲;有啲豬會戴頭盔令自己襟打啲,戴王冠嘅就更加襟打.而每死一隻豬就加5000分.
每一關提供嘅雀都有特定種類,數量同埋次序,如果可以用呢啲雀打低晒啲豬就算過關,可以玩下一關.破壞建築物料,打低啲豬都有分,如果有雀係冇用到嘅重會有特別加分.


text:
跑馬地站
呢篇文章講嘅係喺香港島跑馬地馬場隔蘺嘅港鐵南港島綫馬場站.想搵喺新界沙田馬場隔蘺嘅港鐵東鐵綫馬場站,睇下(馬場站 (東鐵綫)).
馬場站(計畫本來叫跑馬地站)喺香港跑馬地,係港鐵南港島綫東段上一個已經擱置嘅車站,包括喺南港島綫東段三個方案中嘅方案乙同方案丙曾經被建議過.車站將會服務香港島灣仔區嘅跑馬地地區.
歷史[編輯]
喺港鐵公司(當時叫地鐵公司)嘅方案入面,跑馬地站設喺跑馬地馬場以南的住宅區.雖然個站附近有跑馬地馬場,但係同東鐵綫嘅馬場站不同,唔會淨係喺賽馬日先至開放,因為跑馬地有好多住宅大廈,平日都有唔少客源.
因為受到部分地區人士同區內居民大力反對,認為起站破壞跑馬地嘅寧靜環境.港鐵公司喺2007年12月17日宣佈擱置興建跑馬地站.不過,大概喺同一個時間,香港賽馬會表示有意同港鐵公司協商喺跑馬地馬場設立車站,並且改名做馬場站,因此本站興唔興建仍然存有變數[1].至於會唔會只係喺賽馬日先至開放,就暫時未有定案.
隨住香港賽馬會係2008年1月11日發表措辭強硬聲明,拒絕補貼上市嘅港鐵公司起跑馬地站,並且指出銅鑼灣站已經可以足夠應付跑馬地居民嘅需求,加上賽馬會主席陳祖澤係港鐵其中一名主要對手九巴同龍運巴士嘅高級執行董事,相信該站嘅興建機會非常之渺茫[2].
參攷[編輯]
- ↑ 馬會出13億 倡港鐵通馬場 南港島線決定棄跑馬地站 殺出程咬金,《明報》,2007年12月20日
- ↑ 馬會拒補貼建跑馬地站,《明報》,2007年12月20日


text:
神秘主義
神秘主義(Mysticism,希臘話 uuσtιkός mystikos)係一種宗教現象,即係指通過某啲修煉或者方法,去達到某一種精神或者靈性嘅境界,至於達到乜嘢境界,就要視乎唔同宗教嘅信仰目的而定,唔同宗教嘅神秘主義表達方式都唔同,但普遍計都係以感受同神之間關係為主要目的,所以以有神論做基礎嘅宗教,都會涉及神秘主義.
宗教學角度認為,神秘主義係所有宗教嘅核心,甚至就係宗教嘅本質,但亦有啲學者認為神秘主義只係構成宗教嘅其中一個元素.神秘主義嘅神秘,其實係指每個宗教信仰最終極嘅對象,而呢個對象好多時係唔可以解釋,接觸或者表達得到,所以為之神秘.
雖然有人認為神秘主義只係喺宗教入面其中一種形式,不過亦有純粹神秘主義嘅宗教或者宗教派系,例如諾斯替主義就係一種神秘主義嘅信仰,而諾斯替主義亦對基督教,猶太教重有好多宗教都造成影響,好似猶太教嘅神秘主義派系喀巴拉,或者伊斯蘭教嘅蘇菲派,都係純粹以神秘主義作為宗教形式.
定義[編輯]
廣義上神秘主義唔一定係同宗教有關,例如突然聽到一個詞,或者見到一個景物,或者任何一種感受,會突然吸引咗去,而且覺得同自己好有關係,至於點解會有咁強烈感受,自己都解釋唔到,呢啲都屬於一種神秘經驗.
宗教神秘主義[編輯]
宗教學角度認為神秘主義係所有宗教嘅基礎,甚至認為神秘主義就係宗教本身,不過亦有一個學術定義,宗教神秘主義要合乎四點:
不可言說性[編輯]
可知性[編輯]
暫時性[編輯]
被動性[編輯]
精神修煉[編輯]
神秘主義悖論[編輯]
心理學角度[編輯]
參考[編輯]
- 《宗教經驗之種種》立緒出版社 ISBN 957-0411-36-8
- 《猶太教神秘主義主流》 四川人民出版社 ISBN 722004181/B213


text:
安史之亂
安史之亂係唐朝中期發生嘅一場亂事,由胡族人安祿山(營州雜胡)同史思明喺天寶十四年(755年)所發動.話說當時唐朝皇帝唐玄宗因為越嚟越無能,安祿山同埋朝中一班大臣不和,安祿山決定兵變.安祿山本身擁有軍權,唔使花好耐時間就攻入首都長安.
呢次事件使到唐玄宗退位做太上皇.而之後唐朝花咗七年時間打,最後要等到史思明個仔史朝義自殺,事件先至得以平息.
背景[編輯]
安史之亂個背景係可以追溯到唐朝個地方制度.唐朝個地方制度,係容許地方掌握軍事權力,當中尤其係北方邊境.早喺唐太宗嗰陣,就多次派兵打突厥.打完之後為咗方便管治,就喺邊境設置十個兵鎮,長官係節度使.節度史權力好大,任何地方官都冇能力凌駕.於是乎一旦節度使作反,就變成咗唐朝內部個隱患.
喺唐玄宗嗰陣因為太平盛世,開始怠政,唔但只大權都落喺楊國忠手度,甚至重用啲外族人管治北方邊境,好似安祿山就係.安祿山因為同當時個宰相楊國忠不和,結果就喺河北,以聲討楊國忠做理由起兵.
經過[編輯]
公元755年安祿山動員咗大批胡族人做士兵,一共有十八萬,喺河北以聲討楊國忠做理由起兵.
當時因為太平盛世,國家冇人識打仗,安祿山由河北一路起兵到河南,地方官都投晒降,重喺一個月內攻入咗洛陽.安祿山就喺洛陽登基做皇帝,國號叫「大燕」.
安祿山跟住重繼續打長安,去聲討楊國忠.唐玄宗同楊國忠派咗二十萬大軍去抵抗,最後失敗收場.安祿山長驅直入,重攻陷埋長安.唐玄宗就好倉卒咁逃離長安入四川.行到半路唐玄宗軍隊發生咗兵變,士兵要求處死楊國忠.結果楊國忠處死咗.無耐唐玄宗入咗四川,讓位畀太子李亨做皇帝,自己做太上皇.
李亨登咗基之後,派咗郭子儀反抗安祿山;後來又加埋李光弼.經過努力,最後反敗為勝,收復咗長安同河北.
而正喺呢國時候安祿山陣營內亂,先有安慶緒殺咗安祿山;安慶緒又畀部下史思明所殺;最後史思明畀佢個養仔史朝義殺害.跟住唐玄宗同李亨都相繼過身,唐代宗登基.唐代宗搵咗外族回紇派兵打史朝義,最後收復埋洛陽,史朝義兵敗自殺.安史之亂自此就結束.
影響[編輯]
唐朝因為安史之亂元氣大傷.尤其係雖然唐朝平定咗,之但係安祿山手下重有大批將領,係唐朝個威脅.唐朝無辦法消滅,就封佢哋做節度使.咁就造成咗藩鎮割據,一直到唐朝亡國.
安史之亂因為主要戰場喺北方,所以北方大受破壞,唔少北方人落到南方,經濟重心開始南移.而長安,洛陽本來係漢朝,唐朝個首都,但因為安史之亂,唔再適合做首都,最後關中一帶喺全國都開始冇晒地位.


text:
法國大革命
法國大革命(Révolution française;French Revolution)係1789年去到1799年期間,一段激進主義喺法國以至歐洲政治同社會上橫行嘅時期.統治法國多個世紀嘅絕對君主制封建制度喺三年內瓦解.法國喺呢段時期經歷咗好大轉變:過去嘅封建,貴族同宗教特權不斷受到自由主義政治組織及上街抗議嘅民眾衝擊,傳統觀念逐漸俾全新嘅天賦人權,三權分立等民主思想取代.
法國大革命始於1789年5月嘅三級會議,革命第一年第三等級嘅革命民眾喺6月發表網球場宣誓,7月14號攻佔巴士底監獄,8月發表人權及公民權宣言,10月凡爾賽婦女遊行迫使法國王室喺10月返巴黎.之後嗰幾年間出現咗自由議會同埋保王派喺改革方面嘅角力戰.
1792年9月法蘭西第一共和國成立,1793年送路易十六上斷頭台.外部壓力亦都影響到法國大革命嘅發展,法國大革命戰爭喺1792年爆發,法國贏咗一場成個世紀以來未贏過嘅仗,攞咗意大利半島大部份嘅地同埋萊茵河以西嘅地方.而喺國內,民眾情緒日益高漲導致1793年至1794年恐怖統治嘅產生.羅伯斯庇爾同埋雅各賓派倒台之後,督政府由1795年開始掌權,直到1799年拿破崙上台.
法國大革命拉開咗現代社會嘅序幕,共和國嘅成長,自由民主思想嘅傳播,現代思想嘅發展以及國家之間大規模戰爭嘅出現都係呢次革命嘅產物.


text:
暴力特區
《暴力特區》(法文:Banlieue 13)係一部法國動作片,喺2004年11月10號喺法國首映.
劇情[編輯]
2010年,巴黎其中一個貧民區畀人叫做「第十三區」,嗰區畀黑幫,毒販等霸住,毒品,槍械泛濫,政府方面放棄咗對嗰區嘅管治,重用圍牆隔開嗰區,任得嗰區嘅人民自生自滅.
一個叫做Leïto嘅居民,為咗保障佢住緊間屋個屋主嘅安全,一個人向Taha嘅黑幫發動襲擊,嗰陣時搵到好多可卡因重銷毀咗,Taha班埋大批手下追殺Leïto,Leïto用超乎常人嘅體能避開追捕,但係Taha脅持咗Leïto個妹Lola做人質.Leïto就向Taha嘅基地進攻,救返Lola,重反而脅持咗Taha.Taha畀Leïto帶咗去喺嗰區邊界嘅差館,但係警察唔單止唔受理,重拉咗Leïto,又放咗Taha,任得佢擄走Lola.
六個月之後,一個叫做Damien嘅臥底警員,喺十三區外便冚咗一個地下賭場,拉咗個阿頭.無耐收到Taha偷走核武器嘅消息,嗰件武器會喺24個鐘裏便自動爆炸.為咗阻止核武襲擊,Damien唯有同畀人收咗監嘅Leïto攜手合作,化解危機.
睇埋[編輯]
拎[編輯]
- 暴力特區電影首頁 (法文)


text:
Read full review
灣仔食牛雜嘅好去處 Featured Review
2016-06-28
上星期四晚七點幾喺灣仔,一行二人想去食粉麵,行到去莊士頓道就比我發現咗呢一間粉麵舖叫做新豐記, 行過去門口睇下發現佢都幾忙,好多人幫襯,張張枱都有客人.咁我就諗佢應該啲嘢都唔錯先至有咁多人幫襯咁就試下啦!依間舖佢標榜自己係魚蛋同牛雜嘅專家! 咁我同埋我朋友就叫咗潮州四寶河粉,牛雜河粉同埋油菜(菜心)叫咗嘢之後大約五分鐘左右,碗潮州四寶河粉同埋碗牛雜河粉就嚟咗放咗喺我枱面! 兩碗嘢個賣相都幾靚仔! 分量亦十分知足夠, 影完相之後, 我朋友就夾咗一粒潮州四寶裏面嘅魚蛋同埋一粒魚扎畀我試, 我想講佢哋粒魚蛋嘅口感係唔錯嘅,都幾彈牙亦唔會太鹹,但係欠缺咗一啲魚嘅鮮味, 而魚扎就做得幾細緻,裏面係有一啲芹菜喺度嘅! 魚扎口感較為特別,外面嘅魚肉十分彈牙,而因為有西芹喺裏面嘅關,係咬到裏面時有少少脆卜卜嘅口感,十分之過癮! 呢度嘅魚扎絕對值得一試!講下我嗰個牛雜河粉,我首先第一件事就係試一試佢個湯底嘅味道,味道都幾鮮甜, 唔會太鹹, 河粉幼細彈牙亦都冇overcooked, 牛雜嘅份量係十足嘅,味道亦都唔錯, 做到保留牛雜嘅鮮味! 值得一提嘅就係喺牛雜裏面,佢嘅牛肺做得特別好食,好煙韌彈牙! 唯一
10 views
0 likes
0 comments
9 views
0 likes
0 comments
11 views
0 likes
0 comments
18 views
0 likes
0 comments
依間舖佢標榜自己係魚蛋同牛雜嘅專家! 咁我同埋我朋友就叫咗潮州四寶河粉,牛雜河粉同埋油菜(菜心)
4 views
0 likes
0 comments
7 views
0 likes
0 comments
5 views
0 likes
0 comments
6 views
0 likes
0 comments
4 views
0 likes
0 comments
5 views
0 likes
0 comments
3 views
0 likes
0 comments
2 views
0 likes
0 comments
總括嚟講,簡單一個粉麵晚餐喺灣仔, 新豐記可以係一個幾好嘅選擇!
Post


text:
卡通
卡通(音譯自英文Cartoon)包含咗幾種藝術形式,各種形式間有啲關係,但亦有好大分別.大體上,今日啲人用「卡通」一詞,指嘅可能係諷刺性嘅繪畫,漫畫,或用動畫技術製作嘅電影或電視節目.
歷史上嘅卡通[編輯]
喺歷史上,卡通來自意大利文大張紙(cartone),係指喺紙上繪畫上一比一嘅草圖,以研究進行進一步嘅美術創作,好似油畫或刺繡地毯.卡通應用喺壁畫製作中,亦極為普遍.咁樣可以幫助畫家將圖畫嘅各個部分,準確噉畫喺灰泥度.
印刷媒體上嘅卡通[編輯]
《Cartoon no.1: Substance and Shadow》係由莊李治所繪畫一幅卡通,用嚟諷刺1843年喺新嘅英國國會議事廳入面,為繪畫壁畫作準備而畫嘅卡通草圖.結果,呢幅作品為「卡通」一詞,賦予新嘅意義.
喺現代印刷媒體,卡通係一種通常有幽默色彩或諷刺性嘅繪圖.呢個係喺1843年《笨拙》雜誌(Punch)刊出莊李治等嘅作品後,而獲賦予嘅意義.喺中文度,呢種卡通亦即係漫畫.之後,卡通亦指報章,雜誌上嘅連載四格漫畫.
現代圖畫嘅卡通[編輯]
當卡通漸漸指向漫畫,連載漫畫意義,又因為連載漫畫同早期動畫電影嘅關係,而令「卡通」一詞指向動畫電影,繼而再涵括動畫電視節目.而呢個意義正係今日最常用嘅.呢度嘅「卡通」一詞,喺一般人嘅用法,同「動畫」同義.但準確來細分,卡通多指畫風抽象,故事情節較喜劇嘅動畫,詳細可以睇卡通物理學.呢類動畫較多以手繪嘅平面圖片進行拍攝,通常具有連續或單元劇情,而且大部份係以細路為對象嘅動畫作品.亦有人以製作方式來區分卡通同動畫,卡通專指用手畫平面圖片製作嘅動畫.


text:
低地台巴士
低地台巴士(Low floor bus),有啲公司稱之為超低地台巴士或者特低地台巴士(Super low floor bus),係指一啲門位同埋車廂通道冇梯級嘅巴士.呢啲巴士比門位有梯級嘅巴士更方便乘客上落,尤其係老人家,推手推車同埋坐輪椅嘅乘客.
低地台巴士自1990年代開始喺一啲地方,包括歐美流行起嚟,多間巴士製造商都整出自己嘅低地台巴士.以香港為例,香港嘅專利巴士公司自1996年開始就引入低地台巴士[1][2].
設計[編輯]
低地台巴士可以係成架車嘅車廂都係低地台,即係喺車廂由頭行到尾都冇梯級,亦有啲只係得車廂前部分係低地台(即係「低入口」設計),差唔多到車尾位置有梯級,而梯級後面嘅地台就升高咗.引擎擺位方面,唔少低地台巴士嘅引擎都擺喺巴士後面,但有啲巴士製造商(包括Van Hool同埋富豪)研製出引擎擺喺車軸之間而偏向左邊嘅低地台巴士.
低地台巴士門位嘅地台高度可以低至350毫米以下.而低地台巴士通常亦設有可以控制升降嘅懸掛系統,當有需要嗰時,司機可以將架巴士降低,令巴士地台更加接近行人路面.
為方便坐輪椅嘅人上落,低地台巴士嘅門位可以整埋斜板,車廂內亦可以留埋位去擺輪椅.
現時市場上已經有低地台設計嘅小巴,單層巴士,掛接巴士同埋雙層巴士等等.


text:
穩定島理論
穩定島理論係核子物理中嘅一個理論推測,核子物理學家推測具有「魔數」數目嘅質子同中子嘅原子核嘅化學元素特別穩定.假如呢個猜測係啱嘅話,咁樣特定嘅超鈾元素嘅同位素比其它同位素要穩定,呢啲同位素嘅放射性衰變過程可能好慢.
穩定島理論最初係西柏格提出嘅.佢認為原子核中嘅核子同原子核外嘅電子一樣係分佈喺唔同嘅「殼」裏頭,實際上每個殼就係一組相近嘅量子能級.唔同殼之間嘅能量嘅差別比較大.假如一個原子核中嘅質子同中子正好填滿一個殼嘅話,咁樣每個核子之間嘅結合能就最大,因此呢個核就最穩定,呢個核比佢附近核子冇填滿或超出一個「殼」嘅同位素要穩定得多.
飽和嘅殼嘅中子同質子數稱之為「魔數」(亦叫「幻數」).一個可能嘅中子魔數係184,可能嘅質子魔數係114,120同126,亦即係,298Fl,304Ubn同310Ubh可能比較穩定.呢個同位素到而家重未俾人合成.但係 Fl 嘅帶有114個質子同少過184個中子嘅同位素比元素週期表中鄰近嘅元素嘅同位素嘅衰變要慢得多.
處於穩定島嘅元素好可能依然係放射性元素,只係佢哋相對於佢附近嘅同位素「比較穩定」,雖然有人懷疑有啲同位素嘅半衰期可能大於一日或甚至更加長,但好可能佢嘅半衰期依然細過一秒,而喺目前發現嘅元素之中,289Fl嘅半衰期係30秒,285Cn嘅半衰期係11分鐘,Lv嘅半衰期有0.05秒,同附近嘅元素比起嚟係好得驚人.


text:
木衛四
木衛四又試稱為卡利斯多(Callisto,英語發音:/kəˈlɪstoʊ/[8],希臘文:Kaλλισtώ)系圍繞木星運轉嘅一顆衛星,由伽利略·伽利萊喺1610年首次發現. [1]木衛四係日頭系第三大衛星,也系木星第二大衛星,僅次於木衛三.木衛四嘅直徑為水星直徑嘅99%,但係質量淨它嘅三分之一.該衛星嘅軌道喺四顆伽利略衛星中距離木星最遠,約為188萬公里. [2]木衛四並唔像內層嘅三顆伽利略衛星(木衛一,木衛二和木衛三)嗰般處於軌道共振狀態,所以並唔存喺明顯嘅潮汐熱效應. [9] 木衛四屬於同步自轉衛星,永遠以同一個面朝向木星.木衛四由於公轉軌道較遠,表面受到木星磁場嘅影響小於內層嘅衛星. [10] 木衛四由近乎等量嘅岩石和水所構成,拉勻密度約為1.83公克/公分3.天文學家透過光譜測定得知木衛四表面物質包括冰,二氧化碳,矽酸鹽和各種有機物.伽利略號嘅探測結果顯示木衛四內部可能存喺一個較小嘅矽酸鹽內核,同時喺其表面下100公里處可能有一個液態水構成嘅地底海洋存喺. [11][12] 木衛四表面曾經遭受過猛烈撞擊,其地質年齡十分之之之之古老.由於木衛四上冇任何板塊運動,地震或火山噴發等地質活動存喺嘅證據,故天文學家估話其地質特徵主要係隕石撞擊所造成嘅. [13]木衛四主要嘅地質特徵包括多環結構,各種形態嘅撞擊坑,撞擊坑鏈,懸崖,山脊與沈積地形. [13]喺天文學家仔細考察後,發現該衛星表面地形多變,包括位於抬升地形頂部,面積較小且明亮嘅冰體沉積物及環繞其四周,邊緣較平緩嘅地區(由較黑暗嘅物質嚟構成)[4].天文學家估話呢種地形系小型地質構造昇華所導致嘅,小型撞擊坑普遍消失,許多疙瘩地形系遺留返嚟嘅痕跡[14],該地形嘅確切年齡還未確定. 木衛四上存喺一層十足稀薄嘅大氣,主要由二氧化碳[6]構成,成分可能還包括氧氣[7],此外木衛四仲有一個活動劇烈嘅電離層. [15]科學家哋估話木衛四係因木星四周氣體和塵埃圓盤嘅吸積作用而摩跎形成嘅. [16]由於木衛四形成過程摩跎且缺乏潮汐熱效應,所以內部結構並未經歷快趣嘅分化.木衛四內部嘅熱對流喺形成後唔久就經已起手,呢種對流導致內部結構嘅部分分化,位於地表100至150公里深處嘅地底海洋與一個個比較小嘅岩質內核可能因此形成. [17] 由於木衛四上可能有海洋存喺,所以該衛星上也可能有生物生存,唔過機率要小於鄰近嘅另一顆衛星木衛二. [18]多艘太空探測船都曾對該衛星進行過探測,包括先鋒10號,先鋒11號,伽利略號和卡西尼號.長久以嚟,人哋都估話木衛四系設置進一步探索木星系統基地嘅最佳地點. [19]


text:
口交
口交(又叫含𡳞,吹簫,擔柴等)指用口或者脷刺激外生殖器嘅性行為.口交可以由異性或者同性嘅兩人相互進行.口交亦可以自我進行,叫做自我口交(男:autofellatio;女:autocunnilingus).
動機[編輯]
好多時係一啲女性唔方便造愛嘅日子,例如係月經期間,又或者係非安全期,女性唯有以口交嚟滿足伴侶,漸漸地女性會以口交嚟增加對伴侶挑逗.
口交分為男性對女性嘅口交同女性為男性嘅口交,男性對女性嘅口交係男性用條脷刺激女性嘅陰核及陰道,甚至會將條脷伸入女性嘅陰道嚟代替男性性器官嚟刺激女性;而女性為男性嘅口交就係女性用口部代替陰道套住男性嘅性器官,上下移動嚟模仿造愛嘅情況,加上條脷嘅刺激可以帶畀男性更大嘅刺激.
既然精子入唔到陰道就唔係太可能會導致懷孕(唔係完全冇可能),噉口交就被用嚟作為一種避孕嘅方法.好多人——包括越來越多嘅未成年人——為咗呢個原因而選擇咗口交或者肛交嘅性交方式[未記出處或無根據](就算肛交時精液重係有可能進入陰道).
有啲人唔能夠接受口交,但亦有好多人樂於此道[未記出處或無根據].有時口交並唔係為咗避孕,而係作為「前戲」而做嘅.生殖器官具有大量嘅神經末梢,非常敏感,雖然脷,嘴唇都係噉,由於嘴入面冇刺激性慾嘅受器,係感受唔到性興奮,但因敏感嘅觸覺,若同時進行性幻想,係可以勾起性慾嘅.
舔陰[編輯]
- 內文: 陰戶口交
又叫「品玉」.牽涉以口,唇,舌對雌性陰蒂,陰戶或陰道嘅性刺激.性伴侶對雌性施行口交可能用作前戲嘅一部分,或仿作交合.


text:
星期日同老公o既朋友一齊去行山,天氣o甘熱,唔可以行D太長o既路線,所以去o左之前蘋果介紹o既行山徑,由井欄樹去將軍澳寶琳o既小夏威夷徑,路程短,大約一個鐘路程,沿路大部份都有樹蔭,而且又有水,夏天行山o既好選擇呀!
搭去西貢o既Van仔,o係井欄樹落車,經行人隊道過馬路,沿澳頭村方向行去,一開始就見到有小溪流哩!
D水都幾清,生滿水草呀!
沿住小溪慢慢行
行無幾遠,就會見到呢條古舊o既引水道
o黎到呢o度,會見到叉路,差D行錯路哩!應該行左面o果條路先啱呀!
除o左有水,亦都有山呀!
o係山坡旁見到呢個石碑,但係唔知清平橋o係邊呀!
已倒塌o既水壩
由於呢排都落雨,地下有菁苔o既地方好滑呀!我一個唔小心,跣底o左哩!只係擦親少少,不過個相機袋就爛o左一忽仔,好彩o既係部相機無花o度呀!
再行無幾遠,就望到將軍澳嘞!
之後會見到分叉路,轉右就係去瀑布,轉左就係落山 ,o黎到當然一定要去睇o下瀑布啦!
呢排都落雨,啱啱行小夏威夷徑之前一日都仲有雨落,瀑布o既水好強勁呀!
睇完瀑布,行番去分叉路落山嘞!
呢日o果天好藍,落o左好多好多日雨,已經好耐無見過o甘好天呀!
落到o黎嘞!
跟住會見到呢個儲水池,以前係村民o既游泳池呀!
差不多4:30pm完成呢日o既路程嘞!


text:
觀塘的沙爹王
小弟起牛頭角返工,以前經濟能力仲未好似而家咁差嘅時候,日日中午都同老闆加同事一齊出去食飯.行到觀塘郵局前一條街, HSBC 對面有一棟商住樓宇,下面開左好多食肆,其中一間係沙爹王,我地都經常幫櫬.
唔好以為沙爹王真係專門食沙爹(我以前真係以為咁,大大話話都俾佢呃左十年) ,入面菜式我諗沙爹佔 1/4 都冇,不過大部分都係東南亞嘅風味,例如咖哩,白咖哩,冬蔭公等等.沙爹王提供左好多套餐,有辣有唔辣,有米有麵.如果你唔想要套餐,都可以自己散叫,全部價錢都幾平民,龍蝦湯都係 $12,魚翅撈飯都係 $3x.起佢地咁多樣食物入面,我最喜歡食嘅,並唔係佢招牌菜,亦都唔係精算套餐,而係自選配搭嘅麵食:清湯牛肉米線.
所謂清湯,只係唔辣同埋色水幾清澈.味道方面,一D都唔淡,你可以睇到有好多牛肉嘅纖維起裡面,入口肉味都幾濃,幾甜架.佢地嘅牛肉,水準都唔係太統一,有時好軟滑,有時就好韌.跟住碗麵上檯嘅,仲有一少碟自加配料:青檸同埋生嘅紅辣椒粒.呢個,就係我鍾意佢嘅地方.唔好睇佢少少一碟配料,佢可以令到個面昇華去第二個境界.好多同事都問我點解去沙爹王叫清湯,其實,我都係為左呢一少碟野.
原本一碗平平冇奇嘅清湯牛肉米線,加左辣椒之後,香味撲鼻.同平時食果D辣嘅米線唔同,因為果D米線隨左辣椒,仲有其他辣味嘅調味料.調味料雖然係香,但係完全唔可以同淨係落辣椒嘅麵相提並論.落完辣椒,記住落埋果半個青檸去碗麵度,令碗麵散發出清新嘅青檸味,食落口少少香辣,少少麻,少少酸,好醒胃的.
注意: 嗜辣者對呢個食物唔好抱咁大祈望,因為辣椒分量少,落晒去碗麵度都係微辣,可能滿足唔到你嘅要求.
沙嗲王
地址:觀塘裕民坊34-36號1樓
電話:2304-1879
消費:$30 起


text:
英格蘭超級足球聯賽(英文:Premier League,簡稱英超聯或者英超)係英格蘭嘅頂級足球聯盟賽事.
英格蘭超級足球畀人嘅一貫比賽形象係節奏快,攻勢組織多,參賽嘅球員亦非常搏命;而喺英超搵食嘅足球員,多數係來自世界唔同國家嘅高質素足球員,因此比起其他一般嘅聯賽有高好多嘅比賽水準;亦因為咁嘅原因,喺東南亞好多地方嘅人(包括香港)都比較鍾意睇英超嘅賽事.
聯賽採取主客雙循環賽制比賽,每一隊同各個球隊對賽兩次,主客各一次.由1995-96年球季開始參賽球隊由22隊減至20隊,每支球隊共進行38場賽事,無論主場或者作客比賽各有19場.每場嬴波可得3分,打和得1分,輸波0分,按各隊喺聯賽所得嘅積分排列.
如果球隊喺聯賽完咗之後同分,就要順序跟以下方法嚟排名次:
- 比較球隊嘅聯賽得失球差
- 比較球隊嘅聯賽得球數字
- 如果以上方法都決定唔到球隊嘅排名而且涉及到聯賽冠軍同埋降班席位,咁兩隊就要喺中立場踢一場附加賽定勝負,其他就按有關隊伍作相同排名.
喺2005至2006年度球季共有20隊球隊參與角逐,踢晒所有賽事後總積分最高嗰隊可以奪得聯賽冠軍,而總積分最低嗰3隊球隊就會降班落英格蘭冠軍聯賽.同時,冠軍聯賽頭2名肯定獲得下個賽季嘅升班資格,而冠軍聯賽的第3至6名就會踢附加賽嚟爭最後一個升班資格.
歐洲賽事名額[編輯]
以下係參加歐洲賽事名額分配:
- 歐洲聯賽冠軍盃
- 聯賽第一至三名,直接出線參加小組賽
- 聯賽第四名打外圍賽第三圈賽事,喺呢圈勝出嘅球隊可出線參加小組賽階段,輸咗嘅就會轉戰歐霸盃
- 歐洲冠軍直接進入分組賽階段,同時聯賽前三名直接進入分組賽階段,聯賽第四名就參加歐霸盃外圍賽決賽圈.
- 歐霸盃
- 聯賽第五名參加外圍賽決賽圈,不過如果有歐洲冠軍衞冕球隊,聯賽第五名嘅歐霸盃名額會畀聯賽第四名.
- 英格蘭足總盃冠軍參加外圍賽決賽圈;
- 如果冠軍球隊係聯賽第一至五名球隊,就由聯賽排名最高又冇歐洲賽資格嘅球隊補上,補上嘅球隊要參加外圍賽第三圈.
- 英格蘭聯賽盃冠軍參加外圍賽第三圈.
- 如果英格蘭足總盃冠軍係聯賽第一至五名球隊,聯賽盃冠軍球隊可以參加外圍賽決賽圈;
- 如果冠軍球隊係聯賽第一至五名球隊,就由聯賽排名最高又冇歐洲賽資格嘅球隊補上.
2016至17年球季參賽球隊[編輯]
2016至17年球季總共20隊,包括升班嘅英冠聯賽冠軍般尼,亞軍米杜士堡同埋附加賽冠軍侯城.
a = 英超創立已經喺度嘅球隊
b = 未降過班嘅隊


text:
鄱陽湖之戰
鄱陽湖之戰係14世紀到江西開戰嗰一次大規模嗰戰役.佢嗰一方係許時間嗰大漢皇帝陳友諒,另一方係末後嗰明太祖朱元璋.
過程[編寫]
元朝末年,大漢皇帝陳友諒佔到江西嗰地盤.1362年,佢嗰手下龍興路守將胡廷瑞投抗朱元璋,朱元璋仰上搦龍興璐改做洪都府,讓佢嗰侄子朱文正帶兵鎮守南昌城.第年4月,陳友諒發60萬兵攻奪南昌,接得分兵南攻,佔領吉安,臨江.7月,朱元璋帶得援兵到南昌,16號到嘍湖口.佢接得分兵鎮守涇江口,南湖嘴,武陽渡箇滴子地方,為得到時間封到陳友諒嗰退路.
箇時間嗰陳友諒兵多船大,話佢嗰巨艦陣仗綿亙幾十里,隻隻船都十喇丈許高.但佢嗰部下圍困南昌城有八十喇日嘍,士氣低落.話係朱元璋嗰兵艦都滴滴子大,部下也就20喇萬人.但係佢俚嗰士氣都蠻高昂嗰.
7月20號,兩隻人嗰軍隊到康郎山對特.陳友諒嗰猛將張定邊一下子就尋到朱元璋,戲得朱元璋嗰大將常遇春仰上騷到,一箭射中張定邊,咁佢俚才得脫險.
幾日後起大風,朱元璋仰上下令放火燒陳友諒嗰船.7隻火藥船拕Ꮊ滿蘆葦,順得東北風望陳友諒許裡開進.陳友諒嗰兵艦一刻時解不脫,故係連得一起,燒得精嗒光.末後陳友諒退到渚磯,朱元璋就到左蠡等佢.箇時間嗰陳友諒兵敗心死,故係佢身邊嗰人都開始投抗朱元璋,捉到嗰俘虜也全拕殺吥嘍.朱元璋就跟佢相反,捉到嗰俘虜都送還陳友諒,受傷嗰人哈搦佢藥,戰死嗰人也祭奠拜祀.
到8月督,陳友諒嗰兵草都喫圓嘍,故係佢就帶兵到南湖嘴,全力突破湖口.朱元璋都帶兵騷佢,一徑騷到涇江口.咁陳友諒嗰前後都係朱元璋嗰兵,夾擊之下佢拕流箭射中身亡.張定邊就護得陳友諒嗰崽陳理到武昌.末後陳理投抗朱元璋,咁大漢政權都完全覆滅,江西嗰全境都歸明朝嘍.


text:
比利·何利第
Billie Holiday(1915年4月7號—1959年7月17號),外號 Lady Day(婦女節,亦有人譯做淑女黛小姐),係一個美國爵士樂歌手,喺爵士樂界一個好有盛名嘅爵士樂歌后.佢有個標誌就係佢成日帶朵花喺頭髮度.
生平[編輯]
Billie Holiday喺1915年4月7號美國馬利蘭州巴爾的摩出世,佢老竇 Clarence Holiday 係一個結他手,喺十幾歲嗰陣唔小心搞大咗人個肚而生咗Billie Holiday,Billie一直由佢亞媽湊大,同佢老竇關係唔係咁好.
Billie 11歲嗰年曾經畀人強姦,15歲嗰年開始賣淫,直到18歲開始喺一間酒店仔駐唱,結束咗佢賣淫生涯.就係喺駐唱期間識咗佢音樂上嘅好拍檔 Benny Goodman,喺 Benny 穿針引線之下,喺唱片公司錄咗幾隻歌,就咁開始咗佢音樂事業.
1939年佢翻唱《Strange Fruit》(奇異果實),係一首關於反對種族歧視嘅歌,係講美國南部私刑嘅情況,結果引嚟好多白人知識份子同自由主義者支持,個個做晒佢歌迷.
不過喺佢嗰個年代,黑人喺美國都係受種族歧視,Billie Holiday係一個黑人女性,雖然佢嘅才藝受到認同,但好多地方都因為佢係黑人而唔畀佢表演,遇到呢啲情況,就搵到個叫 Helen Forrest 嘅白人女藝人,用同Billie Holiday一式一樣嘅風格代替佢表演,重好受歡迎.
喺嗰個年代,爵士樂壇亦好興吸毒,Billie Holiday嘅感情生活亦過得唔太好,佢成日都畀男友毆打,於是佢開始吸毒同飲酒,最後喺佢44歲嗰年因為心臟問題而過身.


text:
網絡23條問題就係「刑事」
其實唔只係改歌或者圖,如果政府睇完你篇文或者 Facebook status,佢覺得係侵權,縱使原作者唔反對,甚至係無原作者,只要政府搵到類似言論而又有版權的,政府就可以拉人.再做得毒啲,政府可以老作定一大堆野,攞定版權,政府就可以用萬能key要拉佢想拉嘅人.無錯,我的確對現今政府執法非常無信心,甚至認為已淪為政治工具.
至於現時草案中嘅豁免元素 ,戲仿,諷刺,滑稽,模仿或評論時事等,以上因素如何斷定就非常主觀,你話我依家講嘅野係咪戲仿?係咪評論時事?邊個可以講到準則?有人話我依家係度亂咁鬧人都仲得.所以依件事唔只係創作人嘅事,而係言論自由嘅事.
做咩要先攪網絡23條收緊網絡言論呢?
係網絡上面宣傳理念,唔需要受到主流傳媒制肘/統戰,而主流傳媒亦明顯偏幫某啲陣營.網絡可謂一個低門檻又自由度高嘅傳宣渠,好多嶄新觀念一開始都係無主流媒體談論,網絡就成為咗嶄新理念嘅傳播渠道.係香港,社運上面就係有好多理念都被主流媒體冷處理,甚至攻擊,網絡就成就依啲社運理念嘅主要宣傳渠道.舉個例,本土理念得以醞釀,就係靠網絡傳播,至今可謂對香港社運思維做成重大啟發,今次政府就係要將依個渠道倒塞,令香港社運理念裹足不前.


text:
貓頭鷹
貓頭鷹,係鴞形目(學名 Strigiformes),係鳥綱中嘅一個目.有超過130種.響所有大洲(南極洲除外)都有.大部分種係夜行食肉動物,而其身體特徵同生態配合得好啱.
鴞形目特徵[編輯]
本目鳥類嘅大細差好遠,大隻例如鵰鴞體長去到 90 cm,細嘅例如東方角鴞體長唔到 20 厘米.
本目鳥類頭大,嘴短而粗,嘴尖成鉤狀.兩隻眼向前,眼同個頭嘅比例相對大,係本目鳥類共有,同其他鳥類嘅區,頭部正面嘅羽毛排列成面盤,部分種類具有耳仔壯羽毛.對眼,面盤同耳仔嘅分佈同貓好相似,本目鳥類俗稱貓頭鷹.
本目鳥類嘅耳窿喺頭嘅兩側,分佈同形狀都唔對稱,有利佢哋係黑麻麻嘅還景準確確定聲音嘅來源.
本目鳥類瞳孔大,多啲光入眼,視網膜中視桿細胞(只有一種視覺色素,即視紫紅質可以分辨明暗,唔識分辨細節同顏色)非常之多,冇視錐細胞(喺強光刺激下,有三種視覺色素,能分辨細節同顏色),以至眼內成圓柱狀(而唔係球狀),對弱光亦好敏感,適合夜間活動.
長耳鴞嘅耳孔由於柱狀嘅眼球有堅硬鞏膜環支撐住,所以眼睛並唔可以向唔同方向轉動,要望唔同方向嗰陣,需要轉動整個頭部.亦因此本目嘅鳥有著靈活嘅頸骨,頸部可旋轉270度.另外,眼中有3張眼瞼,上眼瞼會響眨眼時放下,下眼瞼會響睡覺時蓋上,而中眼瞼係一線狀組織,會響眼面上下移動清潔眼面.同其他雀鳥唔同嘅另一地方,係佢哋雙眼向前,視區重疊,可因此分辨到距離.本目雀鳥翼嘅形狀不一,一般較短圓,初級飛羽11枚,次級飛羽缺第五枚,尾短圓,尾羽12枚,部分種類10枚.
領角鴞快要蓋上嘅上下眼瞼.本目鳥類腿強健有力,爪強銳內彎,部分種類例如鵰鴞,成隻腳部均被羽,外觀極其強悍.本目鳥類趾形均為轉趾足,即第四趾可以前後轉動.
長耳鴞嘅全身羽毛柔軟輕鬆,羽色大多數為啞暗嘅棕褐灰色,柔軟嘅羽毛有消音嘅作用,令本目鳥類飛行起來迅速而安靜,加上啞暗的羽色,非常適合夜間活動.
鴞形目鳥類嘅進化[編輯]
呢個目嘅化石資料始終有限,可能源自始新世嘅原鴞科鳥類,現已絕種;響法國中新世地層,就曾發現過草鴞屬鳥類嘅化石;德國嘅中新世地層,就發現到角鴞屬嘅化石;法國嘅下漸新世地層發現鵰鴞屬同耳鴞屬嘅化石;德國同北美洲嘅中新世地層發現林鴞屬化石;而中國無鴞形目鳥類化石出土.
鴞形目習性[編輯]
貓頭鷹晚上大多數喺樹上休息,部分種類住喺岩石間同草地上.
本目鳥類絕大多數係夜行性動物,晝伏夜出,白天隱匿響樹叢岩穴或者屋檐中唔易見到,但也有部分種類例如斑頭鵂鶹,縱紋腹小鴞同鵰鴞等白天亦不甘寂寞,常外出活動;一貫夜行嘅種類,一旦嘅白天活動,常飛行顛簸不定好似啲人喝醉酒咁.
本目鳥類鳴聲多變,嘶啞刺耳者有,悅耳如樂音者亦有.
本目鳥類均以動物為食,食物包括昆蟲,蚯蚓,青蛙,蜥蜴,雀鳥同細隻嘅哺乳動物等.體形較大隻嘅鴞類例如鵰鴞,雪鴞多以中小型哺乳動物如鼠類兔類為食,體形較小嘅鴞類如紅角鴞則以昆蟲為食;亦有部分種類如漁鴞屬嘅雀鳥,以魚類等水生動物為食.本目鳥類常將獵物成隻吞落肚,等消化後再將唔能夠吸收嘅皮毛骨頭幾丁質等雜物混成團狀吐出嚟,稱為唾餘,通常通過分析唾餘中嘅殘骸可以準確地瞭解一種鴞類嘅食性.中國古人好早就觀察到呢這一個現象,但錯誤咁認為唾餘係鴞類吞噬父母後吐出嘅骸骨,因而認為鴞係一種不孝之鳥.大隻嘅貓頭鷹有時重會捕食其他細隻屬嘅貓頭鷹.特別係對於雕鴞,灰林鴞同長耳鴞係不可忽視嘅食物來源.
鴞形目繁殖[編輯]
本目鳥類通常一雄一雌配對,但個別種類(如鬼鴞)嘅配對係一雄多雌或一雌多雄.本目鳥類嘅繁殖一般從3月至5~6月,有啲種類較早,1月就已經開始繁殖.除咗個別種類之外,本目鳥類喺繁殖過程中唔會築巢,而係利用樹洞,岩穴或其他雀鳥合適嘅棄巢孵卵育雛.
本目鳥類一窩產卵數量不定,體形較大者產卵較少,而體形較小嘅種類產卵通常較多.孵化期約一月左右.孵卵一般僅由雌鳥完成,育雛則雄雌共同承擔.本目鳥類均為完成雛,孵化後體被絨羽,耳目緊閉.鴞類產卵孵卵周期較長,喺同一個巢內由於產卵時間和孵化時間嘅差異,雛鳥體形大小常有巨大嘅差異,個別種類如雪鴞喺食物蕭條的年景會出現較大雛鳥殘食幼小雛鳥嘅現象,但呢種現象並唔普遍.
本目鳥類壽命較短,例如倉鴞壽命僅16個月,只有少數鳥類能夠達到9年壽命.
歐洲貓頭鷹種[編輯]
歐洲大陸有13種貓頭鷹,但係大多數住喺亞洲同北美洲.因此佢哋有唔同嘅活動空間,並且同棲息環境相適應.
喺北歐生存嘅雪鴞,同其他貓頭鷹種相比,和猛鴞,鬼梟同烏林梟一樣,雪鴞係被迫往得最北遷移嘅貓頭鷹種.雕鴞係歐洲最大嘅貓頭鷹種,數量喺長達百年嘅人類獵殺後逐步回升.長耳鴞,短耳鴞同灰林鴞呢啲常見嘅貓頭鷹都屬於佢嘅獵物.
最為人所識嘅可能就係倉鴞,因為佢非常鍾意喺人類墾殖(或居住)嘅地方活動.歐洲最細嘅貓頭鷹當屬花頭鵂鶹.大啲啲嘅係紅角梟同縱紋腹小鴞.
繁殖動向[編輯]
喺香港,海洋公園有養貓頭鷹,而香港濕地公園裏面亦有一啲人工鳥巢,有貓頭鷹繁殖嘅記錄.


text:
依家嘅讀者係用一個咩心態去睇一個媒體呢?
周不時見到有人睇到一個媒體有文章唔合心意就會話成個媒體都係衰格,叫個媒體執柒咗佢.
咁想點呀?係咪想全部媒體都只可以遷就某一方面讀者心意先得呢?
當年大俠金庸創立明報(絕非今天的日月神報),被譽為香港最有公信力報章.佢之所以咁有公信力就係因為有好大嘅編採自由度,真係可以做到百花齊放,左中右文章都可以見到,而且報道持平中立,當時贏得香港人極大信心,不過要講明一點,當時明報並非無立場,明報嘅立場可以係金庸寫嘅社論裡面見到.
我會諗,喺依家嘅媒體生態之下,當年嘅明報係咪仲生存到呢?讀者仲係咪咁想要一個有言論自由嘅媒體呢? 讀者會唔會已經期望咗果個媒體係俾某個偏向或者立場嘅訊息佢地呢?甚至係睇某啲媒體其實係為咗支持佢地嘅某啲信念呢?(依句應該得罪好多人)
大家有無諗過如果個媒體要遷就某啲人嘅喜好,文章或報道就要經過嚴重篩選,即係會無咗編採自由,就好似有人問個編輯“你係咪佢肚裡面條蟲“咁,大家唔係要新聞自由,編採自主咩?
我係度唔係想責怪任何讀者,不過係用我粗淺嘅認識討論下媒體嘅運作,令大家明白如果大部分讀者都覺得媒體係唔可以容納唔同意見嘅,其實就係鼓勵甚至係迫緊個媒體走向偏頗之路.
另外有樣野想講嘅係如果有作者投稿不成嘅千祈唔好氣餒,閣下嘅作品未能登上某一個媒體唔代表你嘅作品質素有問題,好可能只係因為你嘅作品過唔到個媒體某嘅嚴格篩選條件,例如係唔乎合媒體嘅立場.而我亦反對為咗能令文章登出而作出遷就,老實講,我覺得咁係對言論自由打壓而作出妥協.賣下廣告,大家可以試下投稿聚言,因為聚言唔會有太多篩選條件.
講多樣媒體控制言論自由手法,就係登你篇文出去不過就唔放上媒體嘅面書,上唔到個面書其實個流灠量會超低,即係話個媒體唔想篇文章俾人睇到.
利申:小弟為聚言時報撰文(實為冗員)
以上內容只代表本人立場


text:
你有幾耐冇見到香港有人會喺條街睇書?
你回想下喺巴士地鐵,喺星巴克,喺街邊,喺公園嘅時候,你對上一次見到人睇書喺幾時,甚至已經耐到唔記得左?然後再問下自己,對上一次會拎起一本無關課文嘅書嚟睇又喺咩時候?
我知香港好多人仲會行書局,但我去親唔少人流都集中喺講股市,講旅遊又或者喺工具書(做練習果啲),甚至純粹去誠品睇精品或者打卡.真喺會拎住本書慢慢睇嘅人都有,不過比例唔算太高.香港人嘅勢利其實喺書店都睇得出,睇股市書喺想賺錢,睇旅遊書喺準備去玩,冇幾多個人會拎起本講香港歷史嘅書去睇,因為睇完唔會即刻有用,唔會令你搵到錢.
好多人鍾意文青打扮,好多人鍾意話自己有書卷味,但咁多位文青Look當中又有幾多個係真文青,其實大家心照.一個唔睇書嘅文青,同一個唔鍾意去MK嘅MK妹一樣,成件事一啲都唔Make sense.當我今朝喺地鐵見到一個打扮冇半點文藝氣質嘅女仔拎住本書喺度睇,其實我真係好驚喜,原來仲會有人肯拎住本書而唔係iPad出街,我諗個機率同你搵到一個女神佢仲會同你主動打招呼差唔多.
點解有啲老一輩講嘢咁有說服力,點解黃子華講啲金句抵死得黎又咁有Point?我諗唔多唔少都喺拜佢地肯睇書所賜.書嘅內容唔同網上啲文,出版社覺得有料到先會出錢,編輯會執好哂錯字格式,一本放得喺書局賣嘅書,其實包含左個作者多年經驗見解,又或者肯定係一個有吸引力嘅故事.你肯花時間上網尋寶一定搵到好嘢,但書局放得上書架嘅通常衰極有限,依個就係上網同睇書嘅分別.
其實要搵本你有興趣嘅書唔難,問題只喺香港人好多時唔肯花啲時間喺睇書方面.成日話唔夠時間用,但如果你肯睇少陣TVB,煲少幾套韓劇,等睇波前果個鐘唔係喺度Hea,而係拎本書睇下,未必可以局長咁一個月十幾廿本書(雜誌),但一年十本其實唔難.接觸下唔同作家嘅故事,投入唔同世界經歷唔同嘅事;又或者睇下講科學同歷史嘅書,一段時間之後你會發現你出到去話題闊左,冇咁易冷場,突然好似變左一個知識份子咁.無他嘅,睇書多左,識多左野又或者個人感性左(我好似吹大左啲),要搭嗲都易啲.
書卷味唔係靠個Look就搞得掂,話明係味道,你要有真材實料先可以,否則你最多咪羅湖城A貨水平.出街搭車,等女出街掃到Facebook冇嘢好睇?點解唔試下拎你書櫃果本未睇但封哂塵嘅書出嚟,又或者去書局轉個圈搵本書睇下?市儈啲諗,而家啲女咁鍾意文青仔,又覺得識嘢多嘅男人吸引,睇多啲書增加下自己喺女神面前嘅吸引力都幾好.咁好彩比人影到你睇書個認真樣放上網,你做男神就真係指日可待--唔好意思,我講得太興奮.
動機係咩唔緊要,最重要就係推動到你去做.老套講句,睇完書學到,感受到,領悟到嘅嘢都係你自己嘅,袋多啲嘢傍身,唔好咩?


text:
美國有位成人電影化妝師,最近將93位成人片女星,化妝前同化妝後嘅相放上網,由於落差實在太大,搞到唔少巴打對心中性感女神嘅幻想破滅.不過嚟自帝濠桑拿嘅靚女豆豆,就話對自己嘅素顏相當有信心,絕對唔怕會嚇親街坊!
豆豆話:「其實我本身都唔係咁鍾意化妝,只係返工無辦法,先會化吓妝,而且一收工就即時落妝,就算係拍拖,最多都只係會搽少少口紅就算,所以就算同男朋友去夜場玩成晚,個樣都唔會走晒樣.不過我成日都聽到,唔少姐妹因為跳舞出汗嘅關係,一玩到半夜,個妝就溶晒,仲係連阿媽都唔認得嗰隻,但佢哋唔知仲繼續跳繼續玩,諗起都幾得人驚,做着佢哋男朋友,真係要食定驚風散至好去夜蒲.」睇嚟豆豆都好鍾意夜蒲?豆豆話:「我其實一般啦,不過男朋友鍾意咪陪佢去玩囉!」
去玩去蒲都唔化妝,咁唔知豆豆親熱嗰陣,又會唔會化妝呢?豆豆話:「我同男朋友親熱時,一定會先落晒妝,事關我好鍾意同男朋友濕吻,如果一面都係化妝品嘅話,一定搞到男朋友成口都係粉,仲要未熱完身,個妝就已經畀佢搞到花晒.所以我一定會素顏,一來唔使煩,二來我素顏個樣都唔差,加上親熱時講求嘅係技巧同態度,個樣靚唔靚唔係最重要,只要我做少少主動,啲男人已經暈晒大浪,要佢哋點都得啦!」睇嚟豆豆真有一手,所以話既然天生麗質,就咪化到馬騮屎忽.
年齡:22歲
三圍:35-24-35
撰文:小德
攝影:阿程


text:
引用:
原帖由 goodluck888 於 2009-9-28 11:19 PM 發表
這是一項良策 何以被說成苛政
分明就是雞蛋裏挑骨頭
換着古代 這批人一直被人送去咩了
換着現代 追求民主 反之然 意見亦肆無忌憚 濫用自由的多元
阻礙不少善政的推行
原意好的措施 即使實 ...
支持...我自己都無吸毒, 自己都無吸毒怕乜俾人驗姐=_=我自己都係大埔區既學生我唔覺得有乜問題...
兒家青少年吸毒咁嚴重, 我覺得尼個都係一個幾好既方法係學校搵d人出黎, 老實講我覺得強制仲好
尼個計劃係就係有改善既空間(例如follow up既工作等等), 但係我覺得最少都要試, 好多野都係做左出黎先知, 兒家做都未做就話ban, 咁以後政府都唔洗做喇, 一出就ban
話唔埋其實係d人慣左批評政府, 政府做乜就ban又尼樣果樣, 其實社會上咁多人, 邊就到咁多個
我想聽下反對既人, 除左校園驗毒之外仲有乜野高見可以提出
唔好又話乜野加強教育, 我覺得已經夠晒, 係d人自己走去吸, 點樣拒絕d朋友俾毒品你食尼d我真係由聽到大
講真始終所謂加強加育做幾多野都好都係要睇個人自己想唔想去吸
我自己覺得校園驗毒係必須, 兒家青少年既世界已經好混亂, 不過我都覺得政府除左推行尼個計劃之外, 本身都要加強警方, 海關既巡邏, 阻擋毒品來源
如果唔實施, 遲d等校園毒風繼續惡化落去d人又話政府唔做野
如果將來有一日, 一出街幾乎個個年青人都係high過野既, 到時仲混亂
我都唔講咁多喇, 兒家好多人反對...講太多只會俾好似樓上既人兄鬧嫁喇....所以平時係現實我都好少講自己既立場同意見=_=
[ 本帖最後由 千諾 於 2009-9-29 05:41 PM 編輯
]


text:
如果要我用一句說話去形容而家嘅雲高爾,我會好簡單用三個字講完:輸唔起.
當初曼迷知道雲高爾會做曼聯教練,其實大部份都好開心好期待,而我都係其中一個.特別第一年就見到季前賽不敗,連贏羅馬,國米,重馬,利物浦,果陣大家都好似覺得紅魔會番嚟,雲高爾會再帶球隊拎到聯賽冠軍.而事實呢?雖然最終都得到第四,但唔少球迷已經有懷疑雲高爾係咪紅魔鬼杯茶.特別喺今年,曼聯嘅表現可以用災難形容.如果唔係傳統勁旅只有阿仙奴同曼城保持到水準,如果利物浦再早啲搵高普接任,如果車路士冇炒到EVA,咁樣嘅曼聯,有乜可能仲排到第六位?
曼聯一直最令對手驚嘅係佢地嘅魔性.費SIR年代嘅曼聯,有邊一隊英超球隊有自信一定可以喺曼聯身上拎到分?特別係中下游球隊每隊都踢保守戰術,如果九十分鐘完場後係零比零有一分在手,對佢地黎講已經係一場勝仗.不過,今年雲高爾帶住嘅曼聯反而變左保守果一隊,就好似紅魔係為左一分而踢波咁.久而久之,其他球隊心態亦都由為保一分而戰變成願意搏一搏,喺曼聯身上搵入球,因為曼聯今年嘅攻力之弱係人都知.雲高爾每場都講求穩定,結果去到比賽七十幾分鐘仲係中堅換中堅或者閘換閘都時有所聞.唔敢攻,唔進取嘅結果就係經常悶和完場,魔性依個字,同而家嘅紅魔鬼一啲關係都冇.
雲高爾強調控球,但佢唔記得左自己帶果隊唔係巴塞,亦唔係拜仁.佢要求一隊踢開兩翼快攻嘅球隊轉打中場組織,見到成效唔大又一直唔肯作出改善,再加上每次都令人講哂粗口嘅換人,實在令人睇唔出佢點解會係一個名帥.冇錯,雲高爾好肯比機會後生仔,咁係一件好事,但要後生仔落場拎經驗嘅前提唔係放佢落去踢就得,而係要有一個大佬鎮住,要有前輩教佢.而家依隊曼聯除左第一年入黎嘅小豬仲有邊一個似球隊大佬?講年資一定係朗尼,但朗尼愈踢愈冇信心,新仔廿歲馬迪爾表現反而搶眼好多,而家曼聯基本上就係靠佢一個衝鋒陷陣,朗尼波都未拎好,迪比零合作性,馬達似中場中多過右中場,佢地冇一個可以有效咁分擔馬迪爾禁區嘅工作.馬達起碼都仲可以造攻勢比佢,但朗尼同迪比喺場上真係可以話負作用.當後防班正選仲未夾慣夾熟,其實亂加新仔係一個好危險嘅賭博.史摩寧表現係愈黎愈好,但佢仲未到費迪南或者泰利果種大佬級數,佢要嘅係多啲同常規隊員合作,而唔係面對差唔多場場唔同嘅防線陣容.但雲高爾就最鍾意喺防線上亂開刀,結果就要迪基亞多次神救先幫曼聯補住一分.雲高爾戰術咁保守,點解唔可以好好比條防線磨合好先再搵機會練下新人呢?
雲高爾最令人唔鍾意嘅係佢賽後嘅態度.和咗話有機會贏,輸左話踢唔出自己風格,明明就係你迫住大家跟你果種風格先搞到曼聯變到而家咁樣.佢又見唔見對車路士一戰,費SIR經球員通道入場,可能只係打一打氣,講幾句說話,比少少意見,成班球員鬥心已經唔同哂?曼聯果種魔性唔係但求無過,而係眼中只有三分.費SIR係唔會容許自己隊球以保住一分為大前提踢波,有機會就要攻,要將個波送入對面龍門先叫贏左場比賽.保守戰術同紅魔根本就係風馬牛不相及,但望到下半場嘅換人,寧願換鐘斯都唔換爆炸頭,去到尾段都唔諗辦法去增加勝算,只係一心加強防守完場.而家嘅雲高爾已經輸唔起,佢只係一個想最後一份工平平安安然後退休嘅老人家.若果曼聯仲唔求變,若果雲高爾仲接受唔到不成功便成仁依種精神,無論對雲高爾或者對曼聯都會係一生中嘅一個污點.


text:
(C+)同預想中有出入!《Mighty No.9》短評!
6月21日相信都係洛克人迷興奮既日子,因為就係洛克人之父新作《Mighty No.9》既發售日,但到底值唔值得買呢?依家就一齊黎睇睇啦~就睇下係咪真係好似海外評價講到咁差啦!不過講真,呢隻《Mighty No.9》概念圖及開發中個樣同實際成品真係都算差得遠,同預想中有出入呢……
操作上無乜新意
今次《Mighty No.9》既主角Beck個形象整到同元祖洛克人差唔多,淨係識衝刺,同埋發射豆豆砲,唔識好似元祖洛克人5之後咁用儲氣砲(拎左某啲Boss武器另計),講漏左,仲有R2既向後跳,但唔似X同Zero咁識貼牆,但識攀牆,或者打6號果陣你就會比較用到黎救命.但講返衝刺呢一點先,今次既衝刺唔係單純向前衝咁簡單,當Beck攻擊到敵人進入虛弱狀態果陣就可以利用衝刺進行吸收獲得能力同埋加分,當然你可以用以往既玩法,唔衝,射多幾野直接殺,但到Boss戰你就無得揀,打到一定血量就一定要衝佢一次先可以繼續扣佢血.
整體設定偏新手向
唔怕同大家講,雖然我好鍾意洛克人系列,但都唔代表我打得勁,諗邊個Boss剋邊個Boss真係要靠感覺(例如你會諗雷剋水),但今次只要你成功搵一個Boss開刀解決之後,打贏Boss之後下一關如果係武器可以相剋既,就會多左「建議」比你揀,其實只係提你可以用咩武器黎剋制,除此之外,果一關某啲位仲會得到你之前打贏既Boss幫助,至於幫多幫少就見人見智啦.除此之外,今次Boss武器條使用值可以自己等時間補充,一係就靠「衝怪」黎補充,唔洗再話靠打完隻怪執道具,因為根本打完怪無野趺出黎,你想補血的話唯有執預先係某啲位準備好既能量包黎補充返.順帶一提,當你死得多既時候,間唔中派道具比你既小幫手就會睇唔過眼比多條命,甚至係比buff你繼續作戰.當然啦,如果你係高手既,你就唔洗諗咁多,基本上可以1-8號順住打都無問題,所以身邊完美征服洛克人系列既朋友都表示呢隻野好容易.
遊戲主線推進度極快
根據以往洛克人遊戲既經驗,打完八大頭目之後仲要打多兩三關先打Final Boss,而Final Boss之前唔知點解你又要一口氣再戰八大頭目,不過今次就無啦,我原本都以為八大頭目有複製品要再戰,點知打完八大頭目之後玩多一關,再加用一次Call妹妹去冒險就直接打有兩個型態既Final Boss,打完就大結局,如果你無初回特典既Ray的話,咁恭喜你,你應該可以玩啲挑戰任務玩到悶為止,仲有既就係拎成就,就係咁.今次無咩隱藏裝甲比大家去拎,甚至連E罐都無個,最多係有啲位比你執多條命.
第2頁含劇透攻略,慎睇!
Pages: 1 2
總括而言,本次都係掛住洛克人之父既大名而生既作品,同預期中有出入,今次好快就爆機,如果無初回特典既Ray,基本上只係不斷刷新紀錄同埋不斷玩挑戰模式,當然如果你係洛克人超級Fans既話,挑戰下都無妨,但整體難度都唔算高.


text:
戥穿石
戥穿石喺一場婚禮裏便,除咗伴郎之外,係一班陪住新郎,幫新郎打點嘅男人.因為戥讀鄧,所以亦都有人寫做鄧村石,鄧穿石.亦有人考訂寫做幐豬石.
戥穿石通常係新郎哥老死,好好朋友,又或者係親戚來.其中一個最熟嘅就做伴郎.
個名起源[編輯]
戥穿石據考據,係由戥豬石而來.豬仔拎去市集買,都會用擔挑.豬仔就響擔挑一邊籃,而另一邊呢,就放響舊咁上下重嘅石來戥返勻兩邊重量.所以呢舊就叫做戥豬石.因為呢舊石只係用來陪豬運出去買,所以啲就變成陪襯,豬買完就無利用價值,可以掉得.後尾講講下就由戥豬石變成戥穿石,意思係陪襯咁解.
因為新郎娶老婆都要人陪住,呢班人就叫做戥穿石,上下打點,飲完酒後就無用,所以畀人比喻做戥穿石.
做嘅嘢[編輯]
唐人[編輯]
戥穿石係來幫手同新郎搞婚禮,同新娘姊妹夾手.婚禮開始幫手接新婚.婚宴幫手接待安排賓客.有時亦都幫手主持婚宴.
英式[編輯]
英文戥穿石叫Groomsman.戥穿石幫伴郎手搞夜晚個派對,行禮幫手帶位,陪姊妹行敎堂同接待.有時亦都同伴郎做婚禮短講.同伴娘或者單身女賓客跳舞.
軍官婚禮就會有隊揸劍做戥穿石呢個角式.呢班戥穿石通常係同一班一齊同事嘅軍人,同軍官好好朋友嘅.佢哋會響劍做成栱門,畀新人同賓客行過.


text:
黃曆
黃曆又叫做皇曆,係一隻陰陽曆.黃曆其實係來自天文觀察,佢係參考咗太陽(日)同太陰(月)嘅運行周期而製訂.黃曆源於中國,並而傳到日本,韓國,越南東亞各國.雖則家下呢啲地方都改用西方傳入嘅公曆(西曆),但係好多傳統節日都會參考返黃曆定日子.民間星相都會用得到黃曆.黃曆嘅月大致同月嘅盈虧一致,因為咁,有時就畀人叫陰曆,不過曆學上陰曆另有所指.自大唐起,黃曆係皇帝頒佈,所以叫皇曆.亦有人叫佢做夏曆,因為佢同夏朝都定寅月做正月,不過,夏朝嘅曆法同家下好唔同,唔可以混淆.響中華人民共和國成立之後,配合意識形態,所以叫佢做農曆[1].
基本定義[編輯]
黃曆基於日月周期.月方面,一個月係基於太陰盈虧周期,約莫29.3日.黃曆係計月虧到消失做新月,即係朔.朔同朔正中間滿月,就係望.而一年有幾多個月,就靠太陽運行而定.黃曆寫太陽有兩種周期,一叫做歲,即係望上天,太陽運行到同一位置嘅周期.通常用冬至同夏至立竿度日影而定.冬至日影最長,夏至日影最短.不過通常都係用冬至到冬至之間嘅時間做一歲.而年呢,就係正月初一到下一個正月初一嘅時間.因為要就埋太陰周期,呢個時間長短係唔定嘅.
史[編輯]
根據史記,係一套曆法係軒轅黃帝頒嘅,之後顓頊,帝嚳,堯同舜都修訂過.
黃曆源於先民天文觀察.古代生活係靠天而定,天體運行會對地上面嘅動植係有影響,尤其係日同月.中國現存最早嘅文字甲骨文,就成日見到記低天象異動.詩經亦有唔少記載.呢啲紀錄就講明商,周時期極之重視曆法計算,同今時今日,黃曆以日月定時嘅特性一致.雖則原則係一樣,但係唔同時代同地方都會有計算方差異.
官方唔同年代都會修訂曆法,等佢可以更加準確,同天象吻合.古代對日食同月食好敏感,因為大家都睇成係凶兆,要多加留意.皇帝都會要求準確預測日食月食嘅時刻,萬一曆法唔準,就會改曆.自大唐起,官方禁止其民間用其他曆法.
民間有時會有私下用另套曆法,同官方唔同.唔用官方曆,有時係因為占卜嘅需要.
干支[編輯]
- 內文: 干支
黃曆唔係單純一套方法紀日,重有用一套六十為一個循環嘅干支來紀日.之後干支重用來紀月同紀年.


text:
人類總是要犯同樣的錯誤依句唔單止係高達嘅名句,直頭係世界嘅至理明言.好多人鍾意跟風,依排興乜就會一班人衝去玩衝去捧;又有好多人鍾意發明星夢,想一夜成名,想靠名氣靠網絡賺大錢.其實單憑依兩點就可以好肯定17依隻APP遲早會收皮,只係我估唔到會黎得咁快.
我部IPHONE有兩隻已經落左架嘅APPS,一隻係Flappy Bird,一隻就係早兩日先下載左嘅17.只可惜下載左個APP之後我都冇咩時間研究下點用,淨係開左個帳號之後就冇再理過(我仲要用左阿寶個頭像,你都咪話唔邪).結果今朝一起身打開FB就見到佢已經被下架,由係香港紅到上報紙到收皮應該唔超過一個星期,死因就正正係佢突然畀太多人識.
佢有嘅LIVE功能係吸引嘅地方之一,可以令到好多男人睇到女神嘅真面目.而同時唔知每吸引到幾多人睇你嘅LIVE你就會有錢分,原理同YOUTUBE差唔多,亦都係而家港女必備嘅Instagram所欠缺嘅功能.FB好似都有,但就只限於名人玩.雖然依個功能好吸引,但同時亦都有好大嘅風險:你永遠控制唔到用戶會係LIVE上面播乜.當有錢搵同有名氣依兩個因素一齊出現就會令好多女生想上位做女神順便搵錢,或者係搵錢順手做埋女神.一開始只要有個靚女開LIVE已經可以好受歡迎,到後來觀眾習慣左你就要諗多啲新意,就好似素顏示人咁,但同樣咁樣嘅驚喜都只可以維持好短時間,結果終於到左有人開住LIVE黎自慰「盡地一搏」.而從來最多只會比「17+」年齡限制嘅蘋果又點會再容忍?馬上將你就地正法係可以預期嘅結果.
Instagram因為只可以放片同相,同時佢又有審查,你放露點相好快你就會被刪相甚至鎖帳;FB亦都係一樣,佢只係比名人玩LIVE嘅原因就係佢知道名人唔會拎自己嘅名氣黎玩,自然唔會做好過火嘅舉動.但17呢?佢完全控制唔到用戶嘅行動,突然間有一個用戶大演春宮騷都好,一萬幾千個人圍觀拍手讚好佢都未必知道.好多野如果私下傳的話其實幾意淫都冇事,好似你喺SKOUT要傳送你既丁丁相比囡囡咁,只要你唔好用黎做頭像就得.正如點解歐聯果排SOPCAST嘅LINK特別難搵同特別易封?因為多左一班忽然球迷,同時佢地又將非法睇波依件事傳得太揚囉.
要係互聯網成名最簡單嘅事就係做ON9仔.你唔見劉馬車而家幾咁受歡迎咩?而且好多網站程式禁絕色情暴力,但一定唔會禁止無厘頭白痴低能.如果你喺女的話你要做女神都係影返啲低胸硬照算啦.如果真係想靠扑野賺錢,一係做女優,一係做雞,應該搵得仲多.
相關


text:
小露寶
想搵呢個詞嘅第啲意思,睇下(小露寶 (搞清楚)).
小露寶係1974年嘅一套日本真人扮演(特撮)兒童電視劇裏面主角嘅香港譯名,亦係套劇嘅片名.呢套嘢嘅日本名係『がんばれ!! ロボコン』,曾於1974年10月4號至到1977年3月25號期間喺日本NET-TV電視台放映,香港粵語配音版就由當年亞洲電視嘅前身---麗的電視播映,全套有成118集,而佢嘅原作者就係石之森章太郎(當時佢嘅名只係就咁叫做石森章太郎).
背景及主角性格特點[編輯]
劇中嘅主角小露寶係一間機械人學校嘅學生,呢間學校專門訓練啲機械人學生成為人類嘅好朋友,因應每個學生嘅本身設計嘅特點嚟到幫助人類嘅日常生活,建設社會,每次返學嘅時候,鋼鐵老師就會因應學生喺人類社會上所貢獻過嘅事而畀分數,差得好緊要嘅就得最低嘅零雞蛋,而做得好好得到一百分滿分嘅學生重會獎一個心心貼紙擺喺個身上,作為可以成為A級機械人嘅模範標誌.小露寶屬於家務機械人嘅種類,俾老師安排喺社羣嘅家庭度幫手做家務,可惜佢係一個好鬼大懵同埋經常擺烏龍嘅機械人,成日一心諗住幫助人類,點知好多時弄巧反拙變成闖禍連連.
佢喺頭一二年班嘅時候寄居喺姓大山嘅屋企入面同大山家嘅人一齊生活,而到咗第三年就寄居喺姓小川嘅屋企.因為佢嘅大懵加上衝動嘅性格,於是成日帶畀寄居家庭同埋週圍嘅人好多麻煩,亦因此佢成日都係得零分,雖然佢有一班好好嘅同學仔,有啲咩事都會出手幫佢,但好多時都改變唔到闖禍嘅結果.
咪以為小露寶係一個機械人就應該咩都冇有怕,其實佢嘅最大敵人,就係細隻過佢好多,但係無處不在嘅曱甴,每次一見到曱甴就嚇到發晒癲完全失控;而第二恐懼正是佢同學仔小吱喳手上面嘅大針筒.
身體及機能[編輯]
小露寶全身紅色,手臂同成對腳係銀色,好似風琴管咁款,對手好似蟹鉗咁;佢頭頂有支小小嘅天線,肚腹打開蓋之後會見到裏面嘅機件,具有一百匹馬力;背後有支可以收得埋嘅直昇機扇葉,幫佢飛行;而當雙腳收埋可以換成一對車轆畀佢喺路上飛馳.
其他角色[編輯]
- 鋼鐵老師:係小露寶嘅老師,負責教導機械人學生同埋畀分數;每次上堂檢討嘅時候會將啲學生日常生活嘅行事紀錄紙放入個口度,經過一輪運作之後,就會喺肚腹嘅位置出口度跌一張分數紙出嚟,為學生所做嘅事而評分.
- 小賓女:係一個好多時攞一百分嘅高材生,外表同人類嘅細路女一樣,可愛得嚟又待人友善,而且好鍾意跳芭蕾舞,係小露寶嘅夢中情人,每次小露寶一見到佢就會暈晒大浪做緊乜都唔知.
- 小百威:重有一個細佬叫小百拳,兩兄弟都係屬於孔武有力嘅機械種類,因此佢哋嘅性格比較暴戾,成日蝦小露寶;不過當小露寶有啲咩大鑊嘢發生時,佢哋又會好有義氣咁出手相助.
- 小白潔:肚腩度係一個洗衣機,外表係一隻兔仔咁樣嘅機械人.
- 小吱喳:一個護士外表,隻手係好大支針筒嘅機械人,鍾意小露寶出晒面,成日想同小露寶打針,小露寶見親佢都即刻嚇到掉頭走.
- 小百通:成粒大花生咁款,個咀係一支突出嚟嘅鎚仔,講嘢時會上下郁郁吓,係一個裝修工程用機械人.
- 小百多:成隻大哈蟆咁樣,個口係好大好大嘅銀包開口(有兩粒珠扣埋嗰種),跳嘅時候快到好似識得瞬間轉移咁,有舖偷嘢癮.
- 小百明:一個頭頂好似大燈膽咁款(重可以見到內部機件),對眼好似對好厚圈圈眼鏡咁嘅天才機械人,好多時會利用佢嘅才智幫小露寶解決日常困難.
- 其它機械人角色:
……等等.
主題歌[編輯]
日本版一共六首嘅主題歌同完場歌都係由被譽為日本動畫歌王嘅水木一郎先生所主唱.
香港版嘅「小露寶」粵語主題歌就由女歌手鍾叮噹所唱.因為原裝日本版嘅音樂已經好開心醒神,再配上粵語嘅得意歌詞,令聽到嘅人留下好深嘅印象;而當中幾句:『大踏步神情確威武,小子大名露寶,人人皆知道~(白:小露寶嚟啦!小露寶好嘢!)又大力,又肯做,身手好志超高,朋友,休想睇小我用機器製造.』,基本上已經成為咗香港兒歌界嘅經典之一.


text:
好多人會將立會嘅議題,或者應該係立會度打嘅議題帶落區議會度打.向選民表示,呢啲議題同地區利益息息相關.但區議會本身打嘅係地區民生基建,呢啲嘢雖然同一啲大議題相關,但其實亦都會有衝突位.有啲人會將選民對大議題嘅冷感同反對歸納做佢哋港豬,政治冷感等等.
但矛盾同難做嘅地方,係你對佢哋嘅反應唔鐘意同抗拒都好,你嘅議席係需要區民支持同接納.呢個唔係一種,「嗰樣嘢好重要,好偉大.所以我哋要付出甚至無償付出.你唔付出,你唔撐,你港豬.」嘅情況.現實,亦無可能依靠一種咁嘅tone就得到人支持.
而係確實需要深耕細作,搶議席,唔俾建制插到旗.令到佢哋係立法會選舉嘅優勢逐啲逐啲減少.就咁聽落好似杯水車薪,希望好渺茫咁.但羅馬城唔係一日就建成,千里之行始於足下,有樣嘢叫集腋成裘.定係大家想建制保皇派可以繼續利用區議會繼續穩定樁腳,增加佢哋選立會嘅優勢?
中出羊子表示:「地區工作,樣樣嘢都係錢,亦要唔少時間.唔係咁多組織有嘅資源支持得到.選民要求候選人,未當選就兌換到承諾,其實對佢哋候選人嚟講係好困難,其至係無理.」 林忌又有建議話:「發起一個crowd-funding嘅project﹐去支持游惠楨BB去追擊老鼠芬.」我就覺得,林忌呢個諗法可以擴大到全港十八區. 如果大家真係咁支持噚晚落選嘅朋友或者係佢嘅組織嘅話,就不如一齊籌旗,等佢哋可以逐個區逐個區咁慢慢打返嚟.
我知道,一講到要啲實際啲嘅付出,成本嗰陣,未必個個都肯付出或者有能力參與到.所以呢個idea真係有人帶頭實現嘅話,我希望大家都按能力出啲.少少無拘,多多益善.唔好自掃門前雪,以自己嗰區有冇問題嚟作為捐唔捐,捐多少嘅準則.
當然我知道呢個諗頭,聽就好聽,實際上都忽略唔少因素.身邊幾位朋友前輩都認為:「要我拎筆錢出嚟支持個人,係呢四年做地區工作,究竟籌到幾多錢先可以叫有幫助?又呢四年過後,亦都唔知選唔選到架喎.個RISK其實好大.」而Marketing第一課,選擇嘅過程往往都係Emotional Driven.好多人投某個候選人,決定性因素往往係啲情感聯繫,「我同佢熟」諸如此類.而唔係一啲理性嘅因素.
但我都最後都係覺得講出嚟好啲.做同唔做就交返俾嗰區嘅區民,咁會相對少啲拗撬﹐始終Crowd-funding本身係啲由下而上自發做嘅嘢嚟,冇得監粗.好似黃埔東嘅惠楨BB,TKO厚德嘅曾浩文,筲箕灣嘅梁詠詩,呢啲都係比較大機會有能力入到議會嘅人,值得區民以實際行動去支持佢哋.佢哋全部都輸得唔多,亦都有相對多嘅居民希望佢哋當選,如果大家希望佢哋當選,就做啲嘢令佢哋真係當選啦!(其實仲有今屆樂民龐一鳴,八鄉南朱凱迪都好值得大家去支持架!)
(唔好係度屌我撐鴿鴿,我撐邊個關你柒事.我係熱狗係左膠係鬼.)
大家都話今日香港搞成咁係「共孽」,既然如此,呢個孽障就等我哋一班香港人一齊去努力去嘗試,去破除佢.


text:
凌傑棠牙醫(大埔) 熱門
基本資料
詳細資料
星期二 : 需要預約
星期三 : 需要預約
星期四 : 需要預約
星期五 : 需要預約
星期六 : 休息
星期日 : 休息
公眾假期 : 休息
凌傑棠牙科醫生的相片集
地圖
網友評論
5 位網友的平均評分.
非會員也可看到留言,不過並非即時的,請注意喔!
有經驗且細心
我在凌傑棠到箍牙,覺得佢非常有經驗且細心,
原本牙醫話我要大約箍兩年,
而家一年多一個月,已經齊哂,
再拍番齊d,過多幾個月有機會拆到箍喇!!!
我見佢時時都好full booking,同埋次次都要等一陣先入到去,
而佢都係專科,所以唔包洗牙,補牙,脫牙,係貴,但覺得有信心好多,因為曾聽過有人講,
唔係專科的話箍完會反彈架.
希望我都可以快D完箍啦
凌傑棠牙醫箍牙收費太貴了,專科果然專科價
之前因為想箍牙,又住大埔近近地諗住有個專科牙醫箍隱適美,之前未睇過嘅,但一場歡喜一場空,入去診所問過價先知要50000蚊起,仲要唔包洗牙同剝牙等等,超貴,就算普通鋼牙個D都要30000蚊起,都係咩都唔包,所以我後來都係出番九龍搵牙醫..
Top 10 評論員 查看我的所有評論
凌醫生好多年了, 好多FANS搵佢都係剝牙, 但佢兩間店, 唔係成日係度!
價錢貴左D 洗牙冇記錯都洗左$4XX, 仲要次次約都要排3星期左右,
雖然真係洗得乾淨同唔錯, 不過有得揀既話我真係想搵個差唔多價錢都唔緊要,
最緊要唔洗等咁耐, 如果岩岩起牙周病前既牙肉發炎急係想黎都唔知點算,
又唔想下下請假睇醫生, 不過我暫時仲未搵到其他, 都係多數請假睇佢先T^T
3-4年前到搵過凌傑堂幫我箍牙
我3-4年前到搵過凌傑堂幫我箍牙,個時問過透明牙釘就$31000,鋼好似係$28000,我當時就箍鋼,佢係比出面普通牙醫箍牙貴架,因為佢係專科牙齒矯正科,比普通牙醫要讀多幾年,專業d,同埋我都年紀老,搵個專業D會好d,唔想箍完好似冇箍過,效果真係好理想,係我想要既,之後到依家我都有KEEP住搵佢睇牙,習慣左佢個模式,很有默契.
凌傑棠幫我cool牙效果幾好
我搵凌傑棠幫我cool牙,我覺得效果幾好,我cool左2年到就得啦,覺得都算好快,每次去覆診牙醫態度都好好,覺得我搵到佢幫我cool真係好好,我頭尾剝左4隻牙,加埋晒所有費用,大約好似3萬左右到,我覺得好值得,因為我之前係爆牙架,依家好齊,好感動!


text:
胡麗嫦醫生
基本資料
詳細資料
FHKAM (Paediatrics)1993
星期二 : 請致電查詢
星期三 : 請致電查詢
星期四 : 請致電查詢
星期五 : 請致電查詢
星期六 : 請致電查詢
星期日 : 請致電查詢
公眾假期 : 請致電查詢
地圖
網友評論
3 位網友的平均評分.
非會員也可看到留言,不過並非即時的,請注意喔!
查看我的所有評論
差勁嘅醫生
如果一早睇咗大家留言就一定唔幫襯,簡直狗屁醫生,我個BB得幾個月佢竟然開幾隻BB完全唔可以食嘅藥俾BB, 我向其他醫生查問過,佢開啲藥俾幾個月大嘅BB食分分鐘搞出人命,打電話去問佢,佢一時話自己睇咗幾萬個同類病嘅BB,一時又話幾百個,一時又話幾千個,真係語無倫次,仲話自己係兒科專家,差啲俾佢害死.
如果有得評負分,實俾佢負一萬分! :@
細佬流鼻水又發燒
有次細佬流鼻水又發燒,
帶佢去睇胡麗嫦,食完藥成3,4日都仲係流鼻水,
仲有咳,再睇多次...都唔好.....
最終細佬要入醫院睇..仲住左成個星期...
依家聽到胡麗嫦個名就怕..
兒科胡醫生
我早前眼皮敏感,她話我係濕疹,開了一盒類固醇和一大堆藥給我,還叫我去外面配一隻藥膏,之後我第一次搽那隻藥膏在右眼皮,怎料很"那","那"足一天,右眼袋變得又紅又腫,之後我落番去睇,佢話唔關隻藥膏事,係咁岩我生眼瘡,跟住我問生眼瘡點會第一次搽,而且一搽完咁岩就生,就算生都唔會咁"那"啦,佢唔肯答我點解咁那,佢只係一路說"咁我點知你點解咁岩生眼瘡呀!我介紹咁多人用又唔見其他人有事,咁你依家想點呀"佢既態度極之差,跟住仲要收我300元,我話唔要佢既藥!咁我即刻去睇政府醫生啦,我俾左隻藥佢睇,佢話我唔係生眼瘡,係因為搽左果隻野先引致發炎,佢話我之前應該係普通皮膚敏感,唔係濕疹咁嚴重,唔駛去到搽呢隻藥膏,而且呢隻藥膏搽眼唔係咁適合...我覺得呢個醫生好唔專業,又冇禮貌


text:
Tuesday, 11 December 2007
Stardust
頭先同妹仔睇呢齣戲, 我覺得相當不俗, 由頭到尾都 keep 住有趣, 而最吸引人o既就係 d 配角, Rober De Niro 同 Michelle Pfeiffer 特別搶鏡, 即使同男女主角拍埋一齊出現, 都依然係焦點所在. Ian McKellen 把聲亦好好聽, 輕易將觀眾帶入故事之中. 至於故事, 就非常複雜, 講個男仔走入魔法世界想搵一粒從天而降o既星星送比個女仔, 點知無厘頭被追殺, 最後發展到最後做埋魔法世界個國王, 之間好多人物, 好多事件發生, 但係個故事都好易 follow. 睇o既時候, 我就諗起同樣係改西方童話小說o既 Howl's Moving Castle, 可惜係 Howl's 個故事搬到上電影變到好難 follow, 可見 Stardust 個導演要將個故事講到咁易明, 其實亦o吾簡單, 係有花過心思.
個童話 feel 亦幾好, 去到結局的確有聽完童話故事o個種應有o既喜悅感. 不過我就有少少o吾鍾意個男主角去到中段無厘頭變成有勇有謀型男, 童話得o黎有 d 老土, 繼續之前咁咪好囉, 亦證明女主角o吾只係被佢外型吸引, 而家咁樣真係畫蛇添足. 所以 Shrek 對傳統童話故事o既嘲笑係好有道理.
Posted by Howtindog at 19:27
Labels: 電影
0 comments:
Subscribe to: Post Comments (Atom)


text:
金毛尋回犬
金毛尋回犬(Golden Retriever),或者金毛(Golden 或 Goldie),係比較受歡迎嘅狗種.用來搵水禽獵物返嚟(「尋回」嘅意思).今時今日,金毛係最常見嘅家犬之一,因為容易養,好馴並且對主人要求唔多,只要定期運動,餵食同見獸醫檢查就可以.金毛嘅獨特之處在於得人鍾意嘅性格,同人以及其他狗都可以相處得好好.驚嗰陣會呱呱叫,金毛睇門口唔掂,因為太友善啦.容易訓練,因為天生鍾意討好主人,鍾意同人一齊,有人響度嘅時候會好開心,唔會忔人憎.
外形[編輯]
金毛尋回犬係一種大型狗種,外形同拉布拉多尋回犬相似,後生嗰陣最似,而淺色嘅金毛更似.最明顯區別係金黃色嘅長毛.毛色喺淺金色到深黃色之間.美國狗舍俱樂部(American Kennel Club, AKC)標準規定金毛嘅毛皮係「豐富,有光澤,唔同層次嘅金色」(rich, lustrous golden of various shades),太淺或者太深色都唔得.
金毛尋回犬喺大概一歲就大定,喺約兩歲時到最大最重.雖然體形上喺兩歲成熟,性格上要到三歲以上先至完全成熟,而多主人話佢哋嘅狗一世都保持好似狗仔嘅特性.
性格[編輯]
金毛尋回犬活躍好動,鍾意玩,但係有出奇嘅耐性,可以靜靜咁坐響道幾個鐘頭唔郁,就好似打獵時等獵物咁.可能係打獵嘅遺傳,游水亦好歡喜.金毛重極之想討好主人.
同拉布拉多一樣,金毛嘅智力,對人嘅感情,對細路嘅容忍度都好出眾,鍾意𠱁人,係天生嘅守護者,所以係優秀嘅狗醫生.不過,金毛成日要人陪著先至開心.響服從測驗中表現良好,可以係優秀嘅導盲犬.雖然可能唔夠拉布拉多尋回犬響野外測試(field trial)表現咁出色,以突出嘅嗅覺見稱,亦係出色嘅獵狗.
金毛鍾意玩接嘢,接返掉出去嘅棍,網球,飛碟,可以玩上幾個鐘頭都唔厭,特別係有水玩嘅時候.
今日嘅金毛尋回犬分成兩類:出賽嘅 show dog 和獵狗.Show dog 組嘅金毛尋回犬通常骨骼較大,較長,較重.香檳色嘅長毛受推崇.而另一方面,獵狗相對較細隻,腳較長,較深色.兩類從1960年代嘅著名金毛尋回犬分出來.而家,配種嘅人試圖將兩個分支變成一種多用途嘅尋回犬.
歷史[編輯]
金毛尋回犬呢個品種喺蘇格蘭嘅 Guichan 呢個地方嚟,由 Dudley Majoribanks(後來嘅 Tweedmouth 勛爵)響 1835年配種出嚟.話說 Majoribanks 去英國海邊小鎮 Brighton 旅行,去馬戲團見倒俄羅斯牧羊狗表演,想買兩隻,馬戲團嘅訓練員唔想一竇狗分開,Majoribanks 就將成個馬戲團嘅狗都買晒返嚟配種繁殖.
雖然個故仔好浪漫,唔少人認為唔係真嘅.1952年,Majoribanks 後人將 1835年到 1890年嘅配種記錄公開,配種繁殖嘅品種之中係無俄羅斯牧羊狗份,所以個故仔係冇根據嘅.
1865年,最早將一隻叫 Nous 嘅攣毛尋回犬(wavy-coat retriever)狗公;同一隻叫 Belle 嘅特威德西班牙水獵犬(Tweed Water Spaniel)狗乸打種.特威德西班牙水獵犬而家已經絕晒種啦,但係嗰時喺邊境地區成日見倒.1868年,Nous 同 Belle 生咗一竇四隻黃色狗BB:Crocus,Primrose,Cowslip,Ada.以呢四隻狗為基礎,同愛爾蘭蹲獵犬(Red Setter),沙色尋血獵犬(Bloodhound),聖約翰水犬(St Johns Water Dog of Newfoundland),士兵格獵犬(Springer Spaniel),兩種攣毛嘅黑色尋回犬交配繁殖成一個新血統.Majoribanks 響裏面揀最理想嘅尋回犬出黎,佢嘅目標係要一種有活力,健康,易相處,乖,易訓練嘅狗.
1903年,英格蘭狗隻俱樂部首次接受金毛尋回犬註冊,叫做「平毛—金色」(Flat Coats - Golden).1908年第一次展出,1911年被承認為一個新品種,叫「尋回犬(金色或黃色)」.1913年,金毛尋回犬俱樂部成立.1920年,正式改名做金毛尋回犬.
1881年,Hon. Archie Majoribanks 帶咗一隻金毛到加拿大,喺 1894年響美國狗隻俱樂部(AKC)註冊.係呢金毛第一次響呢兩個國家有記錄.1927年第一次響加拿大註冊,而安大略省嘅金毛尋回犬俱樂部(而家叫加拿大金毛尋回犬俱樂部)響 1958年成立.AKC 於1932年承認呢個狗種,美國金毛尋回犬俱樂 1938年部成立.
營救工作[編輯]
由於呢種狗受歡迎,對純種金毛尋回犬嘅需求亦高,成為一個不幸嘅結果,每年好多金毛俾唔再鍾意佢哋嘅主人遺棄,好多都係比較老而要睇醫生嘅.閂咗嗰啲大型嘅,臭名遠播嘅配種工場(dog farm),成為另一個無家可歸金毛狗嘅來源.
作為回應,好多志願機構進行營救嘅工作,令到被遺棄嘅金毛俾人收養.呢啲組織一方面接受啲狗,令一方面同本地嘅動物收容所協議;保證啲狗得到善待而唔會被人道毀滅,獲救嘅狗隻就會放響寄養嘅地方,直到搵到一個永久嘅屋企為止,通常會篩選領養人,以保證為啲狗提供一個合適嘅家.呢啲一類嘅組織利用互聯網籌錢,教育,揾領養嘅人,宣傳佢哋嘅信息.
出面網頁[編輯]
- Information about the Golden Retriever
- 金毛尋回犬俱樂部(英文)
- 英國金毛尋回犬培育委員會(英文)
- 金毛尋回犬美國俱樂部(英文)
- GRCA 美國國家救援委員會(英文)
- 頂級金毛尋回犬網站(英文)
- 金毛尋回犬加拿大俱樂部(英文)
- 香港金毛尋回犬會
- 金毛尋回犬歷史(英文)


text:
「靈感IQ稱得上,十分之高超~」拿!除非你扮後生或者無童年,否則如果你係80後90後,你唔會唔知我唱緊咩嘅
!漫畫家鳥山明先生嘅大作,除咗有龍珠之外仲有深受香港人歡迎嘅IQ博士.細細聲講,其實細個阿媽唔係好畀我睇架咋,因為小雲成日玩屎
.但邊個又估到20年後嘅今日,我竟然可以嚟到日本東京同小雲一齊玩屎呢?
今日同大家介紹只係限定一個月嘅Tower Records表參道Cafe同IQ博士合作搞嘅主題cafe!喺正表參道大街,隔離仲要係KIDDY LAND等名店,大家行街行到攰都可以黎坐下喎!呢個主題cafe其實係慶祝IQ博士動畫係日本放送35週年紀念(WOW!)6月22日就無架喇~
我突登避開lunch人潮高峰,平日下晝一個人嚟食都有位唔使等.一出lift就見到一排小雲做封面嘅IQ博士漫畫喇!
店內都當然增添咗小雲同小吉嘅擺設.仲有天神村村民嘅相做背景,就連店員都打扮成小雲咁,好得意.
而且一路播住日文版嘅IQ博士歌曲,懷舊得黎好有feel~店內仲有賣特別版CD添!
今次嘅menu如下:
我就選擇咗食睇落最靚嘅小雲咖喱飯(1300yen),小吉Latte(750yen)同...大便芭菲(1100yen)做甜品.
大概等咗5分鐘到唔駛小雲咖喱飯已經出現喺我面前.原來叫野食有特典,會送埋Post Card同杯墊!
炒飯好類似蛋包飯入面個種飯嘅味道,而咖喱就比想象中辣,但係幾香幾好食.飯配埋沙律感覺唔會好heavy~不過salad醬有少少酸.帽邊嘅蛋皮都比較普通.賣相就好好喇,不過不失啦.
小吉latte店員放上檯嘅時候我真係好想大叫:KAWAII!
搞到我一路飲得勁小心唔捨得小吉個樣冇咗.而咖啡本身係有質素嘅.男友陪女友嚟唔食嘢都可以飲返杯落喎!
最後就係其實我最期待嘅...粉紅色嘅屎.呢個大便君芭菲...估唔到粉紅色嘅屎又真係幾好食喎!
粉紅色cream下面有cereal玉米脆片,一層水果包括桑莓同士多啤梨,再一層忌廉,少少海棉蛋糕同埋最後cream底下有士多啤梨醬.最得意係大便上插著支Pocky朱古力,大家可以扮小雲攞樹枝拮屎玩
講起扮小雲,店內其實有免費租借小雲嘅cap帽同眼鏡畀大家自high自拍,但係我食完先見到,大家記得影食物個陣扮埋佢啦!(當然,如果店內人流多就要自律啲影完即刻還返喇.)門口見到嘅日文版IQ博士漫畫都係可以俾客人食住睇嘅,但又係,人流多嘅話限一人睇一本.我就拎嚟做吓自拍道具算嘞~
如果係表參道行攰咗想搵撻地方tea一tea坐下食啲嘢不妨想埋嚟影下相呃吓like喎!
店內仲推出是次合作cafe嘅特別商品,鍾意小雲小吉嘅朋友千祈唔好錯過!(詳細:官方網站
)
小雲小吉毛巾 (1296yen)
小雲杯 (1296yen) 杯墊(216yen)
角色memo紙(648yen)
小雲鑰匙扣(648yen)
小雲Tote Bag(1620yen)

營業時間:11AM至10PM (Last Order 9:30PM)


text:
四大文明古國
四大文明古國係喺漢語文化圈中流行嘅一個概念,一般用嚟指古巴比倫,古埃及,古中國,古印度呢四個人類文明最早誕生嘅地區.但由於古文明缺乏準確嘅文獻紀錄,佢哋嘅具體誕生時間喺學術界重有爭論.有啲人話應該係古希臘而唔係古巴比倫,重有美索不達米亞同亞朮嘅講法.而人類而家所擁有嘅好多哲學,科學,文學,藝術等方面嘅知識,一般都可以追溯到呢啲古老文明嘅貢獻.學者認為四大文明都係建立喺河川臺地附近,原因係有固定嘅水源令農業同商業容易啲發展.而喺北半球嘅兩河流域,尼羅河,黃河,長江流域同印度河,恆河流域相繼產生咗世界四大文明.
文明古國喺距離而家7000年-4000年前,相繼由新石器時代進入青銅時代,進而步入鐵器時代.社會制度好多都採用奴隸制,政權就遲啲誕生.古埃及諾姆係至今所知世界上最早嘅文明.四大文明古國都有自己嘅神話傳說.佢哋利用神話嚟加強自己嘅專制主義統治.古埃及法老自稱係「太陽神之子」,古巴比倫嘅統治者漢謨拉比自稱「月神嘅後裔」,中國嘅君主就自稱「天子」.四大文明古國都有自己嘅曆法,一年分成 12 個月,並且有閏月.各個文明都創造咗自己嘅文字.印度河,黃河,兩河流域嘅文明都識用陶輪制陶,埃及同兩河流域都早啲識計圓周率,巴比倫同中國都早啲發現勾股定理同埋實際應用(好似中國嘅「勾三股四弦五」),印度就發明咗阿剌伯數字.
質疑「四大文明古國」嘅講法[編輯]
「文明」屬於人類同地域範疇,同「國家」概念好難直接掛鉤,「四大文明古國」嘅講法並冇獲得國際,尤其係西方世界嘅廣泛認同.雖然由於古代文明缺乏準確嘅文獻紀錄,具體開始時間學術界重有得拗,但按照當前西方世界承認嘅考古實物證據,美索不達米亞嘅蘇美爾係而家所知世界上最早嘅文明,而位於而家希臘克里特島上嘅米諾斯文明早過冇乜考古實證嘅中國夏朝些少,印度嘅哈拉帕遺址更有可能早喺公元前2350年.最早出現文明嘅地區唔係一個統一嘅國家,而往往只係啲唔同民族聚埋一齊.而如果單單列出四大文明古國嘅話,擺埋中國入去係冇乜充分嘅根據.
中國[編輯]
- 內文: 古中國
世界文明發達最早嘅國家之一,有將近 4000 年有文字可考証嘅歷史.發現喺雲南元謀嘅猿人化石「元謀人」,距離而家大概 170 萬年,係中國境內已知最早嘅原始人類.距離而家四五十萬年前住喺北京周口店一帶嘅「北京人」,識企直咁行;識整同用簡單嘅架生;重識用火,已經具備咗人嘅基本特徵.經過漫長嘅原始社會,約莫喺西元前21世紀,出現咗中國史上第一個朝代──夏,開始進入奴隸社會.繼夏而興起嘅商(大概西元前16世紀—前11世紀),西周(大概西元前11世紀—前770年)進入封建制度.之後就係春秋同戰國(西元前770年—前221年),有人認為係由封建制度過渡去中央集權嘅階段.
印度[編輯]
- 內文: 古印度
早喺大概西元前 2500 年,即係而家嘅巴基斯坦,文明就已經開始產生,古城哈拉巴同穆罕耶達羅嘅遺跡留有好多呢個早期文明嘅烙印.居民有度量衡同文字,識挖渠同運河.堡壘下嘅城市,係喺嚴謹計劃下起成嘅,神廟,住宅,浴室,街道,幾何形嘅G局同衛生系統嘅設計排水溝,運河等.出土嘅遺物非常豐富,包括黃金首飾同寶石,經雕刻過嘅石頭,青銅同土塑小雕像等.黃銅同青銅多半用嚟製造器具同武器.陶器通常以輪狀捏製,用火燒成,並畫上幾何,花草同動物等圖案.
巴比倫[編輯]
兩河文明係人類歷史上最古老嘅文明之一.古希臘人把兩河流域叫做「美索不達米亞」,意思係「河同河之間嘅地方」.美索不達米亞又分兩個部分,南邊叫巴比倫尼亞,北邊叫亞述.就今日嚟講,兩河流域相當於今日嘅伊拉克一帶.
兩河文明時代最早嘅居民係蘇美爾人,佢哋響公元前 4000 年以前就來到呢度,兩河流域嘅最初文明就係佢哋建立嘅.後來嘅阿卡德人,巴比倫人,亞述人以及迦勒底人,繼承同發展咗蘇美爾人嘅成就,令兩河文明成為人類文明史上重要嘅一頁.其中巴比倫人嘅成就最大,因此,兩河文明又稱為「巴比倫文明」.
埃及[編輯]
- 內文: 古埃及
公元前47年,凱撒大帝進攻埃及嗰陣,戰火波及亞歷山大城圖書館.幾十萬冊用古埃及文字寫嘅經卷一把火燒晒,其中包括當時最完整嘅埃及史.呢部史書係亞歷山大大帝死咗之後,喺埃及自立為王嘅希臘將軍托勒密一世要求埃及嘅祭司兼學者馬內托(Manetho)所寫嘅.呢部「埃及史」燒咗可以話係一個損失.不過嗰時重有第啲著作引用咗呢本書嘅一啲內容,令古埃及歷史嘅一啲片段傳到今時今日.而家,埃及學者重用緊馬內托嘅劃分,但帝王興衰更替,同確實嘅年代,重有好多度唔清楚.
睇埋[編輯]
- 愛琴文明(同四大文明古國同一時期嘅一個古希臘文明)


text:
適逢CASH每年一度嘅Annual Dinner,所有有資格去嘅音樂人全部清一色洗版,老虎蟹都打個卡,話俾你知佢係會員,有歌出街架,呃like之餘,緊係同歌星集下郵,唱番首”姣婆”既"當你見到天上星星,可會想起我".
CASH香港作曲家及作詞人協會本身究竟做D咩,好多行外人都唔知.CASH好明顯,講錢啦,名都改得夠現實,驚死人唔知佢地係海綿寶寶,最強收錢同吸錢.
幾年前,我喺一個算係公開嘅表演會,發表過作品,之後有人叫我去CASH登記自己嘅原創歌,規則係你首歌在公開場合表演過,有錄影記錄,有場刊證明係你作曲或填詞,就可以登記.我當然冇咁做,二十年前可能會,但係而家有youtube,youku,百度,dailymotion,一切靠網絡,我使撚靠你咩.
登記咗有咩好處呢,而家同你講,其實可以話你知,有等於冇.登記左做CASH會員,有人用過你D歌,CASH會代你收版稅,前提係你要養得佢起.但係CASH唔抽你水,唔係一個收數公司一樣過河濕腳嘅協會的話,你只能夠重新唱一句"當你見到天上星星,可有想起我",仲衰過R人免費影相(我點當嗰45個likes and shares 係錢呢),點都叫互惠互利,只係有幾多係你勞苦功高嘅你唔知姐.版稅即係只要喺卡拉ok,電視台,電台,電影,youtube,廣告等等地方播放或者用你首歌,你就會有錢收,每次都有少少水位之類.聽落好似好吸引,但係你首歌有幾多人用過,天知地知,CASH知,你見到你個銀碼之後或者會知,到每年12月左右你收到版稅後,都會嚇一跳再苦笑.我同同行研究過,報酬都幾有鼓舞性,十零蚊一次左右.佢首歌全年只播過一次,收17.5!當中CASH抽幾多水,唔知,咁大個集團一定唔會少.
而我一直唔想專注一個唔知搞梗乜嘅樂壇,所以我晨早轉投youtube,我15首作品加埋有成十萬Views,一年少少地都有三千蚊版稅,點都好過俾CASH抽完水,再喺手指之間漏番一百幾十俾你.有時候香港獨立音樂人又真係幾冇骨氣,都唔知係唔係飲得生果奶多,俾人恰到上心口,仲心甘命抵去登記,為咗一個保險,你的回報分分鐘不是你的.
當首歌係你一手一腳錄音,作曲,填詞,編曲,放出去sell,CASH係咩都唔會同你做,佢唯一做嘅就係,每年攪個Annual Dinner俾你班音樂人自high一下(你估下收唔收錢呢),因為你地又浪費咗一年俾佢啦,忙到有時間嚟食餐飯social一下,一個集體集郵回憶.其實入面好多一曲走天涯嘅作曲作詞人,幾十年嚟只有一首飲歌,每年得十幾蚊版稅,但係就一定盛裝出席,逢到必早,係集郵界一代宗師,所以……〝出席都需要勇氣,來面對流言蜚語〞.一去到就大撚把菠蘿雞尾行你.一個唔知係你當佢衣食父母,定羊毛出自羊身上嘅協會,有骨氣嘅你點解仲要痴埋去呢?我有手有腳,自己放上youtube應該賺得多過CASH俾你既版稅,會有更多人欣賞到你嘅作品.如果你完全唔當錢係一回事,你就更加唔需要登記做CASH會員,究竟呢班音樂人係圍威喂互相吹捧,定係"今天只有殘留的軀殼,迎接光輝歲月"?.
香港樂壇的華麗背後:http://polymerhk.com/articles/2015/10/21/23173/
呢個係前篇,入面講過嗰班唔係好勁但好有名嘅音樂人,同唱片公司係導致樂壇入行困難嘅主因之外,就係香港個班(大部份)冇骨氣嘅半熟音樂人整死.為咗痴住CASH,為咗一年一度既Annual Dinner,為咗每年唔知有幾多個一百幾十蚊嘅版稅,甘心俾CASH濕腳.我都忽然想起點解呢個情況咁似自由行嘅?為咗要賺多幾個錢,一面鬧人破壞香港經濟,租金變成癲價,但係另一方面零售業又好唔爭氣咁堅持自由行萬歲,局部振興香港經濟,結果零售業獨大,小舖難捱推高過通脹同樓價咪又係下一代受苦.之所以話人係犯賤,樂壇好難唔死.樂壇要開放先會有生機,有多元聲音,你好想香港樂壇好似立法會裡面建制獨大咩?唔好攪咁多咩演藝人協會,作曲作詞人協會嚟抽水,攪多D free style音樂會,幫佢地開下細show開始,咩人都可以玩,雅俗共賞,唔好自己圍爐取暖.現今互聯網發達,你阻止唔到人地憑感覺搵外國歌聽囉,得把口話要保護香港樂壇係冇用嘅.
個CASH Annual Dinner一入到去,個個都係陳方安生,”牙醫”先賺一筆;然後前仆後繼咁爭住走上去同”歪人”,”緣值”兩位填詞界泰斗影相,個個都撚哂官腔話好欣賞你,為你”鐘情”.其實,佢地好嘢又駛鬼你講咩,全香港都知啦.但我真係”唔覺勁”囉,酒杯敲鋼琴,我個心壞透,寫唔出大文豪爆杯境界.
坐咗陣就上菜,有道野生磨姑及黑松露湯.真係唔知係”碟汁稀”定"陳年稀".之後上個”真.脆魚”柳伴鮑魚.點解冇”豬展”嘅?冇芝心牛丸,糖漬小丸子,又冇”龍小躉”食,叫米芝蓮叫米芝蓮“加星”都唔得.入面音樂人多,偽人更多,可怕過Halloween.同時場內每一個角落都充斥著啪啪聲同臭雞蛋味,因為好多人拍緊馬屁,男神女神巧叻叻.個個係度”林up風”,其他唔出名,入世未深而又唔識擦鞋既,入到去咪又戇鳩鳩坐成晚,睇下人地點擦鞋,點虛偽法.去一次當見識下咩叫上流社會,untouchable,樂壇真係一個除咗講關係都仲係講關係既世界.入面班音樂人,玩音樂唔係major,而係玩擦鞋同埋堆.
老夫唔希罕嗰一百幾十版稅,更加唔希罕一個吹拍逢迎嘅飯局.我只係鐘意專心做音樂,唔係想學點做一個傑出擦鞋仔,我唔會"除外都是一時虛榮","就可自入自出仙境",所以我夠膽講,你夠唔夠膽講呀?


text:
九龍寨城
九龍城寨(粵拼:gau2 lung4 sing4 zaai6)係香港九龍城區入面一座圍城,喺1993年拆咗.九龍城寨原名九龍寨城(gau2 lung4 zaai6 seng4),亦有人寫做九龍城砦(「砦」通「寨」),因為舊時九龍城寨嘅城池只係用石頭起出嚟,所以以前啲人鍾意叫呢度做城砦,即九龍城砦.喺香港史上,呢個地方曾經係一個引起好多政治爭論嘅敏感地方,又曾經係一個出名「三不管」嘅神秘地帶.1987年香港政府宣佈清拆城寨,引起社會關注,最後落實分三期進行清拆,而家九龍城寨已經變咗做一個公園,叫做九龍寨城公園.
九龍城寨位於九龍灣中心,由鯉魚門南行嘅船都一定會經過,而且重係沿海重要嘅戰略地點,不過喺20世紀二三十年代因為填海起啟德機場,九龍灣就唔再係海港.
目錄
名稱由來[編輯]
九龍城寨原名叫九龍寨城,後來由於香港政府喺劃分區域時,將九龍寨城周圍嘅地方都全部叫咗做「九龍城」,後來為咗唔想混淆,於是就將九龍寨城改為九龍城寨,等佢可以同「九龍城」分返開.
城寨來由[編輯]
九龍城寨歷史最早可以追溯到宋朝,原本係防衞海盜嘅據點,為咗防止海盜,喺1810年就起咗座九龍寨炮台[1].而喺經歷過鴉片戰爭之後,九龍城寨嘅戰略地位就變得更加重要.去到清初康熙年間,為咗方便防守同官衙做嘢,就開始起城池,而九龍城寨就因為咁喺1846年起咗出嚟[2].起寨城經過好多波折,中間打風打到城毁.
殖民地時期[編輯]
到咗1898年,英國希望租借深圳河以南同離島所有島嶼,於是要求簽署《中英展拓香港界址專條》將九龍半島同香港島一樣變成英國殖民地,但中國方面堅持唔畀九龍寨城列入租地範圍,結果就令九龍城寨具有中國對香港宣示主權嘅呢個獨特地位.城寨變成清朝官員做嘢嘅地方,即係有啲似領事館咁.
不過由於城寨地方細,所以駐喺城寨衙門入面嘅清朝官員幾乎都係啲唔話得事嘅細官,官細之餘重無軍隊,得幾個捕快,於是喺1899年,英國曾經想將城寨收返為九龍半島一部份,於是派咗啲英軍入去,入面啲官立即嚇到走夾唔抖.
但係喺1890年7月17號,李鴻章路經香港,同當時嘅港督卜力見面,提醒返九龍城寨重係中國領土,唔好亂嚟,自此之後港英政府就無再搵人入城寨搞搞震[3].
獨特地位[編輯]
由於港英政府唔可以搞,結果當時城寨一直保留住由清朝到辛亥革命後嘅狀態,令九龍城寨成為當時好多外國人走去「感受舊中國」嘅旅遊點.
七十年代[編輯]
清拆[編輯]
1987年港府宣佈清拆城寨,引起社會關注,最後落實分三期進行清拆[4][5].「九龍寨城」拆晒之後,喺1995年改建成而家嘅九龍寨城公園,而原有嘅九龍巡檢司衙門就保留做法定古蹟畀市民參觀.
龍津義學[編輯]
龍津義學係喺九龍城寨入面最古老同最出名嘅建築,佢同九龍城寨同一時期完成,即係喺清道光廿七年(1847年)起好.佢起得好似以前啲「貢院」咁,喺門前面有條走廊仔,兩邊有大條石柱,門下面有石刻,刻住由當時新安縣知事王銘鼎寫嘅「龍津義學」四個字,門口兩邊重有門聯,寫住:「其猶龍乎,卜他年鯉化蛟騰,盡洗蠻煙蛋雨;是知津也!愿從此源尋流溯,平分蘇海韓潮.」而義學大樓入面分三個部份,叫做「三進」,分別係:前面叫「前進左壁」,中間係空地,後面叫「後進講堂」.
呢間義學,喺當時重做埋鄉公所,所有九龍司嘅事務,都係喺呢度傾,而喺民國之後重俾一啲九龍城嘅人改建成小學,叫做「九龍城公立高初兩等義學」,據講重係香港第一間學校.
1940年由於城牆冧咗,香港政府於是以衛生理由清拆城寨房屋,當時只有「廣蔭院」同「龍津義學」無拆到,到咗七十年代,開始有地產商喺城寨發展,龍津義學因為咁而改建成「義學大樓」.
龍津石橋[編輯]
龍津石橋其實即係舊底龍津埗頭(九龍城碼頭),當清政府割讓九龍畀英國時,除咗保留九龍城寨,亦保留咗一座碼頭畀九龍城寨居民出入使用,到1930年因為要填海起啟德機場,碼頭被清拆.由於碼頭起喺龍津路,個碼頭又用石做,而且起到好似條橋咁,所以啲人就將個碼頭叫做「龍津石橋」.
喺1867年到1871年期間香港曾經開放賭博,公開招標畀人開賭場,不過到咗1872年又再禁賭,於是好多做開賭場嘅人就將啲賭場搬晒入九龍城寨,由於有個碼頭,於是九龍城寨嘅賭場就成日都有好多外國人入去,而且重係當時遠近知名嘅旅遊景點.
天后廟[編輯]
九龍城寨入面嘅天后廟喺係天后廟街,當然天后廟街因為天后廟而命名,大約就喺老人街南面桂盛樓附近.天后廟其實係三十年代先起,不過入面供奉嘅天后神像,就比九龍城寨重要古老.初初起九龍城寨時,其實有座關帝廟,因為關帝廟係清朝法定建築,所以一定要起,用嚟畀啲武官拜.不過喺三十年代初,關帝廟因為日久失修而倒塌,令九龍城寨入面無晒廟宇,但啱啱出面沙浦村因為政府要填海發展而要清拆,就係咁原本喺沙浦村嘅天后廟就搬咗入去九龍城寨.
不過後期城寨越住越多人,天后廟由於四周圍都畀大廈圍住,而住喺大廈嘅人又鐘意掟垃圾出街,結果搞到間天后廟周圍都係垃圾,後來喺天后廟頂起咗個網,垃圾問題先解決.
街道[編輯]
九龍城寨雖然只係得六英畝半面積,但係就有成二三十條街,可算係世界上同面積最多街巷嘅細城.城寨主要街道分南北同東西兩邊行嘅大街大路,係呢兩條大街大路再分好多支線出嚟.
南至北大路[編輯]
龍津路[編輯]
龍津路(Lung Chung Road)分別有六條街:龍津後街,龍津一巷,龍津二巷,龍津三巷,龍津尾巷,龍津橫巷.喺廣東省有好多城市都有龍津路,所有龍津路都有一個特點,就係佢一定對住城門口嘅津樑,因為龍津意思係「聚龍通津」,即係指城門同城門津樑.以前喺九龍城寨真係有一個津樑,重係由風水佬睇過度過定,搵最正個龍氣位而定出嚟.龍津路亦係九龍城寨入面,最古老嘅街道.
龍津道[編輯]
龍津道係寨城城牆拆咗之後,城入面嘅居民喺原來城基兩邊起屋,屋同屋同中間就變咗條路,就係龍津道.佢喺1951年形成,以前最盛行跳脫衣舞,開賭,販毒都喺晒呢度,經營呢啲嘢嘅人希望呢條路聚龍通津,所以就叫呢度做龍津道.
東至西大路[編輯]
龍城路[編輯]
龍城路(Lung Shing Road)係同九龍城寨界外嘅東正道平行嘅一條路,佢北面路口就係喺正東頭村道南邊嘅行人道度,而南面入口係好隱蔽,因為佢啱啱係龍津道同龍津路之間,又夾住益華樓同東南樓,喺正個三叉口,如果係城寨出面望入去,龍城路就啱啱畀龍津路同龍津道隔住,城寨嘅人就將呢條路叫做龍城路,作為九龍城寨嘅代表,龍城就即係九龍城寨簡稱.
光明街[編輯]
光明街以前兩邊都係石屋同寮屋,由於呢度好多賣白粉(海洛英)嘅檔攤,呢啲檔攤都點好多蠟燭,畀啲道友追龍,所以成條街點晒啲蠟燭,啲人就叫呢條街做光明街,不過啲白粉道友就叫呢度做「電台」,因為啲道友叫食白粉做「上電」,所以啲白粉檔就叫做「電台」.
不過後期呢條街已經無晒啲白粉檔,改為做食品生產,其中最大有幾間造魚蛋嘅工場,另外重有啲做豬紅,砵仔糕,燒豬同燒鴨嘅工場.
老人街[編輯]
老人街(Lo Yan Street)同光明街都係喺龍津道112號同114號之間,條街大概喺五十年代初形成,20年代有基督教團體喺嗰度起咗間老人院,之後啲人圍住間老人院起好多村屋,所以啲人叫呢條街做老人街,不過後期間老人院改咗做青少年活動中心.
由於老人院係由衙門改建,所以老人街有好多古蹟,其中有兩尊嘉慶七年嘅古炮最有代表性,老人院建築風格亦可以睇到有衙門嘅特色.以前呢條老人街亦係城寨入面唯一見到太陽嘅地方.間老人院係1987年政府清拆城寨時唯一保留嘅建築,重列咗做法定古蹟,即係九龍巡檢司衙門[6].
大井街[編輯]
大井街(Tai Chang Street)算係城寨入面其中一條最老嘅街,未有城寨就已經有呢條街.大井街因為有一個大井,所以叫大井街,而呢個井喺舊時係成個城寨最主要嘅食水來源.不過到咗二三十年代,因為霍亂,而井又係最多霍亂菌嘅地方,全香港好多井都要封,不過大井街個井就去到五十年代先封,之後開始就改晒水喉供水.
西城路[編輯]
西城路,英文路牌係 West City Road,係城寨入面唯一一個路牌唔係用音譯做英文.顧名思義西城路之所以叫西城,係因為呢度係城寨最西嘅地方.呢度有好多潛建寮屋,好多人去到九龍城寨,第一樣嘢就係見到呢堆建築.
九龍寨城公園[編輯]
禁煙安排[編輯]
呢個場地全面禁煙.
開放時間[編輯]
每日朝早6點半到晚黑11點.
參考[編輯]
書[編輯]
- 九龍城寨史話 三聯書店(香港)出版 ISBN 962-04-0682-6
- 《九龍城寨》 作者:余兒
連出去[編輯]
- 香港旅遊局發展局的介紹網頁
- 康樂及文化事務署 - 九龍寨城公園 - 歷史/背景
- 「東洋の魔窟」九龍城砦探検記(日文)
- 九龍寨城史話PPT file
- 香港‧解密百年 - 九龍城寨Youtube影片,ATV 節目
- 啟德掘出疑似清朝石橋
- 日人情意結 複製九龍城寨25元有得睇


text:
Tuesday, 5 August 2008
The Gospel Hoax: Morton Smith's Invention of Secret Mark
Stephen C. Carlson, The Gospel Hoax: Morton Smith's Invention of Secret Mark, Baylor University Press, 2005.
最近睇o左本令我覺得非常驚訝o既書. 作者唔係學者, 而係律師, 出本書話著名學者 Morton Smith 係大話精, 佢話發現到o既 Secret Gospel of Mark 其實係 hoax, 係惡作劇. 自從 Da Vinci Code 之後, 年中不知幾多唔係學者o既人出書講耶穌, 講教會歷史, 但係十本書中有十本都係垃圾, 一味亂 up 當秘笈. 但係呢本唔同, 著名耶穌學者如愛丁堡大學o既 Larry Hurtado 同 Duke U. o既 Mark Goodacre 都竟然極力推薦呢本書. 真係異數.
講少少背景. o係 1958 年, 一個天才學者叫做 Morton Smith o係 Mar Saba 修道院發現一封由 Clement of Alexandria 寫俾一個叫做 Theodore o既信, 而呢封信入面提及兼且引用到 Secret Gospel of Mark. Clement 係公元第二紀教會中一個好出名o既人, 所以如果係真, 咁 Secret Mark 就係年期算早o既福音書. 內容講到有一日有個女人求耶穌救返佢已經死o左o既細佬拉撒路 (新約福音都有類似故事), 不過耶穌都未做/講任何o野, 拉撒路就已經鹹魚番生, 自己走o左出o黎. 後來到晚上, 拉撒路只披住一張白布, "同耶穌過o左個夜晚" (意義不明...), 耶穌教佢"天國o既奧秘" (同樣意義不明...). Morton Smith o係 1975 年先出書講呢個新"發現"o既福音書. 問題係, 雖然有佢影落o既相, 但係當其他學者話要睇實物, Smith 就話封信係修道院o既物品, 佢唔可能帶走. 呢個解釋合理, 但係今日如果學者要睇實物的話, 修道院會話俾你聽已經搞唔見o左, 因為佢地有好多書, 唔見o野好平常. 所以就產生一個問題, 只有發現者 Smith 自己見過實物, o係冇得驗證o既情況下, 好難講到底係真有其信, 還是假o野.
由於 Smith 係知名學者, o係哈佛同哥倫比亞教書, 佢唔需要靠造假o黎出位, 所以好多學者都比幾乎面子佢. 有耶穌學者開始當 Secret Mark 係真o野o黎研究: 有人話 Secret Mark 其實仲早過聖經入面o既馬可福音, 亦有人話 Secret Mark 講到早期教會以斷背為一種宗教儀式云云... 不過當然, 亦有為數不少o既學者對 Secret Mark 好有保留.
而我想講o既呢本書, 就話 Secret Mark 係 Morton Smith (而家佢已經死o左) 搞出o黎o既 hoax. 作者好小心分開 forgery 同 hoax. Forgery 係為錢, 或為名而造出o黎o既假o野, 而 Smith 冇動機做呢 d 咁o野. Hoax 就唔同, 造假只為表示自己比其他人聰明, 有 d 類似惡作劇. 而 hoax 同 forgery 最重要o既分別係製作者o既心態: 前者雖然係造假o野出o黎欺騙人, 但係同時又希望終有一日會有人睇得出佢其實係講緊一個幾咁利害o既大話, 可以欺騙到人咁多年, 所以 hoax 會留有一 d 只有聰明人先睇得見o既"密碼", 係製作者以佢o既方式講"冇錯, 係我做o既, 而家先睇到, 你話你係咪 on9?"
呢本書o既作者係律師, 所以佢就以現代字蹟 forensic 去驗呢封信. 佢指出好多地方其實都有假造字蹟o既 characteristics, 例如筆劃最後唔尖, 有 d 應該直去o既筆劃變成彎彎曲曲, 有 d 筆劃斷開又再接返之類, 都指出寫呢封信o個個人似係好慢好小心咁"畫"字多過好順咁"寫"字. o係本書度有相睇, 我覺得佢指出o既地方的確有 d 詭異.
之後, 本書又提及 Smith o係其他學術發表當中有另一份文獻 (佢發表過大量呢類o既希臘文文獻), 而好怪異地, 呢份文獻o既字蹟同 Secret Mark 非常相似. 據 Smith 講, 抄寫呢份文獻o既人叫做 M. Madiotes. 但係 Madiotes 唔係真名, 希臘文根本就冇呢個名, 有可能係 madao (譯: 光頭, 或者古惑仔) 呢個希臘字, 加個希臘文常有o既 ending 落去 (好似日本名叫"光頭太郎"咁). Smith 佢o既名o既簡寫亦係 M., 佢係一個光頭, 如果佢係 Secret Mark o既仿製人, 咁佢就真係非常古惑. 所以 Stephen Carlson 認為, 呢個其實係 Smith o既簽名, 就好似 d 乜乜大盜偷完名畫留底個朵一樣.
而且, Smith 留底o既"簽名"唔止一個. o係呢封 Clement 寫o既信入面, 講到"當真o野同雜質混合埋一齊, 就會失色, 就好似鹽變到冇味一樣". 問題係古代o既鹽係一舊舊, 唔係一粒粒o既, 點樣同雜質混合呢? 而發明將鹽製成並且保持成粒狀o既人係 Morton Salt Company o既化學工程師, 當時係 1910 年. Morton Smith... Morton Salt Company... Stephen Carlson 相信呢個係另一個 Smith 玩o野證據.
呢本書仲有講好多其他o野, 不過我諗都講夠. 我覺得呢本書值得一睇. 唔係學者寫o既, 只有一百多頁厚, 但係竟然有學術價值. o係最近一期o既 Journal for the Study of History Jesus, 就有學者寫文反對呢本書, 證明呢本書係有討論o既價值, 唔似得好似 d 乜乜 Holy Blood Holy Grail 同 Jesus Papers o個 d 垃圾咁.
Posted by Howtindog at 06:49
0 comments:
Subscribe to: Post Comments (Atom)


text:
Saturday, 7 June 2008
"Purity and Danger" 與 "師生戀"
Mary Douglas, Purity and Danger: An Analysis of the Concepts of Pollution and Taboo.
由於近日師生戀/性o既新聞, 令我想起幾年前睇過o既呢本書. Mary Douglas 係一個非常重要o既人類學學者, 同我專注o既聖經研究無關, 本來唔係我會睇o既書, 但係其中有講到猶太人律法, 所以我都有粗略睇過下. 雖然係 1966 年o既書, 但係入面講到人類對不潔同禁忌概念o既型成我覺得都 make sense.
正如個書名交代, o係呢本書入面佢係講 pollution 同 taboo o既概念如何型成. 不論任何民族, 任何時候, 都有"不潔"o既概念. 但係點解人類會指定一 d 物件, 或人, 或事係"不潔"/"禁忌"呢? 例如, 舊約聖經入面話豬係不潔, 但係點解係豬而唔係牛或其他動物呢? 一個好多人講o既答案係"不潔"同"衛生"有關; 例如, 人類覺得狗屎係不潔, 因為食屎會令人生病. 呢個解釋o既問題在於"衛生"係一個相當現代o既概念. 以前 d 人根本唔知乜係細菌或病毒之類, 但係一樣有不潔o既概念.
Mary Douglas o既見解係, 人類會認定一 d 人/事/物為不潔, 唔係因為o個 d o野有菌唔乾淨, 而係因為o個 d o野不能被分類, 出現o係佢地唔應該出現o既地方. 例如, 一隻新o既波鞋, 放o係一堆鞋中間佢就非常乾淨, 但係放o係雪櫃入面同 d 食物放埋一齊, 就會令見到o既人覺得"污糟". 一張紙巾平平放o係度就係乾淨, 但係"拿"埋一舊, 人睇到就會覺得污糟, 幻想其實入面包住鼻涕之類. 口水鼻涕屎尿屁都一樣, 放o係人體內就冇人會覺得污糟, 但係呢 d 本應o係體內o既o野一但越過身體o既界線, 就會令人產生厭惡感. 你睇 fear factor, o個 d 人食蟲食蚯蚓會食到嘔, 唔係因為佢地覺得 d 蟲/蚯蚓好多病菌, 驚會事後生病, 而係因為佢地認為蟲並唔係紅肉/白肉/海產/蔬果, 係佢地餐單中常見分類中以外o既生物, 所以會覺得厭惡. 未結婚就大肚o既女仔會令人覺得不潔, 唔係因為佢有病, 而係因為佢唔係人地老婆, 但係會變成人地媽媽, 係一個難以分類o既人. 至於性行為, 係兩人越過身體多條界線o既行為, 所以傳統上亦被視為不潔, 甚至羞恥o既行為.
我覺得 Mary Douglas o既解釋都幾聰明. 當然唔係一個可以解釋所有人類行為同概念型成o既學說, 但係都解釋到好多o野.
咁師生戀呢? 點解 d 人咁討厭師生戀/性呢? 我覺得o係呢個 case, Douglas o既解釋係適用. 老師就係老師, 學生就係學生, 當老師變成情人, 當學生變成性伴侶, 呢兩個人就變成不能被分類o既人, 佢地o既身份就變成"不潔", 佢地o既行為就變成"禁忌". 所以呢個可能唔係道德o既問題, 當然亦唔係法律o既問題, 而係 perception o既問題. 旁觀者睇唔慣不能分類o既人/事/物, 所以就主觀地將呢 d 人/事/物扣上"不潔"o既帽子. 不過, 我地又點可以因為自己 perception 覺得唔舒服就去懲罰人地呢?
Posted by Howtindog at 16:12
Labels: 書
0 comments:
Subscribe to: Post Comments (Atom)


text:
各位食左幾多月餅同應節食品呢?想食但又怕肥?有「Charming Enzyme溶腩酵素」幫你Cut食量,Cut油脂,Cut宿便溶走巨腩過完中秋仲Fit過之前真係好好飲呀
以前以為代餐先會有好味嘅感覺
依家溶腩酵素都可以做到咁好飲
對我黎講真係一件喜訊呀!
熒光色包裝好顯眼
一盒有15包
細看之下原來成份真係好更然
成份為﹕梅子,奇異果,仙人掌extract,藤黃果extract等等
最開心係可以唔同水溝
因為以我嘅經驗
沖劑比我嘅感覺都有少少怪味
可以用自己喜歡嘅飲料
抗拒嘅感覺就大大減少了
(其實就咁用水沖都幾好味架)
獨立包裝真係好方便
一日都係飲一次
但我都會係午餐時間飲
感覺將arm arm食完嘅野溶晒
而且可以加強皮膚代謝
真係一舉兩得
我沖落提子汁到
真係好好味
乳酪味又唔會太重
好有驚喜
夏天飲最正
因為唔需要用熱水都溶到酵素粉
除左提子汁
我仲用左蜜糖去仲
味道就無果汁咁夾了
如果用有氣礦泉水都一沖
都好好飲架
變左有氣嘅果汁
輕輕鬆鬆減肥
唔會飲完個肚痛到要跑去洗手間
因為我無刻意減少食量
食左一盒就成功令肚皮回復扁平
依家中秋食幾多月餅都唔怕啦
溶晒月餅嘅油脂
阻礙蓮容轉換為脂肪
係咪值得一試先!
依家卓悅「Charming Enzyme溶腩酵素」仲做梗優惠$399/2盒,平均$199.5/盒,好抵呀!
Email: cathykinghk@yahoo.com
「此乃個人分享」


text:
近日出現既魚蛋革命,唔少政黨紛紛出黎表態,讉責參與者暴力與其割席,不太跟貼時事既朋友,唔愛街頭放火然後發表自己接受唔到,其實我都不感意外.
但意外既係有朋友講係乜野對準政權,要打幕後大老虎先係正道,唔好搞D前線人員,佢咁講一講,原來我就諗到一隻經典遊戲來比喻現今香港既狀況.好不幸,小弟不才要用手指寫字,加上部iPhone 6 Ram唔夠,Facebook 彈app乜都無曬.既然咁,不如試下投稿等多D人睇下有冇同感
果隻經典遊戲叫Super Mario Bros,相信大家無玩過都有聽過.遊戲好簡單,未開始就話你聽原來你有位心儀既公主,宜家俾大舊衰既恐龍搶走左,佢宜家就要去救公主.點救公主,好簡單,不斷向前行,搵到個大舊衰Ko左就攪掂.因為只要你成功見到隻大舊衰,避開左佢既攻擊,走到條橋既對岸,系統會自動幫你斬斷條橋,大舊衰就會跌落去,成功救左公主.
講左禁耐,究竟同對準政權有乜關係,最重要想表達D乜呢?
好啦,有玩過既朋友都知道玩既過程中,會遇上唔同敵人拎唔同道具,其實依D都同打倒大舊衰冇直接既關係.途中你會食到金幤,變大/1UP草菇,甚至無敵星星,依D道具全部都同打倒大舊衰冇直接關係,拎到無敵星星都唔可以帶到最後一關先黎用,唔通見到唔食?敵人方面,全部敵人有一個共通點設定,就係佢掂你無事,你掂佢就要死.前期要順利去前行,一係回避,一係面對佢,前期大部分敵人都可以用腳踩佢死佢.
最常見應該係烏龜,正常烏龜既行動模式係在指定地點行來行去.開頭的確可以避開曬龜向前行過版,但中期就要踩龜拎龜殻打倒你阻住你前進既敵人.常見既情況有食人花出現黎對岸既水管,而依條水管就係唯一既落腳點.如果你唔殺食人花,一係企定定等運到,多數Time over又冇左條命,一係就咁跳過就俾佢咬死.係,可以等佢縮埋先你先跳過去一陣再跳,但係第一次就咁玩仲唔知前面仲有乜,技術同經驗話我知咁樣玩失敗既可能性好高,因為佢會好快就伸番出黎咬死.雖然係家用遊戲,可以無限重玩,但由於冇得中途save而且要做功課同返學,唔喺途中拎多D道具有D分儲多少少命係連去World 8-4 見Boss既機會都冇.
當年一班小朋友約出黎食野吹水講打機,總有D人誇誇奇談話自己好勁呀可以唔死一條命走到4-1.當年冇Internet ,最多有game書睇,所以果D人就表演走捷徑跳關去4-1.之前未見過既的確會好驚訝,但係當真心鍾意長期打機既人就好快就分辨到果D人出黎,好快就唔同佢地玩啦,因為果D人玩Mario就係去到4-1然後就停左係道,之後唔識過.因為佢地只係照抄人地點玩,但佢地連基本正正常常咁到達World 1-4既能力都冇,冇得曬命,冇引自然唔再出現.
不過就算真心鍾意玩Mario又未爆過機既人都有分兩批,有一批就好似我咁既,總之可以爆到機既方法都會用,最重要爆到機;另一批就要華麗/完美過版,接受唔到即使中招都要向前衝既過版方法.攪攪下成日傾到面紅耳熱,你話下我我又話下佢,最後當然自己返屋企繼續玩啦,大家都係以鬥快爆機為目標,最後都唔記得邊個爆機先啦.
去到拜年,當年細路雖然唔會俾人問人工幾多,結左婚未,但總有一D驚你悶就扮曬nice既親戚主動R水吹,一般都會問我最近做D乜,每一次答都只會係打機.如果下一句問玩緊乜野game,依個親戚可以真心傾落去.
如果問爆左機未?我只會笑而不語.
人生如打機,打機如人生.追求香港民主既路係好長,過程有好多未知數,住得係香港就要玩依隻game,個game既設定就係咁口話鍾意香港有民主,都有分唔同類
1.平日都唔多點理政治既,一有大件事就一知半解咁亂噏野,依批人講既野基本上可以無視.
2.從未鬥爭過,聲稱自己追求民主,但連基本達到民主要付出乜野都未知,一直吹噓自己成就而不再向前走.
我地要認清要遠離依批人,因為除左無助大家去前走,更加會以熟賣熟零付出,偷取你辛苦努力得來既成果當作自己既成就.
3.目標方向一致但去到細節位有分歧,就好似玩Mario洗唔洗完美爆機既爭論,根本完美本來就有不同定義,又或者根本有人只需爆機唔理自己玩得幾落魄.雙方間中可以交換意見但不宜互相指罵,互相指罵都唔會對件事有幫助.
最後,雖然大家仲未爆到機,途中一定聽到「打機囇時間」「爆機未呀?」「轉Game啦,你爆唔到機㗎」依D冷嘲熱諷既主旋律,但只要玩緊既人有心繼續玩,就好似魚蛋革命咁.用左好多時間同條命終於去到1-4 殺到細Boss,救到隻菇,過到第一版.
雖然未爆機,但起碼唔洗無限卡關冇曬希望先.
只要有希望,我相信我地不久將來一定可以成功爆機,救番公主既,共勉之.
P.S. 第一次投稿,亦可能最後一次,文筆唔順請多多包涵


text:
晌社運圈嘅朋友,我知呢篇野對大部份人嚟講唔易明,但我真係好希望你花時間睇晒佢,因為今日搞社運,資訊戰已經係極重要嘅一環,就好似政治一樣,你唔搞佢,佢都會迫你面對,資訊安全,亦係一樣.
以前,電腦我地只需要搞掂病毒問題就等於搞掂左九成問題,因為只要唔中毒,部電腦就唔會失控做啲不明所以嘅舉動,例如拎你個 contact list 入面嘅 email 用你嘅名義去放毒比你身邊所有好友.當然防毒仍然要做,但正如 Symantec 自己都話,防毒已經得番唔夠五成功用,咁即係點解?
依家新興嘅電腦問題,已經唔再係單單中毒之後令到你部機出問題繼而阻住你做嘢.今日係一個資訊嘅世界,獲得資訊嘅時間同速度等於一切.留意,我唔係指「獲得資訊」,而係「獲得資訊嘅時間同速度」,點解咁講?因為資訊發達,晌見得光嘅世界裡面已經無野可以稱得上係秘密,分別只係獲得資訊嘅早與遲.例如上巿公司嘅年報,你一定會知道,分別只在你係發佈會前,定係發佈會後先知道.又或者商品設計,你係未上巿之前已經知道,定係上巿之後你先知道.當你手上嘅資料比其他人領先,你就好似玩遊戲開外卦一樣,晌事情未實際發生之前已經可以作出部處,繼而從中獲得好處.所以晌大家嘅生活之中,已經由單單防毒,變成所謂的「Endpoint Protection」(endpoint 即係指你用緊嘅所有網絡設備,包括電腦,電話,平板,etc),或者有廠商會稱之為「Dataloss Protection」,即係防止資訊流失.咁即係要防啲乜?主要目標已經由病毒變成 melware,你可以當係木馬吧.
晌企業應用上,大公司入面嘅電腦駁到上網之前都會經過重重關卡.舊式的,就會基於網絡上嘅使用習慣開放特定嘅 port,例如要上網就放 80 同 443,要 FTP 就放 21,web proxy 就 3128,之類.強國軟件為左應付呢種方法,於是乜都用 port 80,即係同上網同一個 port,廠商於是就轉個角度,變成基於唔同軟件嘅溝通方式為準則去控制出入權限(即係所謂的 layer 7,或者 signature base),嚟到呢一步,企業就可以基於唔同嘅行為模式去斷定你係上緊網,定係你原來晌你唔知嘅情況之下已經中左 melware.melware 同病毒唔同,病毒中左之後,你會好快發現有問題,因為病毒就係為左整死你部機.但 melware 目標只有一個,就係令你部電腦中門大開.當你中左 melware 之後,佢會跟據設計者嘅意願去駁通特定地方,例如如果某強國特登整左個 melware 出黎,你搞社運,你又中咗的話,哼哼,慘嘅唔係只係你自己,而係你會連累所有晌你電腦有記錄嘅人.
但係要爆你戶口,方法同以前唔係相差太遠,來來去去都係亂咁 click 嘢,例如亂開 email attachment,晌 Facebook 亂咁裝 game(近排好興一個『你想唔想知有邊個去過你個 facebook?』,還好佢傷害性不大,只係一停咁用你個 account 放廣告),或者收到釣魚網站假扮銀行嘅 email 就叻唔切入個 password 入去睇下有無事.依家啲聲稱做到 endpoint security 嘅軟件會辨認到呢類問題,之後唔比你入去相關網站,可惜好多人只覺得咁樣係阻住佢做正經野,於是中招者仍然非常之多.
咁樣點算?我有以下幾個提議:
1. 可以的話,所有網上戶口都做 multi factor authentication,機制類似銀行,你有 login password 之餘,仲有一舊野會比個 key 比你入,咁先可以登入到相關戶口,咁樣的話,就算唔好彩個 password 比人知道左,都仲有多一重保護,唔會就咁就比人入到你個戶口.呢樣功能,Gmail,Yahoo Mail,Facebook,Dropbox,outlook.com,仲有 Apple ID/iCloud 都已經有,請 google 用法.
2. 可以的話,幫你部電腦做加密.商用電腦通常都會有樣野叫 TPM,佢可以幫你成隻硬碟加密,無密碼的話就無人可以睇到入面有啲乜晌度.即係話,如果你部電腦有重要機密的話,就算對方拎住你個硬碟,都爆唔開,睇唔到入面有乜內容.如果你用 mac 的話,亦有 FileVault,功能一樣.
3. 電腦有防火牆就開左佢吧,無論 windows 定係 osx 內置都有的,而呢個防火牆通常都係基於軟件,而唔係 port,咁樣的話,就算你中咗 melware 或木馬,晌你中門大開之前,firewall 都會禮貌地問咗你「你係咪要比呢個不知明嘅東西令你中門大開呀?」先會放佢出街.
4. 可能大家手上都有唔少嘅敏感資料,例如銀行單,稅單,咩單都好,唔想比人知.呢類東西平時你唔會用,只會作為記錄儲存,簡單的話可以將呢堆野放落 folder 之後將成個 folder 落 zip + password.因為電腦成日用,你好難避免有人知道你個 login password,所以敏感資料就要另加一種保護.而頭先講嘅 TPM,有部份電腦可以夾埋指紋認證去幫你做 folder encryption,咁就更加好.我用開 mac,我自己會用 Hider 2,有興趣可以 google 一下,我個人認為咁多個同類軟件入面佢最好用.
暫時嚟講,mac 嘅病毒同 melware 都唔算多,如果你真係好多機密野的話,我真心建議你用 mac.我自己都係用緊 mac,開 FileVault,加埋 Hider 2 做文件額外加密之餘,同埋 TokenLock 令部腦一離開自己身邊就自動 lock 機.Password manager 就用 LassPass 貪佢有 multi factor authentication 之餘又唔使我晌街度下下都要打 password,減低 password 比人見到嘅風險.聽起上嚟好誇張?其實一啲都唔誇張,好多 Fortune 500 嘅高層更誇張,連電話都信唔過.有興趣的話你可以 google「Silent Circle」,你會知得更多.
我相信經過呢幾十日,大家都知道某強國對於資訊監控係幾咁不惜工本(雖然唔知中間貪左幾多),所以,做好自己果份吧.


text:
姓終的好聽的名字有哪些呢?在中國,一般每人都有姓,人們初次交往,彼此總要先問:您貴姓?由此可見姓氏在我們生活中的重要性,中國古人的姓名和現代一樣,是人們在社交中用來代表個人的符號,因此給孩子起名,一定要慎重,那姓終的寶寶該如何取名才好聽,下面由姓名網為大傢介紹,姓終的好聽的名字!
姓終的好聽的名字
(1)姓終的好聽的男孩名字
終鑫炎 終斌仲 終偉俊 終海哂 終嘉嘉 終木森 終星星 終晨蛘 終煊煊 終俊鐘 終子豪 終衛明 終永伸 終元龍 終甘甘 終立芙 終雪峰 終芊梓 終樹傑 終培傲 終蔚 終梓虹 終文浩 終延旭 終窮瑕 終頤君 終若溪 終墻 終智龍 終涓涓 終慶竹 終春賡 終建駿 終大海 終思月 終建勛 終姝 終彥斌 終淼微 終丞峰 終晶石 終向乾 終卜尹 終紫洪 終曼芝 終秋蘋 終正音 終傳強 終羽芊 終海勇 終世彤 終勝 終文羅 終學勇 終文浩 終瑞丹 終塏雯 終智齠 終本心 終宏檸 終思圓 終函 終晨開 終煊閏 終馳廳 終以瀟 終曉雁 終小彤 終舜仁 終詩 終韶涵 終清涵 終奕瀕 終佳瀟 終茗名 終雪銳 終金峰 終桐 終宇鳴 終傑斌 終金然 終梓庭 終若蕓 終恩渲 終素童 終見熊 終亞東 終善和 終亞 終合新 終八 終栩晴 終佳禹 終揚 終書妤 終海寧 終垴藤 終建勝 終宇鴻 終湘兒
終昱衡 終味 終炫傑 終紫琦 終瀅楓 終佳月 終心健 終弼 終鐘海 終瑞輝 終禹環 終耀琦 終頎坤 終虹 終嶽林 終俊清 終建懿 終姝亭 終友東 終揚 終彪 終雨鑫 終德偉 終榆靜 終辰陽 終秀蓮 終高宇 終芝誼 終娉 終寧寧 終俊達 終思揚 終承摯 終永芮 終菀晴 終月 終東蘭 終石正 終彥偉 終傢輔 終綸 終語凝 終桂銘 終滿倉 終佳欣 終睿實 終仁面 終戀 終寧路 終銘鑫 終天琦 終穎華 終思吟 終景天 終傑杭 終富棋 終興 終思冬 終人歡 終蕾蕾 終峨榮 終鈺海 終世鍵 終相宜 終阿心 終驥 終筱鐵 終弋 終綜莓 終昊芷 終錦媚 終子嶽 終龍宏 終玳淑 終興遠 終詩恒 終小彬 終吉東 終柔菲 終如熙 終恫炎 終雨育 終長春 終中行 終翼 終耀 終雲海 終開祥 終希濼 終全 終思夢 終君華 終然 終鍵成 終韓 終開校 終宇杉 終少鏹 終力葦 終虹涵 終星赫 終靜 終宸 終煒屏 終淦伊 終涵韻 終慧珍 終華棟 終昊菱 終海海 終洪 終鴻燁 終明遠 終小鳳 終漂華 終貼貯 終懿姣 終沅騁 終涵橋 終厚德 終好 終楚海 終一太 終自強 終錦新 終行行 終承漁 終芮博 終狄勇 終泊材 終恩照 終浚霏 終閏同 終佳佩 終壹壹 終國強 終福明 終福君 終萬財 終東瓚 終民 終明秀 終延君 終展一 》》還是沒有找到滿意的名字?不妨問問大師.
終沁森 終懿奐 終德明 終新鮮 終驟 終銥燴 終燦燦 終雨岑 終浩軻 終天誠 終恩 終秋舒 終梨璐 終雨潼 終欣雨 終涼羽 終奕竹 終焉然 終旖 終成毓 終力軍 終拉 終康賢 終鳳軍 終成先 終奉儀 終岑 終衛器 終紫晨 終筱淇 終詠林 終清醇 終奕銘 終葉 終學思 終若騰 終儀權 終發 終一鶴 終忠海 終新民 終芳卉 終永康 終嘉 終富豪 終聖聿 終叉燒 終作論 終尊懷 終海洋 終芹 終子彤 終凌明 終海茜 終彥恒 終怛海 終德鑫 終慧韞 終建力 終劍雄 終憐決 終當地 終嬈 終宇慧 終龍 終汾慧 終銘妤 終雪祗 終士丹 終基程 終辛華 終恭 終軍楊 終誠 終非 終沁微 終光裕 終成楠 終欣瀚 終嘉男 終秦源 終小兵 終國強 終新影 終芯 終匯杭 終可嘉 終雅雯 終玨杭 終晶淑 終海 終惠榮 終進 終致 終宇涵 終麒羽 終嘉菡 終茜 終傢慧 終海天 終念春 終美均 終誠 終楸哲 終蕭翎 終羿淋 終軍華 終火兒 終俊峰 終淵哲 終保爸 終穎秀 終鑫蘭 終駱 終國志 終萬雄 終青 終陳軍 終恩東 終韶犋 終曉暉 終天翔 終杼洋 終晨浩 終雪薇 終嘉敏 終紓婕 終劉鑫 終翔逸 終燁瑜 終子蕓 終亮 終振國 終則勛 終覲 終超榮 終萌 終志強 終浩源 終明強 終淑少 終因 終增論 終士恬 終炮 終一飛 終閎 終江春 終汝 終姝惠 終蓮 終紫凝 終芮霄 終清芝 終瑞佳 終安荏[1] [2]
(2)姓終的好聽的女孩名字
姓終的好聽的名字
終夢婷 終會霞 終美娟 終娟莉 終婭迪 終秀菁 終憬怡 終桂芳 終火穎 終矜瑩 終秀文 終小燕 終翠英 終秋穎 終樂婷 終友紅 終淑萍 終冬文 終冉 終幗梅 終伊婷 終雪 終玉萍 終邑萍 終鏨穎 終秋萍 終怡萍 終漢文 終米娜 終保琳 終閏紅 終芙怡 終孝文 終巖紅 終思蓉 終海霞 終萍利 終艷梅 終炳倩 終璋穎 終怡良 終月玲 終妍文 終嫦紅 終粉琴 終東秀 終玟艷 終海娜 終柏瑩 終婧瑗 終茜婷 終林娜 終輝美 終艷萍 終泠怡 終婭璇 終不文 終筱紅 終久玲 終愛玲 終利琴 終妍穎 終梅梅 終穎瑤 終倩琳 終玉瑤 終麗玲 終媛 終成燕 終月萍 終慕潔 終超妍 終珠琴 終卡婭 終勝娟 終瑞麗 終清文 終怡吟 終萃怡 終華英 終鳳妹 終婧軒 終怡秀 終潔瓊 終頡文 終玉 終春燕 終涵玲 終忠英 終驍倩 終麗媛 終忻怡 終紫瓊 終永紅 終雪媛 終莉茹 終丹蓉 終嬡玲 終玲娟 終嬋 終穎妍 終瑛矯 終迤婷 終巖玉 終含婷 終嘉怡 終琦婧 終曉悅 終京文 終敬娜 終靚穎 終白冉 終倩罄 終葉冉 終茹旭 終芬廷 終盛艷 終華芳 終曉媛
終小妹 終蓮芳 終莉萍 終配英 終鳳琴 終玳瑩 終翠梅 終婷婷 終雪嬋 終效文 終燕平 終茹涵 終婷茜 終海英 終倩瑜 終鳳娟 終凈瑩 終泳怡 終玲夢 終默冉 終茹雲 終琳潔 終偉艷 終昊冉 終傢文 終自怡 終思怡 終居玲 終蘇艷 終林瑤 終思潔 終霞鳳 終倩雯 終明芳 終心媛 終旭美 終婧之 終玲羽 終倩囡 終晨麗 終莉娜 終舒冉 終悅虹 終之婷 終宣瑩 終彥瑛 終媛 終秀青 終韋燕 終麗婷 終正英 終素娟 終涵琳 終紅娟 終竣紅 終明芳 終懷霞 終娟娟 終茹露 終婧宜 終晨玲 終煜燕 終賦文 終梅芬 終卓瑤 終忠文 終燕 終睦瓊 終維娜 終斯潔 終粉莉 終晨嬋 終譽梅 終清婷 終曼莉 終伊琴 終若雪 終嘉瓊 終希瑤 終燕星 終怡帆 終晨芳 終秋妹 終馨媛 終世婷 終卓玉 終雲娟 終錦穎 終佳瑩 終康蓉 終可瑤 終妍淳 終嬋娟 終麗玉 終潔英 終中娟 終一茹 終蓉 終莉娜 終振萍 終婧和 終琳芯 終慧芳 終丹麗 終鵬玲 終妍宏 終慢麗 終潤潔 終玉妹 終滎瓊 終水英 終六萍 終君婷 終佳瑩 終蘇穎 終秒琴 終丹花 終碧玉 終妍颯 終世文 終漢琴 終書萍 終丹妍 終傢琳 終琴彥 終茹嘉 終露婷 終瑯穎 終燕靜 終冬霞 終培瑤 終秀六 終燁怡 終蓉靜 終迦倩 終清文 終欣怡 終清茹 終習琳 終選琳 終洪梅 終芳紅 終玟倩 終曉茹 終芳娜 終瑤曜 終芯麗 終希芳 終盈娜 終可瑤 終婧恩 終思媛 終乘芳 終麗娜 終心然 終伯舉 終隆緒 終興偉 終蘇文 終斐裴 》》還是沒有找到滿意的名字?不妨問問大師.
終艷艷 終悅兵 終愛文 終宏媛 終婉琳 終婉茹 終延芳 終麗英 終鐿琳 終金妍 終佳茹 終健文 終婧穎 終珈媛 終熠穎 終歆妍 終會霞 終一潔 終英芬 終悅驊 終怡璇 終江萍 終葉文 終靖娟 終六妹 終錦文 終靚穎 終虞玲 終晟莉 終小花 終淅文 終玲書 終嘉琳 終健萍 終紅芳 終華琴 終怡琛 終粵梅 終妍非 終秀瓊 終水瑤 終婧依 終紅燕 終引玉 終春芳 終芳 終汕莉 終靜萍 終翠玲 終雪媛 終雅芬 終婧宇 終麗霞 終一潔 終克麗 終浩文 終倚瑩 終婧宇 終霞 終俊媛 終彩琴 終衍文 終夢玉 終飄 終子陽 終權彤 終伊麗 終莉蕓 終嫦娟 終愛英 終馥婷 終雅麗 終婷軼 終杏芳 終凱怡 終飛英 終聰文 終佳霞 終麗艷 終義 終思齊 終耀祖 終夢柯 終鶯茗 終淑英 終子玉 終蓉含 終婷梅 終菁瑩 終江紅 終海霞 終芳艷 終碧霞 終鈺娜 終樺婧 終玲娟 終艷艷 終讞媛 終學芳 終涵文 終婭姝 終詠潔 終立文 終潔玲 終莉平 終婭姝 終全紅 終桂麗 終秀睿 終鳳琴 終永玲 終鈳麗 終遠霞 終芙萍 終莉馨 終香玉 終梓文 終煒妍 終倩平 終澤英 終怡強
終(Zhōng 終)姓源出有二:
1,出自高陽氏,是黃帝孫顓頊的後裔,以祖字為氏.據《元終姓纂》載,顓頊有子老童,老童生子吳回,吳回生子陸終,陸終的孫子以祖父的字為姓,稱為終姓.此支終氏望出濟南,南陽.
2,出自妊姓,以祖字為氏.夏朝有太史令終古,他的後世子孫以其名字中的“終”字為姓,也稱終氏.(責任編輯:八字免費算命網)[1] [2]


text:
手提電話
手提電話,或者流動電話(英文Mobile phone),簡稱手提,手電或者手機,係可以周圍都講到嘅電話,唔使喺固定地點用.除咗好似傳統電話咁可以用來傾之外,新一代手提電話可以用來打短訊,收發電郵,甚至可以上互聯網,影相錄片同埋打機.
手提電話係一推收發站來維持通訊,站連住公共電話網絡,咁樣,呢推站組成手提電話網絡.站與站之間訊號係會重疊,以免通訊中斷.早期叫手提電話網絡做蜂窩,因為網絡覆蓋就好似蜜蜂竇裏面嘅格,一個貼住一個.六角型分佈可以起最少嘅站,最大覆蓋率.英文蜜蜂竇一格格叫Cell,所以英文又叫做Cellular phone.
有一啲電話都好似手提電話周圍傾,不過就唔係用手提電話網絡.衛星電話就係一例,係直接同天上面嘅人造衛星轉駁.呢類一般都唔當係手提電話.
早期手提電話都幾大部,大細同水壺差唔多,重有人整電話型嘅水壺賣,所以啲人就叫佢做水壺,因為只係有啲錢嘅人先會用,所以就係身份象徵,啲人就叫佢做大哥大.
另一講法係,香港電視節目星星同學會有集搵咗洪金寶做嘉賓,話大家叫成龍做「大哥」,洪金寶輩份重高過佢,所以大家叫佢做「大哥大」;而佢又自稱係香港第一個擁有手提電話嘅人,所以手提電話就因為佢而有「大哥大」之稱[未記出處或無根據].
再有一講法係,手提電話重未有正式名嗰稱,香港人習慣叫「室內無線電話」做「無線電話」,同時亦有部份人叫手提電話做「無線電話」.無幾耐,有套叫《英雄本色》嘅港產片,片中有個叫「大哥大」嘅角色成日揸住呢種手提電話,所以啲人就叫手提電話做「大哥大電話」.


text:
到左今時今日,我唔知仲有幾多香港人會話政治唔關自己事.我明白大家抗拒政治嘅原因,因為政治依樣野可以好複雜,但依個並唔係一個藉口比自己唔理社會時事.關心政治唔代表一定要你知到台灣局勢,中美關係,英國政策,因為依堆野你要明都唔係睇一日半日新聞就搞得掂.其實你每日由打開個電視到出門口返工,政治冇一刻喺你身邊離開過:睇新聞見到通脹,搭車發現貴左幾毫子,你住緊棟樓嘅業主話下個月加租,返工出加薪通知發現今年加嘅人工一張金牛都冇.你可能會埋怨生活真係艱難,做到隻狗咁都改善唔到生活,但其實你有冇諗過當中背後嘅原因?政治唔係學問,而係生活的一部份,如果你以為政治唔關自己事,只要日日返工放工為生活就可以,其實你根本就係逃避現實.
自由有乜用?自由唔係淨係比你擁抱.一味話做人要有自由,但比自由你果陣你又唔去用就真係哂氣.點解香港港有言論自由有集會自由?其實就係用黎比你表達自己嘅意見.之前港鐵禁止大型樂器上車最後惹黎一大班音樂人出黎抗議,係大圍站玩樂器.你要得到有樣野首先就要爭取,連果班離哂地嘅音樂人都知嘅道理,以醒目自居嘅香港人有咩理由會唔明.
港鐵每隔幾日就壞一兩次,壞完西鐵就到東鐵荃灣線,你唔明佢有咩理由仲可以加價,你覺得好嬲但又唔出黎抗議;你覺得樓價好貴,係外國買到千幾二千呎海景豪宅嘅價錢喺香港得番三百尺都冇嘅低層樓景屋,你覺得唔係人買唔係人住,但你應付嘅方法只係每個月再死慳死抵想儲多一兩千,然後睇下幾時樓價回落少少,有機會就狗衝買樓.依班人好聽啲咪政府口中嘅良好市民,但老實講同個白痴有咩分別?
細個你做乖仔起碼都有人請你食粒糖買件玩具比你,都叫做有著數;而家你做住個「好市民」但女又冇樓又冇連車都冇位泊唔到,出街食餐飯想食好少少都要睇住銀包,想學財爺講生活品味飲咖啡最後拎住嘅唔係星巴克而係罐裝雀巢.你盡哂好市民責任啦,結果政府比左乜野你?七警犯法打人都收全糧二三萬起跳,仲有人地個工會搵成千萬幫佢打官司,但你連想排間公屋都要等番十年八載.依個時候,我真係好想搵達哥捉住袁國強,然後大大聲咁問佢咁樣「公平咩?」
你唔好好用你嘅自由都算,另一班學生和市民出黎抗爭,爭取公義爭取民主,你仲要拎住罐雀巢迫住港鐵咁話人地阻住哂.點解香港人咁鍾意去旅行?無非覺得香港返工辛苦壓力大.咁點解香港變成咁?你諗嘅唔係去改變佢,而係純粹靠旅行麻醉自己?彭定康講得冇錯,香港遲早死返喺香港人手上.對於果班仲係一味話生活難但日日照樣咁過,不思進取仲要阻人爭取嘅香港人,我只係有一句說話想同你地講.
含撚啦你地


text:
Sunday, 21 October 2007
mihimaLIVE
星期三係考德文o既大日子, 如果今次個 challenge test 過關, 咁下個 sem 就唔使浪費時間讀德文. 所以呢兩日都勁讀德文, 文法都冇乜o野好溫, 又唔知要翻譯乜o野, 所以背生字都幫唔到幾多. 所以唯一有用就係多 d 練習, 翻譯 d 同平時返學讀書有關o既 journal articles, 呢兩日都係做 d 咁o野.
尋晚臨睏, 就開o左隻到手一排都係未得閒睇o既 dvd 睇睇. 係 mihimaru GT 舊年o既演唱會, 唱十七首歌, 個場地唔大, 好似香港商台搞o個 d 拉闊咁上下. 氣氛一流, 因為佢地 d 歌全部都係 party 歌, 本來就適合聽現場, 再加上兩個主音都表現唔錯, 冇蝦碌, 冇 rap 到甩晒嘴. 特別鍾意把女聲, rap 又得唱又得, 而且本身音色特別, 一聽就知係佢.
我好鍾意呢隻碟, 睇完心情都好少少, 有減壓作用. 其中一隻我鍾意o既歌, 隻 MV 亦拍得精采:
Posted by Howtindog at 12:51
Labels: 音樂
0 comments:
Subscribe to: Post Comments (Atom)


text:
昨日政改三人組到美孚宣傳佢地口中所謂嘅普選,除咗果個自稱住喺不存在嘅「第十三期」美孚新村阿婆同幾位唔知有冇收錢去撐場嘅市民之外,大部份都係撐起黃傘,要真普選嘅人.點解我唔將佢地稱為市民呢?因為照昨日果三位人兄所講,要真普選嘅「人」佢地激烈嘅行動係會影響到香港政府落區接觸「市民」嘅機會.言下之意,就係只有唔要真普選,政府講乜佢地就信嘅人先算係「市民」.
政府成日強調會聽取所有意見,希望多啲市民表達訴求,但當我地舉哂牌好肉緊咁表達緊我地意願嘅時候,政府又會覺得咁樣係阻住佢地宣傳.到底點先可以做到一個「香港市民」去表達訴求而政府又會肯聽呢?依個就係我地而家遇到最大嘅問題.
政改已經成為咗香港政府同市民最大分歧嘅地方.雖然市面上係有咩撐警大聯盟同藍絲帶之類,但點解絕大部份支持政府嘅團體都係由私煙帶領?點解訪問咁多藍絲市民連出黎遊行為乜都唔知?點解成日比人影到有師奶拎住一大疊紙簽名同時薑蓉宣佈支持「反佔中」嘅簽名人數就唔正常咁升?好多地方其實心水清少少都會知道.
但雨傘革命係鐵一般嘅事實,有咁多市民係兩個幾月嚟一直表達住自己要真普選嘅要求,點解政府只係用「違法行為」就否定哂廣大香港市民嘅意願?連去到美孚都用盡方法話比你知我地香港市民要咩,你就話咁樣影響到你接觸市民.如果粱振英身邊冇警察,我諗唔洗三秒就有大量市民爭住係接觸你,只係佢見勢色唔對先雞咁腳走人,但返到去就話接觸唔到市民.明明有意見嘅市民已經用盡方法去接觸佢,只係佢一直避開,結果佢仲可以對住傳媒講咁無賴嘅說話,真係令我汗顏.
政府咁落力去宣傳其實只係想市民接受香港更快被中共赤化,根本就冇諗過去就民意而更改任何有關政改既方案.所謂嘅聆聽民意只係限果啲收左三幾百就一味讚政府但連政府做緊乜都唔知既新移民.如果香港人真係想政府聽自己嘅意見,只可以用更激烈嘅行動.昨日美孚既行動因為人少,佢用警察可以控制到,但若然再多一次革命運動,再做多一次全球關注嘅事,到時嘅政府先係不得不接收.所謂嘅群眾壓力就係依回事.


text:
扫码下载
扫码下载
Oct 1, 2007
激死我啦 激死我啦 激死我啦!!!!!!!!!!!!!!!!!!!
話說每週六晚阿塔都会同D friend落D跳舞 算係剛果生活中比較有色彩嘅節目 話說前晚阿塔同朋友剛踏入舞池 班比利時死鬼仔就詐家兒哄上嚟 哩班死仔 全部末夠二十歲 次次都騷擾我哋 我同個friend (女仔) 俾佢哋逼到無定企 咁我就拖住佢走啦 点知佢哋有人一野撞埋我個 friend度 我一嘢就推開條鬼仔 護住我个 friend轉身走啦 我一轉身 个死仆街鬼仔啪一声拍咗我 pat pat 一下 我當堂發癲 對住條仆街拳打腳踢 佢唔敢還手 一味避 其它中国人知我俾人博矇 一湧而上 就同班鬼仔打起上嚟 突然 ‘嘭’一声 有人爆樽! 班鬼仔其中一个俾我哋中国人扑到爆缸嗰個! 妖!!!)
今次算係俾班仆街仔一个教訓 唔係佢哋以為我哋中國女仔特別好蝦 其它人我唔知 撞响我手上就算你唔好彩( 應該係罪有應得) 雖然我唔贊成用暴力解決問題 但今次唔教訓呢班粉腸真係唔得 平時佢哋口頭騷擾我哋 我哋都冇理 避開就算 反正你冇掂到我 我就唔同你計較 你試吓掂到我吖 你睇我發唔發癲吖嗱!
今次我哋中国人發揮團結精神 扑濕班死鬼仔 真係要多謝佢哋為我出頭
网易公司版权所有 ©1997-2017


text:
姓後的好聽的女孩名字有哪些呢?名字是孩子一生中最忠實可靠的朋友,無論春風得意,抑或秋雨梧桐,名字都與孩子相依相守,不離不棄.那姓後的女寶寶該取什麼樣的名字,下面姓名網為大傢介紹,姓後的好聽的女孩名字!
姓後的好聽的女孩名字
後蒙娜 後多琳 後靜茹 後蕊秀 後秀穎 後圓悅 後葉穎 後逡英 後怡錦 後旦妍 後善娜 後灩萍 後少瓊 後紅英 後小雪 後伊娟 後雪麗 後倩茜 後秀婷 後維瓊 後悅希 後雪茹 後煒怡 後雯娟 後依玲 後傢文 後燦娟 後卉瑤 後紫婷 後尹琳 後雲霞 後立玲 後文婷 後忠瓊 後秀娜 後曉英 後健萍 後沁芬 後函嫣 後海娟 後鑫悅 後倩郡 後佳媛 後雪婷 後玲娜 後琳琦 後肖萍 後瑩燕 後煒英 後良英 後傢麗 後冬婷 後晨玲 後愛文 後冉 後成燕 後洪梅 後兆琴 後秀艷 後文婧 後宸文 後千瓊 後妍婷 後怡鴻 後弈文 後娟瑩 後怡苒 後建媛 後志文 後夢娜 後曉娟 後舒玲 後霄瑩 後麗琳 後婷庭 後柳娜 後克英 後麗娜 後婉瓊 後業梅 後淺梅 後馨怡 後繁萍 後劍英 後霞霞 後梅 後彩梅 後碧玉 後婧芝 後賽美 後秀秀 後昊琳 後美娟 後永霞 後明霞 後玉霞 後建紅 後夢娟 後群妹 後如紅 後智玲 後平麗 後興艷 後卓冉 後怡璽 後婧翔 後效文 後璋婧 後孟玉 後芳萍 後淑萍 後秀超 後奚婧 後子文 後天玉 後怡東 後力萍 後月英 後芹瑩 》》還是沒有找到滿意的名字?不妨問問大師.
後嬡媛 後瑤娟 後羽瑩 後楓婷 後琳莎 後建婷 後增芳 後悅寧 後俊潔 後鑫悅 後婭捷 後梅 後瀟萍 後瑋文 後秀坍 後會媛 後金嬋 後舒莉 後信文 後曉霞 後德文 後嘉倩 後聖媛 後文莉 後靜茹 後美瑩 後媛婧 後珊紅 後小瓊 後燕 後愛英 後抒琴 後喜芬 後方萍 後婧 後范婧 後錦霞 後利娜 後麗英 後浩冉 後俊怡 後雅梅 後妮燕 後天雪 後頌芳 後培琳 後亞潔 後燕文 後靖蓉 後萍 後媛姝 後利娜 後秋萍 後靜瑩 後婢燕 後春麗 後亭瑤 後姿瑤 後智玲 後適怡 後瑤漩 後倩洳 後筱娟 後愛英 後卉莉 後茹茗 後美娟 後京玲 後司玲 後宇婷 後燁梅 後雯美 後亮潔 後怡歡 後怡苒 後樹悅 後佳瑩 後鮑娟 後茹珍 後莉莎 後勇琳 後鳳英 後玲雅 後壹婷 後俊燕 後美芬 後琳熙 後易艷 後喜冉 後中英 後於琳 後淑玲 後紅梅 後媛帆 後彥萍 後晨玲 後韻茹 後倚婷 後秀蓉 後嬋娥 後瑞萍 後雄英 後征娥 後儷麗 後怡竹 後凡潔 後渝萍 後玉霞 後忠萍 後茹倩 後悅素 後瑞瑤 後蕓瓊 後旭瑤 後悅冬 後睿雪 後文雪 後茜文 後怡梅 後燕南 後妍安 後煥英 後生玉 後靜霞 後希文 後萍森 後育文 後泛文 後遠梅 後馥瑛 後玲燕 後愛琴 後寒潔 後儀文 後燕結 後寧芬 後佳玉 後佳婧 後婕娜 後艷芳
後玲彤 後孜芬 後瑞雪 後燕慧 後瑛玉 後艷紅 後佳怡 後悅彤 後琳暉 後興麗 後瑤琳 後億潔 後俏麗 後思怡 後怡好 後怡錦 後雨瑤 後諾玉 後譽婭 後佩瑤 後添玉 後瑛 後丹妍 後婭妮 後飛雪 後小芳 後二莉 後風琴 後夢婷 後嘉倩 後莉 後麗媛 後悅騏 後雪琴 後二萍 後紹萍 後婷婷 後愛萍 後舒婷 後書嬋 後雯怡 後紅 後瑤璐 後瑩羽 後小芳 後小瓊 後倩玲 後敬茹 後雨倩 後莉芬 後佳瑩 後妹 後巍玲 後瑤悅 後沙莉 後昊文 後華瑩 後美燕 後禮琴 後佳怡 後萍 後金瑤 後婭真 後怡悅 後潔 後祖芳 後芳玉 後怡茜 後鏡悅 後舒玲 後卓怡 後玉梅 後江雪 後亞麗 後冠文 後棚文 後麗艷 後飛玉 後文英 後熙媛 後真潔 後霞 後秀梅 後秋玲 後浩潔 後妍靈 後瑞婷 後睿倩 後夢媛 後玲玉 後永萍 後緒娜 後李潔 後阿蓉 後韻茹 後思文 後琴 後尚芳 後燕戀 後昊穎 後銀泓 後俊寧 後悅曦 後利潔 後茹果 後子燕 後雲穎 後玲萱 後凱婷 後立芬 後倩倩 後亞玲 後霽瑤 後鳳英 後富英 後彥麗 後怡晗 後中英 後怡彤 後建紅 後鈺穎 後嘉怡 後澤琳 後涵娜 後小莉 後娜扉 後映麗 後妍秀 後凡瑤 後芳紅 後玉芳 後琳兮 後莉軒 後莘悅 後玉倩 後玲瓏 後美芳 後子琳 後美娜 後欣妍 後梓瑤 》》還是沒有找到滿意的名字?不妨問問大師.
後(Hòu 後)姓源出有三:
1,出自太昊氏,後照的後代姓後.據《姓氏考略》載,上古東邑部族首領太昊的孫子後照的後代.明清兩代之後,河北,開封多出此姓.
2,出自共工氏之後,以官名為氏.據《風俗通義》載,相傳炎帝後代共工氏有子名叫句龍,在黃帝時擔任後土(古代掌管有關山川土地事務及農業生產的官職),死後被封為“灶神”,夏,商,周三代之後,一直為人們祭祀著,其後代就以官名的一字為姓,稱為後氏.《姓纂》雲:“後土之後.”《路史》及《潛夫論》載:“春秋時魯,楚公族有後氏.”
3,出自姬姓,以封邑名為氏.西周時魯孝公的兒子公子鞏的封邑郈,謚號郈惠伯.他的後代以邑名為氏,稱為郈姓;後來省去右邊的邑旁為後氏,稱後姓.(責任編輯:八字免費算命網)


text:
天下無賊
《天下無賊》係中國同香港合作嘅電影作品之一,係喺2005年農曆新年嘅賀歲電影.
電影資料[編輯]
制作[編輯]
- 出品機構:華誼兄弟太合電影投資有限公司,太合電影投資有限公司,寰亞電影有限公司,北京紫禁城影業公司
- 出品人:王偉,王中軍,莊澄,張振華
- 監製:陳國富
- 導演:馮小剛
- 編劇:馮小剛,王剛,林黎勝,阿魯
- 主演:劉德華,劉若英,葛優,李冰冰,王寶強,尤勇,林家棟,張涵予……等.
背景及簡介[編輯]
故事主要係發生喺一架由青藏高原開往北京嘅火車裏面,講關於兩幫賊人喺火車上面嘅盜竊鬥爭.
劇情大綱[編輯]
喺大有錢佬劉總裁屋企,英文老師王麗喺度教緊劉總英文,點知呢個劉總見王老師幾靚女,就趁老婆唔喺屋企想乘機侵犯,點知俾一直暱喺廁所嘅王薄用攝錄機偷拍晒;原來王薄同王麗係一對雌雄大盜,佢哋影底咗劉總想偷食嘅罪証,成功咁敲詐咗一架寶馬房車.
佢哋兩個揸住呢架寶馬一直穿州過省,想話賣咗佢賺返一筆錢;沿途上王麗突然提出話想收山唔再做賊,但王薄反對.當佢哋揸車去到青藏高原一個廟城附近時,王麗想落車去拜拜神,王薄亦無不可,就陪咗佢入去.王麗一個人虔誠參拜,但係王薄就好似入咗寶山咁,將嚟到參拜嘅善信袋裏面嘅手提電話同埋財物都偷晒喺手;期間遇到個冷艷女子都喺度偷緊嘢,於是王薄就上前去挑戰,重乘機偷走咗呢個女子啱啱偷返嚟嘅手機.離開之後,王薄向王麗展示成袋嘅戰利品,但係王麗想積陰德唔想再做賊,於是提出要同王薄拆伙,王薄一怒之下就將王麗放落車,賴底佢喺高原度就自己揸車走咗去.
王麗一個人喺一片荒漠度四圍蕩,一個早前喺廟城度幫廟宇翻新嘅小師傅傻根踩住單車經過,見到王麗口乾求救,於是落車畀水佢飲,重載佢去到近城鎮嘅地方;落車時王麗諗住畀啲錢傻根多謝佢,傻根拒絕不特止,重送咗個高僧送畀佢嘅降魔杵吊墜畀王麗保平安.
傻根係一個正直嘅青年,十六歲就憑住家傳手藝嚟到廟城跟一個鄉里大叔做修揖廟宇嘅工作;佢覺得自己已經廿一歲,係時候要返鄉下成家立室,於是問一直照顧佢嘅大叔一路以嚟嘅工作賺咗幾多錢,大叔搵會計計過條數,話幫傻根儲咗六萬蚊人民幣,傻根就要求大叔幫佢攞錢,畀佢拎啲錢返鄉下起屋娶老婆.大叔拎住包錢畀傻根,提議傻根搵郵局幫手送錢返鄉下,但係國家規定運錢郵費要收總額嘅1%,即係大概六百蚊;傻根覺得六百蚊可以買隻驢仔拉吓車推吓磨,點解要無端端將啲血汗錢畀人,於是想自己親手帶住啲錢返去,但係大叔話沿途會有好多賊好危險,隨時會俾人搶晒啲錢,可惜傻根個人太直,覺得呢個世界唔會有咁多賊,冇咁容易俾人打劫,於是一意孤行咁帶住啲錢起程.
幾個大叔送傻根去到火車站,傻根因為唔信會有咁多賊,傻到喺月台大嗌叫賊嚟搶佢袋裏面嘅錢,點知撞到王麗同王薄;王薄已經賣咗架寶馬,因為唔放心王麗一個人,於是就跟咗佢嚟火車站,重應承以後會同佢形影不離.王薄同王麗一聽到傻根身上面有巨款,於是即刻要傻根跟住佢哋一齊坐,不過喺兩個人嘅心裏面,其實各自嘅諗法已經有所不同:王薄想將傻根嘅錢據為己有,但係王麗覺得傻根係正直嘅人,希望沿途可以保護佢唔好俾其他人搶走佢啲錢,後來重認咗佢做契細佬(義弟).不過呢個時候,傻根先前大叫搵賊嘅愚蠢行為除咗俾王薄王麗知道佢身懷巨款之外,亦已經招惹咗另一班假扮旅行團嘅扒手集團嘅注意.
火車離開咗車站,而喺火車嘅貴賓包廂裏面,一個冷艷嘅年輕女子正喺度幫一個老人家清除緊佢嘅面部化粧,佢就係先前喺廟城度俾王薄反偷手提電話嘅女賊,叫做小葉;而嗰個老人家嘅化粧清除咗之後,露出嘅係一副威嚴兼且帶啲奸狡嘅中年男人面孔,原來佢就係呢班扮扒手集團中嘅最高領導賊阿頭--胡黎,因為佢嘅扒竊手法非常高明兼且乾淨利落,因此同道中人都會尊稱佢做黎叔.黎叔因為之前俾王薄發現咗佢假扮老人家嚟接近傻根,覺得王薄有啲料子係一個可用嘅人才,所以傳令畀手下知叫佢哋呢程車裏面都唔好再搞傻根,想藉住順水人情(將傻根嘅錢讓畀王薄)嚟招攬王薄幫佢賣命.
黎叔嘅手下雖然得到命令呢趟車唔准「打獵」,但正所謂「聞到肉香嘅狼,點會唔發狂」,面對咁大隻肥羊,終於忍唔住而要出手;賊二哥胖子聯同黎叔愛將四眼一齊出動,趁住傻根行咗出嚟通道去廁所,先先整到好唔覺意咁將杯好熱嘅滾水潑喺傻根身上,然後詐諦要幫傻根換衫,再乘機偷傻根袋裏面用羊皮紙包住嘅錢,好彩呢個時候王薄及時趕到一手按住個袋,而四個人就喺一個狹窄嘅通道裏面推來攘去,當王薄同兩個賊幫過咗幾招得勝之後,啲錢幸保不失,王薄同傻根兩個安然咁返返埋佢哋嘅卡位.
坐喺王薄佢哋另外一邊卡位嘅係一個男嘅畫畫老師同埋佢嘅一個女學生,突然間畫緊畫嘅畫畫老師發現唔見咗個銀包,而其實佢個銀包一早喺車站就俾王薄扒咗,於是大嘆倒霉.傻根睇到人哋俾賊仔偷咗嘢雖然都覺得無奈,但係佢仍然覺得呢個世界係唔會有咁多賊,因為佢覺得,之前喺高原嗰陣成日都對住啲狼同佢哋傾計,啲狼都冇襲擊佢,重建立咗微妙嘅友誼;連出名嗜殺嘅狼都唔會傷害佢,所以佢覺得:唔通人重會衰得過狼?
王薄唔抵得班賊出手挑釁,於是拎住隻熟蛋走入貴賓餐廂諗住搵黎叔佢哋,咁啱黎叔同小葉,胖子同四眼喺度食緊嘢,於是王薄搵咗斜對面嘅一個位坐低,洋洋自得咁向黎叔露咗一手「空杯退蛋殼」,黎叔好欣賞咁坐埋咗王薄張檯,亦表演返一手「指甲批生蛋殼」,技術更高超;黎叔借住機會提出要王薄跟佢搵食,但王薄話自己不嬲係獨行俠,所以拒絕,重當場篤咗胖子同埋四眼出嚟,話佢哋冇照黎叔命令出咗去「打獵」.返到貴賓車廂,黎叔發晒脾氣要責怪四眼,點知原來四眼都係聽到胖子講話係黎叔吩咐先咁做,黎叔心裡有數,但係念在兩個都幫得手,就冇去罰佢哋.不過黎叔覺得,既然王薄唔肯為佢賣命,班兄弟又忍唔住手,於是直頭吩咐小葉出動去扒傻根嗰六萬蚊.
深夜時份,普通車廂裏面差唔多個個都瞓晒,小葉嚟到坐咗喺畫畫老師後面個位預備郁手,佢將點着咗嘅唇膏頭彈咗入一個男人嘅衫袋裏面搞到係咁冒煙,嚇到個男人紮醒大叫火燭;呢個時候王薄唔喺位,得返王麗同傻根一齊,傻根見有人嗌火燭就自告奮勇衝過去滅火,王麗按佢唔住,混亂間傻根袋裏面嗰舊錢就俾小葉掉咗包變成咗包紙巾.小葉扮成大肚婆諗住避開王薄王麗嘅耳目,點知都俾王薄識穿,過咗幾招之後王薄終於搶返包錢,小葉趁機會想勾引王薄,但係王薄始終唔過電.
因為保護唔到傻根嘅錢,王麗覺得好沮喪,王薄返到嚟就話既然傻根個身冇錢即係冇危險,不如落車唔好理咁多;中途站落車之後,王薄透露畀王麗知佢其實已經搶返包錢,勸王麗唔好理傻根,等佢面對現實唔好沉醉喺天下無賊嘅夢入面;王麗大發脾氣,於是話畀王薄知因為佢有咗BB,想積返啲德,所以先至去拜佛同埋保護傻根;王麗拎返包錢畀傻根,然後唔理王薄,自己同傻根上返車.火車又再開動,冇幾耐王麗個手提電話嚟咗個短訊,王薄話:「有我在你放心.」
王薄一個人喺酒吧車廂坐,小葉就嚟挑釁佢,諗住同王薄比試,點知表面上贏咗王薄,其實就中咗王薄嘅迷藥圈套.後來胖子同四眼又嚟搵王薄比試膽量,佢哋走咗上車頂,王薄就提議大家企直,如果邊個喺架火車入隧道之前唔縮低頭就贏;胖子自己唔敢上,就叫四眼出戰,呢個時候黎叔靜靜雞喺上車頂嘅鐵梯度暗中睇住戰果,可惜四眼喺臨到隧道口嘅一刻就縮低咗頭,而王薄就輕描淡寫咁仰頭避過撞隧道頂嘅危險.不過當一出隧道之後,胖子唔抵得輸就向王薄偷襲,王薄一跌低黎叔突然出手,搞到王薄跣咗去車嘅一邊差啲跌咗落車,黎叔及時捉住王薄隻手,但係呢個時候架火車喺條鐵橋上面,而腳下就係好深嘅山谷;黎叔冇乘人之危,拉返王薄上嚟之後就同佢打賭,要喺架車到站之前將傻根嘅錢偷到手.
黎叔親自去到普通車廂,坐低喺另一面卡位陰陰咀笑咁望住王薄,忽然廣播話有人急需要大量血液,要搵人捐血,傻根又自告奮勇要去捐血,王薄冇佢符,於是就陪佢去;喺條通道行緊嘅時候,有個阿伯喺頭頂個架度攞嘢唔小心整跌咗個鐵水壺,眼見個水壼會跌中個BB嘅頭上,王薄一伸手就接咗個水壼,但就喺呢個電光火石嘅一刻,佢同傻根嘅距離就拉遠咗;同一時間火車再次入隧道,喺冇乜光底下王薄知道出事,佢發現傻根個袋得張紙話佢輸咗,就冇晒心機咁返埋位.點知四眼畀黎叔一睇嗰包錢就即變晒口面,原來成包都係陰司紙!黎叔認為王薄出古惑就好唔高興,正想離開普通車廂時,有三個幪面劫匪持斧頭同鳥鎗衝咗入嚟要打劫,點不知個肥劫匪搜畫畫老師個女同學嘅身時摸到把手鎗,先發現原來佢哋係反扒大隊嘅警察,跟住幾個劫匪連同一眾扒手集團全部俾警察拉晒,而原來三個幪面劫匪嘅領導就係一早懷有異心嘅賊二哥胖子.
貴賓車廂裏面,黎叔俾小葉出賣亦都俾警察捉埋,而王麗王薄就去到醫療室陪住因為失血而暈咗嘅傻根;反扒大隊隊長(畫畫老師)入嚟同佢哋表露身份,話已經知道咗佢哋係劫寶馬嘅通緝犯,除咗喺佢哋嘅行李度搜返個銀包出嚟,重話其實傻根包錢係佢喺滅火嘅時候掉包,講完就將舊錢塞返入傻根個袋入面.反扒隊長見佢哋都唔壞得晒,就由得佢哋係車廂裏面傾多陣,等車埋站先帶佢哋走.
王薄為咗唔想個仔係監獄度出世,於是趁車未到站,就帶住王麗喺天窗度出去諗住跳車走佬,點知喺車廂同車頂之間嘅通風槽度遇到想用同樣方法走佬嘅黎叔,只見黎叔手上拎住傻根包錢,原來佢襯王薄佢哋出咗嚟,就乘機用鐵勾勾咗包錢上嚟;王薄叫王麗走先,跟住返轉頭同黎叔決鬥,最終包錢亦物歸原主返返傻根身邊,呢個時候火車亦都到站.黎叔落車時化晒粧諗住趁亂走佬,但係最終都瞞唔過反扒隊長,俾人拉咗,而王薄就被發現死喺車頂嘅通風槽裡面,死因係俾支細鐵勾拮中條頸失血過多.
幾個月之後,喺北京一間餐館裏面,少少見肚嘅王麗正喺度食緊北京片皮鴨,因為有咗身孕,所以食量特別大,係咁食係咁食;呢個時候反扒隊長嚟到,將王薄嘅死訊話畀王麗知,重鼓勵佢唔好對個BB隱瞞老豆係咩人,因為佢好欣賞王薄為傻根而付出性命嘅情操.
主要出場人物同埋演出者[編輯]
- 王薄:劉德華
- 王麗:劉若英
- 胡黎(黎叔):葛優
- 胖子:尤勇
- 四眼:林家棟
- 小葉:李冰冰
- 傻根:王寶強
- 繪畫老師(便衣公安):張涵予
- 劉總裁:傅彪
- 肥劫車賊:范偉
- 瘦劫車賊:馮遠征


text:
引用:
原帖由 goodluck888 於 2009-9-28 11:19 PM 發表
這是一項良策 何以被說成苛政
分明就是雞蛋裏挑骨頭
換着古代 這批人一直被人送去咩了
換着現代 追求民主 反之然 意見亦肆無忌憚 濫用自由的多元
阻礙不少善政的推行
原意好的措施 即使實 ...
支持...我自己都無吸毒, 自己都無吸毒怕乜俾人驗姐=_=我自己都係大埔區既學生我唔覺得有乜問題...
兒家青少年吸毒咁嚴重, 我覺得尼個都係一個幾好既方法係學校搵d人出黎, 老實講我覺得強制仲好
尼個計劃係就係有改善既空間(例如follow up既工作等等), 但係我覺得最少都要試, 好多野都係做左出黎先知, 兒家做都未做就話ban, 咁以後政府都唔洗做喇, 一出就ban
話唔埋其實係d人慣左批評政府, 政府做乜就ban又尼樣果樣, 其實社會上咁多人, 邊就到咁多個
我想聽下反對既人, 除左校園驗毒之外仲有乜野高見可以提出
唔好又話乜野加強教育, 我覺得已經夠晒, 係d人自己走去吸, 點樣拒絕d朋友俾毒品你食尼d我真係由聽到大
講真始終所謂加強加育做幾多野都好都係要睇個人自己想唔想去吸
我自己覺得校園驗毒係必須, 兒家青少年既世界已經好混亂, 不過我都覺得政府除左推行尼個計劃之外, 本身都要加強警方, 海關既巡邏, 阻擋毒品來源
如果唔實施, 遲d等校園毒風繼續惡化落去d人又話政府唔做野
如果將來有一日, 一出街幾乎個個年青人都係high過野既, 到時仲混亂
我都唔講咁多喇, 兒家好多人反對...講太多只會俾好似樓上既人兄鬧嫁喇....所以平時係現實我都好少講自己既立場同意見=_=
[ 本帖最後由 千諾 於 2009-9-29 05:41 PM 編輯
]


text:
Macbook咁多年都係好多廠商挑機對象,要追嘅話除咗規格要勁,設計靚同輕薄更加係重點.最近Asus就出咗部Zenbook 3,設計擺明挑戰Macbook,不過最估唔到係Notebook用藍色原來可以好靚!
同其他 Zenbook有咩分別?
Zenbook 3(UX390)屬12.5吋屏幕機種,體積比現時13.3吋嘅UX305同UX360更細,機身都係用近似設計,但配色就搶眼好多,當中最吸引係今次借嚟嘅「皇家藍」,配埋金色邊同Logo,論美感我認為唔會差過Macbook.
同Macbook比較點睇?
睇返Zenbook 3數據就會知佢係針對Macbook嚟設計,機身造得更輕更薄,而且仲要用第七代Core i5/i7 處理器,相比Macbook只係用Core m佔優(純計效能).不過佢都唔係冇弱項,例如屏幕得1080p解像度,行Windows,同埋共通缺點:只得1個USB-C接口,駁任何嘢都要靠USB Hubs.Zenbook 3唯一比對家好嘅係盒內已跟Hubs一個,有番USB,HDMI同USB-C(叉電)接口.
鍵盤好唔好打?
Zenbook 3為咗造得更薄,今次個鍵盤變得更扁平更矮身,按鍵加闊令視覺上更窄邊,而且終於有LED背光設計.打字方面,同UX305 相比佢鍵距超短,回彈依然好強,打字感覺似正常Notebook與Keyboard Cover之間,不過按鍵加闊後手指要郁多少許,初初唔係太慣.
會唔會好快冇電?
眼見Macbook都要行Core m,我都諗過Zenbook 3粒電會唔會幾個鐘玩完.不過試用嚟打稿上網,我發現佢續航力比預期長,約 40%電量大約用到4個鐘,
時間關係試唔到咁耐,不過有趣嘅係我發現用USB Hubs駁有線滑鼠續航力會短過用藍牙滑鼠,但係冇Hubs想駁其他嘢就冇得邊用邊叉電,依點係我最討厭得1個USB-C嘅原因.其次我亦試過佢僅支援原裝火牛叉電,普通Quick Charge尿袋係唔Work的.
蛇叔:「皇家藍」贏盡目光!
之前咁廠商挑戰Macbook,佢哋大部分都保留著蘋果風格,但Zenbook 3 就用咗「皇家藍」形造新風格,我自己都好鍾意依隻藍金襯色.售價方面,佢入場價為$9,998,價錢同Macbook對著幹,但規格就用返Core i5/i7,最低配置我都覺得都算太貴,但講到缺點都係點解得1個USB-C 頭囉!跟埋Hubs都係咁話!
蛇叔
現職香港高登記者,負責試用手機,電腦類及其他數碼產品.逢星期五晚仲會主持「蛇叔直播室」節目同大家分享產品意見.


text:
~遊大澳(2)~
14~March~2009(六)
中午
行完大街就出發行去第二站
~虎山~
呢度可以望晒成個海面
有機會會見到中華海豚
沿途都見到呢啲屋
呢啲係大澳嘅特色
啲屋一路會伸延入海邊架
太平車~其實係輪椅嚟架,係俾有需要嘅人士借用的
曬咸蛋黃呀!
同事介紹呢檔茶果同糯米糍
我都見到有導遊帶人嚟食呢檔
樣樣都好新鮮
伯伯係度包緊糯米糍
亞叔就係包緊茶果
呢度啲茶果同糯米糍都好大隻又好味
但唔係咁多人識行入嚟!
我地仲見到大澳人迎親呀
有啲居民仲係燒柴
我地由少林學校隔離上山架
都唔明政府起咗條路俾人觀賞白海豚
點解好似無人知有呢條路咁嘅?
沿途都得我地五個人
真係浪費呢啲咁靚嘅風景
祇係得張咁細嘅牌
唔係行咗好耐就到咗山頂
有百多級樓級要行
呢度一邊望到大澳巿
一邊望到全個海景
企係度你有機會望到白海豚架
不過太大浪望唔到白海豚
坐咗一陣回程落山
跟住同事又帶我地行另一條路
見到龍舟嘛?
呢間三層高嘅屋斜斜地
你地見到嗎?
可能今日天氣好好
沿途都好多人攞住部相機周圍影
啲居民就係咁係屋外曬嘢!
香港都祇得呢度有咁嘅水中屋
居民有喜慶都係掛呢啲飾物
呢間鋪頭個閘寫晒詩句好有特色
仲有兩首大澳詩
呢間屋又係好特別
有七個小矮人同白雪公主係屋外
呢個牛先生係牛年先有,每年生肖唔同都會有唔同嘅動物!全部係自己繪畫的
待續.......................


text:
當大家都瘋狂喺instagram發掘新女神嘅時候,我都唔係好記得對上一個開instagram係幾時.
我唔係話instagram唔好用,只係當愈嚟愈多所謂IG女神比人發現真人差十萬九千里,我每次望到啲皮膚又白眼又大腰又瘦波又大嘅IG女神果陣我都忍唔住會諗到底佢用咗幾多時間幾個效果去執相.而家啲女仔技術太高(我講PS方面),化完妝再加埋P圖之後真係想樣衰都難,有句說話叫「世上沒有醜的女人,只有懶的女人」,喺instagram世界入面依句一定係女神真理.到底你J緊果個係女神定係「粉底P圖合成獸」?我諗只有當時人先知.
身為一個合格嘅IG女神,生活照,沙灘照,性感照缺一不可.由「啱啱起身」果一刻到講Good Night之前都係佢地嘅自拍時光--咪住,你有冇諗過一個雙手拎住張被或者沙灘波嘅女神點解仲會影到相?用腳架點解可以高炒,角度又拎得啱啱好?好明顯佢有一位御用攝影師.如果果位係佢男朋友的話本來佢願意將女朋友送比大家視姦都冇咩問題,但好多女神都好鐘意不經意咁透露自己單身,例如一個人好悶或者單身萬歲之類.女神們當然知道自己單身的話對Fans吸引力更高,但到底佢男朋友點解會肯咁蝕底做無名(份)英雄?萬一果個唔係佢男朋友,咁又有咩人可以陪佢跟出跟入甚至影埋床照呢?呵呵呵.
IG女神同藝人一樣,你睇到嘅只係佢地想你睇果一面,好似LULU咁大意公告天下自己收咗好多兵嘅唔係大意就係死蠢.大家都知道藝人十個上鏡九個正,但見到真人你可能認都認唔出.IG女神都一樣,佢永遠只可以活喺instagram上面,因為佢嘅美貌係要靠好多嘢執出嚟,由打燈到執相等都冇可能出現喺現實生活.
當你下次又唔知搵邊個女神嚟J,之後過一排先發現原來真身係暗瘡大肥婆果陣,你可能就會明白到原來instagram係一個咁可怕嘅地方.


text:
或者,大家都應該去考警察.
細細個阿媽永遠同你講唔讀書大個搵唔到錢,會比人恰.但係係而家嘅香港,讀緊書嘅學生哥一次又一次咁比一班中五六畢業就去考警察嘅生物用盡警棍胡椒噴霧襲擊.當你讀完大學都為緊搵份啱啱過五位數人工嘅職業而煩惱,依班讀唔成書可能係前MK仔嘅人就已經拎住兩萬蚊起薪,加埋房屋津貼,簡直舒服過一班中產.
當然,等價交換係世界真理.就好似服務行業易入又人工高,因為工時長,長時間企,又要輪更.但警察呢?佢地本身人工高嘅原因就係因為佢地本身就要好似隻狗咁,比人噴到一面屁都好,連個頂字都唔可以講.人民公僕,叫得做僕就即係受氣果班,唔洗受只係主人好心地,唔係例牌.你有幾可見個印傭點你阿媽煮飯,叫你阿婆洗衫?仲要唔聽佢講就拉你埋牆角踢足你四分鐘.「妹仔大過主人婆」係唔正常嘅現象,所以出現咗係唔正常嘅香港.有示威者出黎封路,警察出現係合情合理,你要清路障我都當你職務在身,但拉低口罩噴胡椒噴霧,七條友拉一個人埋去打又係咩一回事?只有打仔先會咁做.可能我咁講都侮辱咗黑社會嘅打仔,圍毆係嚮旺角成班白粉友話自己係邊道邊道嘅金毛先會做嘅事.如果第日你見到警察,我建議你即刻轉頭走.咁唔好彩比差佬追到你問你做乜走既,你要即刻跪地求饒話「大佬我冇錢交保護費,又冇女朋友送去差館比你搞,我對你唔住.要打嘅打身好啦,唔好打臉.」等差佬可以好好幫你拔下火罐.
當一個社會對住紀律部隊可以咁驚,咁失望,咁憎嘅時候,肯定係紀律部隊嘅問題.我交稅出糧比你仲要怕比你打,真係寧願用黎交保護費好過.話示威者對你態度都唔好咩?你知唔知咩叫示威?唔係示好吖大佬.你做得警察收得糧就預咗要企係最前線硬食啦,唔鍾意咪唔好做囉,不過你咁嘅學歷,唔做警察你仲可以做咩咁好PAY?平時去食個飯就算個客淨係叫碗廿蚊有找嘅雲吞麵又多多要求,你都唔可以成支辣椒油潑去個客度啦,何況香港而家出緊二萬幾三萬糧比你班仆街?你仲要咁嘅態度對我地班學生,我唔叫你奶我鞋底,用言語屌足你十八代女性我都覺得已經好比面你.
佔中唔係個個市民支持,但你班警察嘅手法同態度就肯定冇邊幾個市民鍾意.唔理佔中最後結果係點都好,我都可以好肯定第日你地軍裝出去行咇,一定會多左人用鄙視既眼光望住你.唔係我地睇你地唔起,而係你地班有牌爛仔根本無需尊重,不須當人看待.
題為編輯另擬.


text:
廣東話入文,由來已久.(按:請參看筆者上一篇文章《粵語入文非幻想 東西歐皆有例子》)最低限度,今時今日以純粵語寫一篇文章,通曉廣東話嘅讀者一般唔會有問題.依點講明粵語入文,已經逐漸形成文法同用語等規則.缺乏正式官方認證,本身並非問題.雖然部份語言,例如法文,日語,漢語等,的確有官方機構頒佈語言規則,不過其他例如英語嘅語言,則無官方嘅正式定義.各位撰寫英語報告,一般都會按學系或教授要求,採用MLA或APA等標準.依類標準,都係民間機構自發公佈,以規範行內行文標準,亦係例證英語並無官方標準.所以粵語入文繼續發展,有否官方標準並非首要問題.
廣東話入文最大嘅瓶頸,反而係有無認受性.講白一點,就係當一篇正經文章以粵語行文,會唔會令讀者先入為主,將之降格.推動粵語運動嘅Ben Sir,就係網台節目問過,點解用「的」字就一定係文雅過用「嘅」字?其實依類印象都只係來自教育同文化嘅灌輸.
當然,世界其他文化,語言會有溝通以外嘅深層意義.例如回教徒相信《可蘭經》係直接來自真主嘅神蹟,阿拉伯原文係完美之詩歌,故此世世代代嘅回教徒,均需背誦《可蘭經》原文以瞭解神喻.係咁樣嘅情況之下,當然古典阿拉伯文既位階比諸地方口語高,於是阿拉伯語長期歸於統一.而東西歐雖然亦有將古典拉丁文及古教會斯拉夫語列為宗教語言,但係因為基督教並認為《聖經》嘅神聖來自佢嘅既意思,而非原文嘅字句,故此當歐洲現代化,以古語入文追唔上時代需要,就促進左各口語入文.
係考慮粵語入文能否成功,要問嘅就係:官方制定嘅現代漢語,有冇類似古典阿拉伯文嘅神聖屬性?如果神從來冇以現代漢語喻示聖訓,點解現代漢語就必定為之高級.所以漢語同粵語之間嘅位階問題,並非永恒不變既真理.
縱觀外國歷史,將古語或外來語視之為高尚,而將本地口語入文視為低俗係歷史常態,上一篇文章亦有論及.通常打破既有印象,必先需要有本地口語所書寫嘅巨著,令用者改變習慣,本地語言入文嘅地位先會有所提升.所以要增強語言嘅認受性,離唔開開創該語言嘅知識庫(body of knowledge).
要開創知識庫,中外例子往往由翻譯開始.德文成型,由馬丁路德金翻譯聖經開始;英文成型,則部份源自欽定版聖經(King James Bible).西班牙文,更加係建基於國王阿方索十世當年集結學者,收集及翻譯古典經典.反觀我城,如果要閱讀中外經典,絕大部份時候只能睇英文或漢語版本.缺乏粵語版,正正就係降低粵語印象份嘅一部份:假如每次正襟危坐,正正經經學習都係透過漢語版,自然會覺得書寫漢語比書寫粵語正統.
而要改變依個現象,並非不可能.經典所以為之經典,一般著作時間久遠,早以失去版權,吾人可以隨意翻譯.網上發佈,亦係免費,到累積一定成果,自然會有外界幫忙宣傳.坊間早已有專案進行,當中甚至有人以眾籌形式,集資出版粵語文集.依類功夫,任何關注組或者小團體都可以分別行動,無需大台統籌.
翻譯之外,原創亦可以促進語言發展.沙士比亞劇作,係當時並非上等文化,而係媚俗嘅商業活動.當時倫敦一眾劇院,往往旁邊就係鬥狗或鬥熊場,要吸引觀眾,劇作首先就要好睇過兩隻熊決鬥.劇院場內,亦有各類小販,售賣零食同玩具.觀眾俾咗錢入場,劇作亦需要有水準,否則觀眾失去耐心,定必惡評如潮.沙士比亞寫作,其實係維生手段.
至於沙翁十四行詩,裏面既有寫俾男仔嘅hehe情詩,亦有「甜故」,有學者認為唔少作品都係寫俾青樓所用,比尹光嘅口水歌層次更低.歷史記載沙翁其實有阻止過十四行詩出版,只係未能成功.可見佢都唔希望為搵食嘅作品,變成歷史文獻.不過沙翁用韻精彩,詩格嚴密,故此成為經典.
但係沙翁作品確實推動咗英語發展.係宗教領域之外,統一咗英語文法同埋部份英文詞彙嘅串法.十四行詩使用五步抑揚格,亦成為歐洲文學嘅既定詩格.由通俗變經典,沙翁並非孤立嘅例子.最接近我地嘅例子,要數金庸一輩嘅武俠小說.現代武俠小說,其實係金庸果輩為搵食所寫.尤其金庸創辦《明報》之後,連載小說為《明報》穩定讀者群,直接幫金庸打下江山.就連倪匡嘅《衛斯理》系列,源頭都係金庸希望倪匡連載武俠小說,而倪匡嘗試將小說背景定於現代,先出現擅於武術嘅衛斯理,白素夫婦.但係當時日累積之後,武俠小說就化為經典,記載咗一代人嘅世界觀同寫作技巧.
所以自幾年前開始,源自論壇嘅網絡小說,或者就係粵語入文嘅原創濫觴.當然,作品必會良莠不齊,大部份最終會被時代遺忘.部份作品或者有商業價值,可以化成電影或者其他作品.支持粵語入文,最佳辦法當然係加入寫作.畢竟,愈多作者,作品就會愈多元,整體嘅影響力就愈大.但就算未能親自寫作,支持依類作品,幫手製造生存空間,亦係促進發展既一部份.
另外,粵語入文要成功,必需將漢語睇成第二種語言.除左文法之外,漢語同粵語用字亦有顯著分別.魚蛋變成魚丸子,番茄變成西紅杮都係上咗報紙嘅例子.但正如見到英國人,我地都識主動用「fishball」同「tomato」,當我地將書寫漢語同書寫粵語視為兩種語言,自然就識得分開依類唔同嘅名詞.換句話講,就係每開始寫一篇文章,先要知道自己寫緊廣東話定漢語.
當然,漢語同粵語始終係同屬漢藏語系以及華夏文化圈,有共同文化承傳.所以就算粵語入文,始終會面對既有成語同古典語嘅問題.依方面,英文可以俾我地借鑑.英式英文,仍然有唔少拉丁詞語.係部份行業,如法律,甚至有專業名詞只有拉丁文而缺乏直接嘅英語翻譯.飽學之士,甚至會引述完整嘅拉丁文句字,以突顯自己學養.《Yes Minister》裏面嘅公務員,就唔只一次以拉丁文或希臘文引經據典,暗諷係佢地眼中學歷較差嘅大臣.
所以粵語入文,並唔代表拋棄華夏傳統.反而粵語古音尚存,直接讀出文言文比普通話容易.故此,書寫粵語,可以大量採納成語同古語.假如引述文言文,更應該引述文言文原文.現代俄羅斯語,就係由古教會斯拉夫語既「高等文法」,混入當時莫斯科地方口語既「低等文法」,揉合出古今兼具嘅「中等文法」,而成為今日書寫俄羅斯文既根本.粵語入文既前路,或者亦差唔多,需要同時參考最通俗嘅whatsapp粵語同最正統嘅文言,以發展成一套書寫語言.


text:
日本文化通識堂:港日中秋大不同!
中秋節快樂啊!今日喺香港就係公眾假期,喺日本其實都有中秋節,但就唔係假期喇!
農曆8月15日月圓,喺日本係叫「十五夜」~
到底日本嘅中秋同香港嘅中秋有咩分別呢?
1)香港人食月餅,日本人食賞月糰子(月見団子)
呢個應該就係最大嘅分別!每年中秋唔能夠少嘅月餅,但日本傳統就係食用米飯搓成嘅月見糰子.佢哋會喺可以賞月嘅地方放象徵滿月嘅糰子同埋可以除魔嘅芒草,再加上秋天嘅農作物祭品(例如呢個時期嘅芋頭)拜神,祈求豐收,順便飲酒賞月.其實賞月糰子係飯後甜品嚟嘅,日本人會擺放一年見到嘅滿月數量,亦有人會因為十五夜所以擺十五個~
2)中華玉兔整長生不老藥,日本玉兔整麻糬
相信有聽過神話故事嘅都知道月亮住咗隻玉兔.喺中國神話入面,玉兔嘅作用就係喺廣寒宮都攪拌長生不老之藥,但喺日本文化入面,佢哋覺得隻兔仔係揼緊麻糬呀~呢個咁微妙嘅分別我覺得好得意!
3)香港小朋友賞月玩燈籠,日本小朋友做「賞月小偷」(お月見泥棒)
香港小朋友一般都係玩燈籠,賞花燈,同大人賞月玩蠟燭,但係日本,佢哋嘅小朋友就有個好似日本Trick Or Treat嘅遊戲玩,就係要做「賞月小偷」.聽講呢個習俗而家得返某啲地方嘅小朋友會玩,佢哋會拎住支有針嘅長棍徘徊屋企附近,去偷人哋屋企嘅賞月糰子同祭品,仲話偷到越多就越幸運,而呢個「偷嘢」嘅行為只有呢日先會被原諒添,啲大人甚至會特登放喺啲易攞嘅地方比佢哋拎走.
順帶一提:唔同形狀嘅月亮係用唔同嘅日文去形容㗎!想知嘅話可以參考呢個表:
祝大家連假玩得開心!中秋節快樂~


text:
Saturday, 22 December 2007
National Treasure: Book of Secrets
最近手頭上好多o野要完成, 不過尋晚都偷下雞, 出街拍拖偷下懶, 睇o左 National Treasure 第二集. 我好鍾意第一集, 所以呢齣戲我一早就想睇. 結果亦無失望, 同第一集各方面都差o吾多. 主角都係o個幾個, 只係加埋男主角個阿媽, 同個阿爸頂嘴都幾過癮. 不過出鏡最多都係第一集o個個鐵三角, Ben, Abigale, 同埋 Riley, 佢地之間o既互動同對白同第一集相似, 有時 d 對白真係幾好笑, 尤其係 Riley. 故事推進同第一集差o吾多, 都係講尋寶, 偷o野, 非法入政府重地之類. 不過今集比上集更長, 所以每樣o野都多 d, 上次成功o既元素都再加重料. 因為我本身就鍾意第一集, 所以我完全o吾介意佢翻炒. 所以o吾鍾意第一集o既人亦o吾會鍾意第二集;鍾意第一集o既就會依舊覺得滿意. 作為續集, 我覺得 National Treasure 2 就好過 Pirates 2/3 多好多. 因為 Pirates 2/3 令好多第一集o既 fans 大失所望, 其中包括我在內.
不過, 雖然我對第二集亦覺得滿意, 將來佢出碟我亦會買, 但係我都係鍾意第一集多 d. 因為第一集 d 角色之前未見過, 所以加倍覺得過癮. 同埋第二集真係搞到太大鑊. 佢地去英國搞到天翻地覆都可以平安無事返到美國, 未免太視英國國防如無物. 不過, 最重要都係拍得刺激, 對白過癮, 角色吸引, 而o係呢幾方面, 都係成績不俗. 其他o野都可以原諒佢.
Posted by Howtindog at 14:17
Labels: 電影
0 comments:
Subscribe to: Post Comments (Atom)


text:
港中矛盾,海報事件加上港隊將士用命,熱血非常,對上三場嘅世界盃外圍賽港隊都有好成績,一時之間大家對香港足球都好熱情,對卡塔爾呢場嘅波飛聽講炒到成六百蚊張!(炒黃牛死全家!)
支持港隊(而且神早買左套票)嘅我當然樂見香港足球再受注目,但網上部分睇開香港波嘅師兄對呢個情況不以為然,有啲仲話呢班只係勝利球迷,如果港隊輸波,熱情一過就會散水,屌住咁走.
先唔好咁消極住,其實大家最初都係由勝利球迷起步架啦,你都係覺得隊波踢得好,其中邊個球員好波咁先會慢慢鍾意隊波嘅姐,勝利球迷都可以一場一場咁變成死忠球迷嘅.
有見及此,入得幾次場嘅小弟都為煉成更多港隊第十二人出一分力,獻醜地分享下有咩要注意,等大家今晚可以做足準備.
《新手球迷版入場小貼士》
1. 開波時間唔等人
今場對卡塔爾,開波時間係八點正.無論你想噓定係想唱國歌,你都記得要係開波前大約十分鐘入咗場先做到,而根據上場我撳足一百分鐘平安鐘嘅經驗,就算係頭一分鐘,都可以出現好多驚險刺激嘅場面.唔同入場睇戲,錯過咗你要等聽日睇番精華.同埋今場足總會喺大約六點發售限量打氣Tee同紀念品,總之入場盡量趁早啦!
2. 球場設有站立打氣區
站立打氣區同其他座位最大嘅唔同就係唔會(或者少啲)比人鬧阻住佢睇波,同埋呢個區域係預設用嚟──打氣嘅!
本地球迷組織The Power Of Hong Kong 香港力量喺大部分賽事都會入場為港隊打氣,今場佢地會係旺角場31同32段度全場90分鐘不停叫口號,搖旗同唱歌,無錯係90分鐘不停打氣.佢地好歡迎大家去一齊打氣,留意番請盡量著港隊主場/紅色衫,其他詳情睇番佢地專頁更方便~
站立區嚟講,氣氛係好過其他位好多嘅.身為球迷嘅我自己都會坐入去,而且有其他聲墊住底你火起大叫DLLM都無咁尷尬嘛.但如果你係拉鏈嘴一粒音都唔會出,或者現場嘈過30分貝你就頂唔住,甚至係反港隊嘅,咁我建議你可以選擇其他好位坐,唔好令到打氣區無啦啦油灰左幾格咁,聲浪又無咁集中.講真,入得場都係嚟支持港隊架嘛,球員落力係場上踢緊,我地係看台上都唔駛怕醜,出力嗌啦師兄.
無錯,我都知卡塔爾同中國係超級難打,咁難打嘅賽事我地當然要用下腦去搵優勢番嚟.有巴打開post問點樣可以將大球場旺角場變成地獄主場,我諗每一隊波嘅球迷都希望可以將自己球場變成地獄主場,係因為地獄主場嘅氣勢會震懾到對手,令佢地出腳波都怯啲.而家講爭取世盃外同亞洲盃資格呀,打緊仗呀喂!所以就算只係幫到丁屎咁多,只要係有用,主場球迷都值得做,應該做,快D做!
當然咁多位球迷最想見到嘅情況係,由31,32段蔓延開去,每一段都成為站立打氣區,每一位球迷都大聲過張飛,到時旗海飄揚,殺聲震天,成為香港隊真正
嘅地獄主場!
3. 無架喇,你準時入場,而且仲會嗌破喉嚨出力打氣,表演已經神奇頂級超卓啦,買定野入去食,唔好帶玻璃樽呢啲無可能考到你喇,係咪?
希望對咁多位新港隊球迷有少許嘅幫助喇!We are HONG KONG!


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等等,各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源[編輯]
中文嘅「宗教」,「宗」即係尊崇,「教」即係解釋點做,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義[編輯]
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象[編輯]
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體[編輯]
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會[編輯]
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化[編輯]
世界宗教分佈[編輯]
爭議[編輯]
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思[編輯]
- 內文: 馬克思評宗教
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采[編輯]
- 內文: 尼采
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德[編輯]
- 內文: 弗洛伊德
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考[編輯]
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
最近思緒較亂,依篇文嘅大綱一直寫咗係電話備忘錄,但到今晚先記得起.近期咁多人關注港隊足球,或多或少同中國張臭串海報有關,同時中港咁多年嚟嘅矛盾亦都令中港大戰別具意義.有人話體育同政治應該分開,但我就覺得硬係要將體育政治化嘅係中國.好地地香港隊係要變成中國香港,但我又唔見有中國上海和中國天津,當香港人比人迫到咁嘅地步,反抗都係人之常情.而且中港大戰支持香港係必然嘅事,所以我唔明點解仲有人會怪香港市民將政治帶到足球.
如果有留意足球嘅讀者應該都知Catalunya最近正爭取脫離西班牙獨立,而佢地最著名嘅球隊就係以首都命名嘅巴塞隆拿.點解碧基最近代表國家隊出賽會比西班牙人鬧?正正係因為佢效力巴塞隆拿,而巴塞隆拿亦都係佢嘅出生地.每當有民族意識或者政治衝突,體育或多或少都會受到波及,特別係足球.因為足球係全世界最受歡迎既運動,而足球員出場就係代表住嗰個地區或者嗰個國家.點解我會撐香港隊?因為我係香港人,歸屬感令我支持自己嘅隊伍.團結同歸屬感係成為球迷不可或缺嘅條件,如果你強行要用純粹欣賞嘅角度去睇足球,將對香港嘅感情全部暫時放低嘅話,我好老實咁講,到底仲會有幾多人支持港隊?連結住香港隊同香港人就係「香港」依兩個字度,到底足總明唔明?
有好多野唔係你話想點就點.正如你幾唔想都好,足球都政治永遠都會連上關係.足球唯一特別嘅地方就係無論你係黃絲,藍絲,警察,消防員或醫生都好,只要你係香港人,只要你對香港有歸屬感,你都會入場支持香港隊.喺比賽嘅九十分鐘,冇人會理你係咩背景,只要你著住件港隊衫,紅色衫或者只要叫聲「香港勁揪」,係嗰一刻你就係自己人.


text:
Marketing週記 by #我做marketing
如果你做了二千把漏水的遮
識得一位喺車行做marketing嘅朋友,佢叫Tracy.近來佢有一個做premiums嘅難忘「濕身」經歷.
車行成日都會送遮比客,實用之餘啲客又鐘意攞.車行送得嘅遮質素都唔錯,簡簡單單,大大把.Tracy攞咗幾個quote之後,最後決定用一間新嘅vendor幫佢哋做呢一批新遮,因為呢間比之前用開嗰間vendor平五蚊一把.但點都估唔到就係呢五蚊,令到Tracy之後做到落花流水.Tracy要做嘅遮其實簡單不過,黑色直身,其中兩塊頁加兩個4C logo,如果從做premium角度嚟講應該唔難做.唯一要注意嘅就係logo其中一隻紅色並唔係一般嘅紅色 (紅中帶橙,橙中帶啡,啡中又帶點憂鬱),所以Tracy已經同vendor再三強調要跟足Pantone嚟印,vendor當時亦拍哂心口話「無問題,我哋做咁多遮,咩色都印過啦!」
當第一轉sample到嘅時候,logo上嘅紅色果然唔啱,Tracy已經即刻打比vendor嘈,到第二轉sample到嘅時候,個紅色都未係最好,但由於時間所限,冇睇多一轉sample就直接confirm vendor去做大貨.等了又等,隔咗兩個月,大貨送到office,隻紅色雖然未係最啱,但總算勉強過到關.隔咗一個月之後,marketing收到一個由sales send過嚟嘅email,內容係話有幾位車主投訴佢哋送嘅遮漏水.Marketing大阿姐聽到之後非常嬲,特登開咗個會講呢件事,內容大概係:「咁大間車行做把遮都漏水,咁你話啲客會點諗?係咪我哋賣嘅車都會漏水?」
的確,做咗一把漏水嘅遮就等如做咗一枝寫唔出嘅原子筆.一般客收到呢啲free goods,最留意係由邊間公司送出嘅時候,就係當枝原子筆寫唔出,保溫杯唔保溫,或者把遮漏水嘅時候.所以今次把遮漏水,的確直接影響車行嘅reputation.收到投訴之後,Tracy同vendor拗咗一個星期究竟呢幾單投訴係個別事件定全批貨都有問題,再加上間vendor話「港島區要逢星期二,四先送貨」,所以最終新一批二千把遮喺三個星期之後先送到.
為免再有投訴,大阿姐要求Tracy同條team抽驗吓新嗰批遮仲有冇漏水.想當年我做premiums嘅時候,就試過抽驗一百隻USB究竟有冇load齊我哋啲press release.但真係冇諗過如果要check吓啲遮有冇漏水,又可以點做?
為免再有投訴,大阿姐要求Tracy同條team抽驗吓新嗰批遮仲有冇漏水.想當年我做premiums嘅時候,就試過抽驗一百隻USB究竟有冇load齊我哋啲press release.但真係冇諗過如果要check吓啲遮有冇漏水,又可以點做?
最終,喺一個七點鐘嘅晚上,一間車行office嘅女廁,兩個marketing女同事,四隻手加一條水喉,就測試咗一百五十把遮嘅防水程度.同時,亦都測試緊Tracy為咗做好呢份工,究竟可以去到幾盡.正所謂「愛一個上一課」,同邊個vendor夾就一定要諗清楚.Tracy經過今次之後當然冇再用呢間vendor,佢亦後悔當初因為貪嗰五蚊差價,攪到「贏粒糖,但煩到爆廠」.
送禮物比客當然想令人開心,但當客人發覺呢啲小禮物唔合心意或者有瑕疵嘅時候,客人唔會知係因為個vendor做得差,佢哋會直接鬧間公司點解會送一把漏水嘅遮,或者比一隻2GB手指人做禮物.記住,每一個premiums上面都印住 貴公司嘅logo,亦即代表著你公司嘅聲譽.同揀禮物比男朋友/女朋友一樣,比多啲心思揀份好啲嘅禮物,比多啲時間揀個信得過嘅vendor,收禮物嘅人自然對你有多啲好感.


text:
期權
期權(Options)係種金融衍生工具,當中買方可以喺特定日子之內賣方進行交易.期權嘅特點係買方初時要畀一個費用(權利金)賣方;係雙方釐定(傾好)所標定物品嘅價格後,期權嘅買方就有一個執行權去決定喺特定日子之內同唔同期權嘅賣方以履約價進行交易.如果買方決定行使呢個權利,賣方就有義務去進行呢個交易.否則,喺合約期滿咗之後,而買方又唔去行使呢個權利嘅話,呢個期權就會自動失效.
期權一般可以分為認買(Call Option)同埋認沽期權(Put Option).看漲期權表示買方有權去以釐定價將標定物買入﹔由於呢份期權合約暗示買方睇好呢件標定物之後嘅價格,所以價格升得越高就對買方越有利.相反,看跌期權表示買方有權去以釐定價將標定物賣出;由於呢份期權合約暗示買方唔睇好呢件標定物之後嘅價格,所以價格跌得越多就對買方越有利.
基本上,期權嘅標定物可以係任何嘢;但係金融市場上一般比較常見嘅就有股票,外匯,利率等.如果買方可以喺限期之內任何時間行使權利,呢份期權就叫美式期權.如果買方只可以喺限期內行使權利,呢份期權就叫歐式期權.
目前世界上最大嘅期權交易所係芝加哥期權交易所(Chicago Board Options Exchange, CBOE)


text:
2016年12月1日 星期四
暢所欲言
如果大家有睇開我寫嘅無聊嘢,應該睇到我之前諗轉唔轉工苦苦掙扎咗好耐.呢一刻諗如果無咩變卦,我應該會喺度做到退休了(我上司曾經表示過呢種諗法).
事緣教育行業,對年青老師而言每年都洗牌一次.上到岸搵到永久教席,又食得鹹魚頂得順啲工作量嘅,固然恭喜佢步步高陞.但仍然有為數不少的年青教師,係年年大執位的,今年有工開唔保證下年有.今年市道好差,我識三個教中文,一個學歷最好三大畢業,人亦可靠,但今年只搵到第三組別學校合約位.我對第三組別學校無歧視,有時候呢班學生比成績好嘅學生更重感情.我想指出嘅係呢種條件稍有經驗嘅年青教師都只搵到第三組別學校教席,其他學歷無咁標青而未上岸嘅年青教師,搵唔到合約教多年就好普遍,另外有兩個就係咁,教咗幾年今年搵唔到合約教席.有時打一份工需要成就感,唔一定係教出成績好嘅學生,而係長年喺一個教學環境扎根,學生對你嘅一份信任.但年年合約嘅工作,叫年輕教師能在何處落葉歸根?
望返轉頭,我慶幸自己選擇一世發唔到達但平穩.上司信任我,學生對我好,睇少幾次人事心病身體勞累而要睇嘅醫生.工作穩定,雖然知自己住唔到靚樓,但舊的小小安樂窩都有預算供得起.回望有同期畢業學校教師勞心到法令紋都出哂,好慶幸自己仲未有呢種皺紋,真係多多錢都救唔返呢種老態.
另外,最近都有諗自己係咪咁耐都未定落嚟搵個人嫁,係咪好任性,同埋無哂籌碼.但最近見到有個大我學生十幾年嘅男人似係對我學生有意思,見到佢哋相處時個女仔有啲小妹妹脾氣,個男人處處遷就.雖然一個願打一個願熬,佢哋可能好享受,旁人無從置喙,但由此諗諗下我嘅成熟肯就人,同人相處令人舒服係經驗,亦係成熟女子嘅另一賣點,無庸妄自菲薄,哈哈.
10 則留言:
工作上有好的上司很幸福,簡簡單單,開開心心 :D回覆刪除
現實中都無咩人知我有打blog,所以可以o係blog入面講咩都得.回覆刪除回覆
認同,無人識自己可以放肆啲 ^^刪除
澳門情況都唔樂觀,由其係教中文,已經氾濫左好耐.回覆刪除
拍拖嫁人依家野,隨緣啦.
其實行行都係咁,年輕嗰浸機會少咗係普遍現象.不過都唔係絕對嘅,總有人搵到教席或長工,問題係為何這個不是我啫.回覆刪除回覆
現實始終是現實,每年畢業生唔少,但教席(感覺上)沒有增加,年輕新入行機會自然少咗.回覆刪除


text:
2013年11月7日星期四
11月1日~生日前夕
24 則留言:
2公婆幾溫馨..回覆刪除
大老爺係錫妳,乜都比妳話事嘛,妳去食就倍妳食妳去唱就陪妳唱,好老公!^^回覆刪除回覆
係就好了,佢肯陪都好!刪除
非常sweet最重要心愛的陪你過,做咩都係一件開心事回覆刪除回覆
都係架,去邊都無所謂刪除
我上次返香港都食過維記赭潤麵,下次要試吓合益腸粉,睇見就想食.回覆刪除
我屋企人成日笑我,乜你唔係住响香港,去邊度食好嘢你都知?回覆
合益好食呀,一定要去,其實深水埗仲有好多好嘢食刪除
如月~生日大晒話晒事,大老爺梗係要聽晒你話喇回覆刪除
你地兩個可以唱足幾個鐘?好犀利!回覆刪除
- 回覆
yeah個K好抵唱刪除
節目都好充實喎! :-bd回覆刪除
好~~~~好想去試吓合益小食~滑滑腸粉回覆
自己安排梗係,至意老公咩嘢都唔使做刪除
老公同妳一齊唱k好溫馨呀! 我都好掛住維記d麵呀~~回覆刪除回覆
哈哈,你住外國,唔好介意我咁問,我無記性呢 :p刪除
我生日當日都會放假, 唔想返工俾人話, 之後唔開心嘛回覆刪除回覆
Ah Mo早晨,我今日係台灣玩緊呀刪除
合益d腸粉同埋維記豬潤麵真係超好吃 , 超正 , 我好中意食 !回覆刪除
嘩,由朝食到晚,夠哂滿足囉!回覆刪除回覆
生日梗係放縱一下自己吧刪除


text:
直擊PPAP Cafe +SkyTree & Solamachi 一日遊!
之前同大家報導過Skytree將會有PPAP Cafe,我地都知道好多香港朋友都想知咩事但又未必黎到東京,所以今日就同大家直擊,順便帶大家一齊玩Skytree一日遊喇!
其實Skytree真係好大(高就唔駛講XD),但其實同樓下嘅Solamachi商場係分開嘅.不過當然難得嚟到就一齊玩埋啦!我哋仲搵咗啲推薦店舖俾大家,記得睇到最後!
PPAP Cafe位置其實就係Skytree入口個層嘅TV Shop隔離.呢個位其實就開放做唔同主題嘅期間限定Cafe,所以下次你哋嚟嘅時候可能都變咗做其他主題~Menu上嘅嘢食都係同PPAP有關,我哋就揀咗招牌嘅PPAPancake同埋原隻菠蘿沙冰PPAP Juice.真係好香菠蘿味囉!
班戟其實就係一般普通熱香餅,不過夾埋雲尼拿同菠蘿塊一齊食又幾爽口,只不過係一般屋企都整到嘅嘢食(笑).Vivi就試咗Juice,大大啖飲完先發現完來係沙冰!不過口感又幾好,同埋真係好香菠蘿味!(但冬天飲都幾係嘢)
食完嘢入去行TV Shop都會見到好多電視節目,動畫精品,當然唔少得PPAP Corner啦!聽講會擺到年尾,如果想買啲搞笑手信俾朋友都可以揀下呢度!
食完嘢就準備上去睇Skytree喇!呢度其實日本遊客多過外國遊客,所以如果大家想快啲買到飛,可以去呢個外國人專用counter.其實上到去都仲分兩層,所以會有3000Yen同4000Yen嘅選擇.至於上多幾層到底有咩分別,繼續睇啦!
連架𨋢都係亮點:4架𨋢分開春夏秋冬四季主題,我哋搭嘅係夏天,有象徵住隅田川煙花嘅圖案,而且係用玻璃造嘅,超靚!眨下眼就到咗最頂㗎啦~
上到嚟之後出嚟向右行少少已經係對正富士山,如果好彩嘅話就會見到富士山山頂,今次居然比我撞正!勁開心呀!
除咗呢層之外,畀多1300yen就可以再上455m高嘅天望迴廊.一開始我仲懷疑,而家已經咁高,其實再高啲真係差咁遠咩?但搭埋上去個程𨋢,我就發現,原來真係感受到個分別...
上面個層少人啲,可以慢慢行同影相,去到最高點仲有特大玻璃可以瘋狂影風景相,正!
回程嘅路途會見到呢個透明玻璃可以感受下直望地下,仲可以影相留念!好正架!
今次我哋介紹住咁多先~
其實我嚟過Skytree都幾次,但都真係第一次上嚟,唔上都唔知原來個景色真係咁靚,而且係日頭睇日景都覺得心曠神怡!極度推薦大家有機會撞正好天氣一定要上嚟望下!另外下面嘅Solamachi商場都好好行,各種商店都有.我同Vivi就搵咗啲特色舖頭推介俾大家,下集會講,大家記得留意呀~


text:
(日本之最)最難預約旅館 - 箱根吟遊
越得唔到嘅野就越想擁有佢,講緊嘅係連日本人都覺得係全日本最難預約嘅溫泉旅館「箱根吟遊」.點解咁難book?因為呢度實在太靚太正啦,啲客check-out嗰陣就會順便預訂埋下次入住時間,所以搞到新客仔要早差唔多成年就打去預約,真係好誇張!不過聽講間唔中都會有住客臨時取消booking嘅,有興趣不妨撞下手神,睇下有冇機會入住到呢間號稱全日本最難預約嘅旅館.
咁到底呢度有咩咁吸引呢?
1. 隨四季改變嘅自然風景
旅館位於420米高處,環抱河谷及箱根連山隨四季而變嘅壯麗景色,因為擁有呢個地理優勢,酒店都特登將Reception同Lobby設置喺5樓頂樓,等住客check-in嘅時侯可以親身感受大自然嘅美.
酒店大堂充滿大自然風情,坐喺椅上一抬頭就會望到一片綠油油嘅大自然山景.
入夜後又係第二種感覺,氣氛好浪漫
2. 極具日本風味嘅高級室內裝修
一行入住宿範圍個心會不期然咁靜落黎,入面裝修有種禪嘅味道,置身當中就好似置身於幽靜嘅森林咁,加埋四周嘅環境,真係說不出嘅舒服.
旅館嘅每一個角落都充滿住濃厚嘅日本傳統風格,有種遠離繁囂嘅感覺.
Lobby真係好舒服,望住個靚景,唔覺唔覺真係可能會坐咗個幾兩個鐘.
3. 超體貼酒店服務
一入到旅館,工作人員會先請客人除鞋,等住客有種回家嘅感覺,而出門嘅時候佢地亦會好細心咁準備定對鞋俾你,真係超級貼心!至於旅館嘅料理,佢地會親自送到房間入面,等住客可以在私人嘅空間內品嚐美食.
Check-in嘅時候旅館會奉上一杯特色調酒.
1樓客房
房間內嘅用餐區
晚餐嘅懷石料理好豐富,嚴選當季新鮮食材入饌,讓住客食出材料最根本嘅味道.
4. 專屬獨立天然溫泉
有美景又點可以冇露天溫泉!旅館每個房間都擁有專屬溫泉,想幾時浸就幾時浸,直情覺得自己同大自然融為一體,勁寫意,冇得頂啊!
撞正紅葉季山頭一片橙紅色,一邊浸住溫泉一邊享受美景真係人生一大樂事!
5.絕景風呂
喺旅館嘅5樓都仲有兩個大少少嘅風呂,可以望到箱根連山絕景,記得唔好淨係掛住浸房入面個私人溫泉忘記咗「月代」同「月音」呢兩個溫泉啊!
5樓「月代」
訂房小貼士:
雖則呢間旅館係難訂,但大家可以試下成為The Ryokan Collection會員再喺網上預訂,會比較易訂到.
箱根吟遊
地址:神奈川県足柄下郡箱根町宮ノ下100−1
電話:0460-82-3355
房價:雙人房 ¥29,000起/人


text:
可以做到長腿女神,相信係每個女仔嘅共同理想.著咗高踭鞋之後,成個人高咗成吋,仲會不自覺咁挺胸收腹,真係好有女人味㗎!不過係自己想打扮下嘅時候著就話開心啫,如果係因為返工規定要著,感覺就真係差好遠喇,話晒著高踭鞋都特別易攰,仲好易刮親㗎嘛,你估真係「我著的高踭高過人~要愛得比當初勇敢~」咩!
台灣有個要著高踭鞋返工嘅妹豬就話佢對鞋好刮腳,所以就偷偷地踩住個踭喇.睇張都覺得佢即時感到腳踭大解放,連腳趾都聞到自由嘅空氣呀~點知就畀同事話佢咁樣著好核突喎,咁又係嘅,舒服同美觀,似乎從來都冇喺女裝鞋嘅世界同時出現過……
灰姑娘個家姐斬咗隻腳趾夾硬塞隻腳入鞋,都話有機做到太子妃呀,呢個妹豬都係打份工啫,受人二分四冇理由腳趾都斬堆咁大犧牲喎.
於是,佢就諗到一條絕世好橋:踩住個鞋踭再用電線膠布包實個腳踭喇!毛毛終於都明點解服務業多數都著黑色高踭鞋喇,原來係方便同事可以經理不知客人又不覺咁黐電線膠布呀!
其實電線膠布除咗救到畀高踭鞋刮腳嘅服務業姐姐之外,仲幫到班冇錢買皮鞋嘅學生!話說台灣有間中學嘅樂團參加比賽嘅時候,當中有啲學生因為家境唔好,買唔起皮鞋,所以就用黑色電線膠布黐實對波鞋嚟上台演出喇.估唔到電線膠布原來咁有用㗎,真係想唱返句「黑色膠紙給他的意義」呀!


text:
我諗係Rachel至會諗到,西九依家情況,可能比亞視更膠.出身亞視嘅人,會比小弟呢啲花生友,更明白亞視係點解搞成咁.
但可以肯定係,只要有政治力干預企業運作,天才都唔會搞得掂.
就由亞視講起,近年亞視除咗王維基呢位魔童,唔係無勁人嚟過試過改革,好似胡競英曾經令緯來電視台一年轉虧為盈嘅紀錄,結果因為王征同蔡衍明大鬥法,胡競英根本做唔到嘢,最後搞到出律師信俾廣管局同亞視.
西九一開始唔係文化project,而係涉及眾多地產霸權利益,文化界亂到亂七八糟嘅恩怨關係,加上唐英年,曾蔭權各人政治算盤一個複雜遊戲,CEO邊個做都係做死收場.西九要擺脫呢個魔咒,基本上,可能性唔大⋯⋯
後話:好奇怪,由英國麗的到香港,新加坡,馬來西亞嘅海外麗的,全部都死狀恐怖,兼且好多死於政治干預.英國麗的,先被英國ITA指令同Associated Broadcasting Corporation合併,後來Thames TV,因為得罪保守黨政府,喺1992年喪失倫敦Weekday ITV專營權(但後繼嘅Carlton Communications一樣一鑊泡,喺ITV Digital損失慘重,最後要Granada吞落肚,變成今日嘅ITV plc).香港麗的喺BET投資損手後,賣俾邱德根,之後噩夢不斷至今.新加坡麗的呼聲本來好好地,八十年代新加坡政府禁止方言廣播,結果成績一落千丈,由十一萬訂戶跌到今日得八千訂戶.馬來西亞麗的呼聲的後繼者FM 98.8,最近搞出封咪封波,馬華公會被人媽到抽筋.麗的係唔係腳頭唔到到咁,英國同海外麗的死法完全相似,果真係傳媒之謎.


text:
11 months ago
朋友提議去九龍城開餐, 熱氣纏身決定唔食泰國菜, 行行下就就發現呢間精緻CAFE, 見門口餐牌食物價錢幾岩荷包, 一於試下
入到去見到佈置令人有返到屋企既舒服感覺, 四圍佈滿得意又好私人化既擺設, 可能呢D係CAFE應有既格局
侍應送上得意MENU, 封面好似讀書時期自畫既筆記薄咁, 見出店主心思
食物選擇都唔少, 由頭盤沙律, 意粉肉類到甜品都有, 仲提供花茶及特色咖啡飲品
我地決定每樣試D, 首先係頭盤炸珍寶磨菇配黑松露他他醬 ($68)
一份有7-8隻磨菇, 外皮香脆, 磨菇入口爆汁, 配埋黑松露他他醬一齊食, 好夾!
主菜先黎侍應推介既溫泉疍卡邦尼飲管粉($98)
份量唔細, 適合二人一齊食
特別既飲管粉第一次食, 中間係空心, 口感比食意粉較為硬D, 與溫泉疍汁撈埋一齊食, 好香滑又有咬口, 果然無介紹錯!
朋友想試牛, 咁就叫左美國安格斯有骨肉眼牛扒 ($248)
有16安士, 配菜有炸蕃薯薯條
我地點左七成熟, 切開時覺得熟左少少, 但肉質都唔覺好嚡口, 食到肉既原味, 配埋少少鹽一齊食都OK
配菜既炸蕃薯薯條, 份量唔細, 甜甜地好好味, 坊間好少食到, 最令人驚喜係炸得好乾身, 用手指拎黎食係完全無油留係手, 侍應透露由於係用新鮮油炸, 所以做到咁既效果!
呢款炸蕃薯薯條亦係頭盤之一, 只係$28, 絶對誠意推介
總括黎講, 呢間CAFE環境舒服, 唔會限你幾時要交枱, 侍應服務都幾細心, 食物質數亦唔錯, 回食度高!
地址 : 九龍城南角道55號地舖
contact me : gingerszeto@yahoo.com.hk
BLOGGER
BLOGGER
BLOGGER
BLOGGER
BLOGGER


text:
救生水泡
救生水泡,又叫做救生圈,係水上救生必需品,係一個會浮嚮水面嘅圓圈,畀浸親嘅人支援,避免浸死.救生設備完善嘅海灘,游水池,輪船上面一定有.
發展史[編輯]
講話救生水泡嘅歷史,其實早就喺2000——3000年前嘅中國就有呢筍嘢玩啦.其實佢之前就係乾咗嘅葫蘆瓜.而《易經》同《詩經》就記低咗同「葫蘆瓜」有關嘅記載[1]聞一多先生就將《易經》同《詩經》入面嗰句翻譯咗成「葉拍咗,葫蘆都乾咗,可以揀佢嚟做腰舟喇.」.而家所謂《易經》同《詩經》入面嗰句就係「抱住又爛又乾嘅葫蘆瓜就可以將個身浮喺水面度唔會浸死」噉解.啫係話葫蘆瓜就係最早嘅救生設備.後嚟喺海度行緊嘅船,大多數都係帶住嚿葫蘆瓜,費事話部船失事.就係噉,古代嘅中國人民就係用咗乾嘅葫蘆瓜嚟撐過河嘅,佢就係最早嘅救生水泡喇.
到咗宋朝嗰陣,整救生水泡嘅技術進步咗,有人開始用軟木料同蘆葦等整成個好似個環噉嘅嘢畀人捐入去,用個環嚟托住個身,用咗呢種環形嘅救生水泡,重方便過葫蘆瓜成幾百倍,所以就變咗名副其實嘅救生水泡喇,宋代啲人話佢係「浮環」.[2]
後來隨住用咗新技術同新材料,好多救生設備就出咗嚟.但救生圈重俾人一直用到而家,佢重係簡便嘅救生工具.
用途[編輯]
游水池[編輯]
- 內文: 游水泡
喺游水池度嘅救生圈,就係畀啲唔識游水嘅人嚟用佢,佢可以唔畀啲人就噉沉咗落去.尤其係救生員度係必須要有嘅,佢哋唔想喺有人搞咗溺水就冇得救.
航海[編輯]
喺航海嗰陣,嗰啲海事員重將啲救生圈放喺輪船嘅甲板度比較明顯嗰邊,重喺救生圈度油咗紅同白兩種顏色,有啲比較高級嘅救生圈度重裝咗有自己識發光嘅浮燈響度,噉唔理佢喺日頭定係晚黑,都好易睇到跌咗落水嘅人喺邊個位度跌咗落去,噉救援船就可以跟住個標記迅速去到出事地嚟救返跌咗落水嘅人.


text:
《問誰未發聲》係雨傘革命之前嘅社運歌曲,用來動員支持「佔領中環」.歌曲改編自法國作家雨果《悲慘世界》嘅舞台劇版本.《悲慘世界》描述1832年嘅巴黎革命,單次而言,係失敗行動.當時筆者朋輩之中,已經有所私議,選用一首源自失敗起義,未必好意頭,估唔到一語成籤.但係1832年革命,上承1789及1830年兩次成功革命,亦下啟之後席捲成個歐洲嘅1848年革命,係歷史長河而言,亦算係一次階段性勝利.觀乎
依兩年嘅發展,似乎歷史發展,又的確暗藏規律.
法國大革命於1789年爆發,推翻波旁王朝之後,共和政體未能穩定局勢,故此拿破崙能以強人形像,先成為執政黨,再登基為帝.拿破崙東征西討,幾近統一西歐,但就惹來其餘強權組成包圍網,終於兩次戰敗,繼而被逐.1815年嘅維也納會議,由奧匈帝國主持.奧匈帝國,當日尚有保留神聖羅馬帝國稱號,實為歐洲第一強權,擁有無限制度自信.故此佢地嘅目的係將歐洲退回1789年嘅世界,係法國就係迎接波旁王朝復辟.
波旁王朝復辟之後,成為法王嘅路易十八世及繼任嘅查理十世嘗試復行工業革命前嘅專制體制,各類政策亦向天主教會同傳統貴族傾斜.但係當民智已開,工業革命亦改變左經濟結構之後,根本冇可能回到過去.結果忍左十幾年,新興起嘅資本家同民眾就係1830年推翻波旁王朝,另立比較開明嘅路易腓立為王.後來嘅歷史證明,雖然1830革命未能廢除王權,但就將傳統擁有地權,享有法外特權嘅貴族同教會,徹底打敗.
路易腓立登基前乃奧爾良公爵,係波旁王朝路易十三次子後代,屬於波旁王朝旁支.路易腓立嘅父親,號稱平等公腓立(Phillippe Egalite),係少數第一次法國革命之中,支持革命嘅大貴族.雖然平等公最後都係亂局之中被斬首,但係路易腓立係改革派最理想嘅代表,各方期望佢可以係波旁正統之下,將法國引入君主立憲制度.路易腓立亦推行一系列嘅改革,由重新採納1789年嘅三色國旗(即係現代熟識嘅法國國旗),到開放部份選舉權,都係偏向開明.
《悲慘世界》中嘅1832年革命,實係當時少數共和份子,企圖推翻奧爾良王朝,成立不設王位嘅共和國家.雖然當時的確失敗左,不過當時嘅擔憂後來證實都好正確.路易腓立或有心改革,但當制度變成習慣之後,循序漸進,由上而下嘅民主改革永遠都會滯後於民眾預期.自由之風一起,年輕一輩論政,既會損害既得利益,用語之間,亦會損害老一輩嘅矜持,變成一次又一次嘅政治風波.最重要嘅問題,係路易腓立由資本家同民眾共同推舉,結果路易腓立執政,逐漸偏向資本家,令民眾覺得踢走貴族,只係換來資本家,民眾仍然係受苦嘅一群.
溫和主義,或稱懷柔政策,短期或能減少對立情緒,穩定局勢.但係未能理清各方嘅經濟關係,照顧新時代所創嘅新團體,到最後都只能夠徒勞無功,壓力仍會累積,結果仍係各方不願見到嘅結果.依點,除左係法國之外,係各國近代史亦屢次驗證.
到左矛盾再次累積之後,到1848年就成為大規模嘅革命.依次革命,影響並不限於法國,而係席捲歐洲.奧匈帝國係波旁復辟嘅始作俑者,係1848年就幾面受敵,雖然王室未有被廢,但就被迫承認國內諸民族嘅自治權,繼而國力大減,國內分離主義愈演愈烈,慢慢演變成第一次世界大戰前嘅「歐洲火藥桶」.德意志諸邦,意大利諸邦,波蘭,丹麥,甚至遠至拉美諸殖民地,都幾乎一齊革命,實現歐洲同南美洲嘅政治現代化.
如果當日維也納會議,法國容許自行發展政制,唔受歐洲其餘國家影響,或者就唔會出現後來1830,1832,1848年幾起嘅法國革命,唔會啟發其餘地區效法,形成新一波嘅浪潮.「儘管真理往往敵不過強權,但強權卻永遠無法代替真理,」果然?


text:
反向測試
筆者有日寫寫吓稿嘅時候,忽然腦閉塞無晒靈 感唔知點寫好,於是參拜一吓 FB 大神啦,碌碌吓就見到有人 Share 咗一張改圖,係來自「Maslow’s Hierarchy of Needs 馬斯洛的需求層次理論」嘅二次創作,筆者唔係想探討呢個理論,而係想講吓二次創作嘅改圖.
呢個二次創作好耐之前已經加入咗「Wi-Fi」, 其實筆者覺得應該改做「Online」會啱啲,事關 人人攞住部手機都一定係上網㗎啦,Google搵 嘢,睇FB/IG,玩Live直播,打Online Game,而呢啲嘢唔一定 用Wi-Fi至做到,當行緊街,搭 緊車就梗係用流動網絡嚟上網, 所以用「Online」會貼切啲嘅.
至 於 新 加 入 去 嘅 「Battery」就更加係必需啦! 試問你攞住部無電嘅手機, 著唔到即係用唔到,咁 同無帶部手機有咩分 別?分分鐘仲慘過唔記得帶𠻹呀!睇到用唔到嗰種冤屈感簡直係罪無 可恕!如果唔係啲「尿袋」又點會咁好賣吖!所以 「Battery」放到最底就梗㗎喇,亦係每部手機最基本 嘅必需品.
其實當筆者見到呢個改圖,真係唔知好嬲 定好笑,原來家陣我哋嘅生活基本所需竟然係 「Battery」同「Online」,於是筆者就的起心肝 第二日做咗個測試,同《PCM》一向嘅測試可 以話係背道而馳,就係測試唔用手機一日咁 大把;嗰日係要返工嘅, 但就響街嘅時 候好似搭緊車,食緊飯,行緊路都唔可 以用手機上網,只可以接同打電話, 起初係幾難忍吓,經常會攞起部手 機,於是只係睇吓時間就收返 埋佢,都有少少難捱咁過咗呢 日,不過就睇到平時唔多會 留意到嘅嘢,尤其係睇住 好多人頭耷耷用手機嘅 樣,原來平時自己就係咁……
今次體驗返以前無網上嘅日子,真心……係好唔慣嘅,不過最難搞嘅唔係無得睇FB,打機,因為返到公 司部電腦都可以睇,Game又唔係一定要打嘅,玩少啲課少啲金仲好,反而係無得搵路同睇吓巴士,港鐵到站 時間呢吓煩啲,所以手機係必需絕對係事實,人嘅生活需要會隨住時代而增加亦好正常,反而筆者覺得耐唔耐 搵一日「作吓反」都幾好吖,當洗滌一下自己嘛~


text:
薯片
薯片(美式英文:Potato chip;英式英文:Potato crisp),係指由薯仔製成嘅零食.製作方法係將薯仔切成薄片,然後炸或焗到脆口並加以調味就得.除咗最簡單攞鹽來調味之外,市面上買到唔同口味嘅薯片,亦會用味精同唔同香料調味.
原味[編輯]
1853年8月24號,佐治靲(George Crum)喺美國紐約州一流嘅度假勝地 Saratoga Springs 做廚師.嗰度嘅月光湖旅館餐廳(Moon Lake Lodge)提供法國式炸薯條,而佐治就按照標準嘅法國尺寸製作薯條.呢種食品喺17世紀風靡法國,嗰時湯瑪斯傑佛遜係美國駐法大使,佢好鍾意食薯條.於是乎就將製作方法帶到美國,並喺蒙蒂些露(Monticello)將炸薯條當作一道晚宴菜肴招待客人.
喺月光湖旅館,一個人客(有啲文獻稱係百萬富翁范德比爾特)認為廚師佐治做嘅炸薯條太粗,佢唔鍾意,唔肯畀錢.於是佐治再做咗啲薄一啲嘅,佢一樣唔滿意.激到嬲嘅佐治就決定教訓呢位客人,佢將薯條整到非常薄,炸到非常脆,用叉都拮唔起.噉做達唔到佢嘅預期目的,嗰位人客反而好鍾意呢種淺黃色,似紙咁薄嘅薯片.其他人客亦要求佐治幫佢哋做呢種薯片.從此之後,菜單上出現咗薩拉托加薯片,並成為特色食品.
無幾耐,呢種薯片就包裝出售,啱啱開始嘅時候只係喺當地發售,即刻就風靡整個新英倫地區.終於佐治開咗佢自己嘅餐廳,餐廳嘅最大特色就係薯片.嗰時薯仔要手人批皮同切片.喺1920年代薯仔批皮機嘅發明令到薯片從小規模製作變成銷售量最大嘅零食.
薯片批皮機嘅發明,令薯片加快流行.一個美國南部嘅旅行推銷員靴曼利(Herman Lay)幫助推廣呢種嘢食.佢帶住皮喼喺美國南部嘅雜貨店賣呢種機器,之後佢更開咗公司,令佢個名幾乎成為薯片嘅同義詞.利事薯片係第一個成功市場化嘅美國品牌.由1960年代開始,薯片開始於全世界流行起來.
喺密封包裝發明之前,薯片係存喺大桶或罐頭度,喺底部嘅薯片成日會唔新鮮或受潮.之後Laura Scudder發明咗將兩張蠟紙燙埋一齊嘅袋,從此創造咗密封包裝並且保存薯片嘅新鮮度到開封嘅時候.時至今日,薯片係以乾燥空氣充入膠袋後密封包裝,防止壓碎.
調味薯片[編輯]
薯片一直無加入調味料,咁減少咗佢嘅魅力,直到一間叫Tayto嘅愛爾蘭薯片公司嘅擁有者,喺1950年代發明咗加入調味料嘅方法.雖然佢只有一間小公司(呢間公司嘅組成幾乎係佢製作薯片嘅家人),但係呢個老闆一直證明佢自己係個創新嘅人.試完又試(trial and error)之後,佢製造咗世界上第一批加咗調味料嘅薯片,芝士洋蔥(Cheese and Onion)同醋鹽(Salt and Vinegar).
首先賣出用食鹽調味嘅薯片,不過鹽係包喺另一個封好嘅包裝再放進薯片袋度,有需要嘅時候先加入.佢嘅發明一夜間成為食品工業嘅大事,重有一啲規模大嘅美國薯片公司老闆來到小小嘅 Tayto 公司,要睇下呢項產品並且商談用呢項新科技嘅版權.最後Tayto公司被賣出,咁令改變薯片製造方法嘅公司老闆同呢個小家庭非常有錢.全球嘅公司都想要買 Tayto 公司呢項技巧嘅版權.
Tayto 公司嘅發明改變咗成個薯片嘅發展.嗰時之後薯片製造商喺薯片度加入天然或人工調味料,都有唔同程度嘅成功,受到唔同程度嘅歡迎.連發明人George Crum都感到好意外嘅係:一個本來只有好細嘅市場份額嘅產品,而家擁有咗好多唔同嘅口味同好大嘅市場.最受歡迎嘅薯片包括酸忌廉洋蔥(sour cream and onion),燒烤同芝士口味嘅薯片.喺其他嘅一啲地方重有好多其他口味嘅薯片.好似係愛爾蘭最大嘅薯片製造商Tayto 公司生產嘅傳統口味嘅「食鹽同醋(salt and vinegar)」薯片.
一啲薯片製造商,好似利事(Lay's),針對唔同地區嘅喜好出產唔同嘅口味.喺北美洲特別值得注意嘅係,喺部分加拿大地區有好多種口味可以選擇,包括酸瓜(dill pickle),番茄醬,甚至係布甸口味.呢啲特別嘅口味偶然會喺美國限時發行.
除咗以上之外,重有雞,牛扒,紫菜,芝士,椒鹽,海鮮,麻辣等口味.不過好多時候,佢哋都係以食品添加劑去調配出類似嘅味道,甚至係用阿斯巴甜,糖精.


text:
回想返舊年九月,當時我已唔熱衷社運行動,發現自己唔係好知村民點諗,開始對任何熱辣辣嘅花生失去興趣,網上嘅照片已好滿足,得閒睇下波好過.廿六號晚廿七號凌晨,我再次走上前線,唔係為咗一個改變嘅來臨,而係為咗一個仍堅持嘅朋友,一個已身為人母但仍為公義挺身而出嘅戰友,就因為咁我見到香港一個革命嘅開始.
放工返到屋企冇耐,本來就係安靜嘅網上嘅花生時間,抗爭運動已當成綜藝節目,我只期待破口出現一刻,更有預備個破口係係頭顱上或身軀上開出來,果個人有機會係廣場上嘅學生,有機會係我,只係唔希望係來自我嘅朋友……大約凌晨一點半至兩點依位好媽媽吹咗雞,感覺就好似剛鐸之號角,如果有睇(魔戒)應該明白,尤其波羅莫都係揍住兩隻哈比人,個畫面好易浮現出來,好迅速就執好前線用品就夾好匯合地點同時間報告起程.
重回『戰場』當時來講有新一番體驗,就係大家認真嘅態度,同埋而家為人所熟悉鐵馬封路嘅開始,事情開始走上正軌喇,當人人回顧九二八,其實九二六先係開始.當所有人都正經起來,咁就要諗清楚個人行動嘅目標,第一仍係保護友人嘅安全,第二就係令到行動成功達到穩定抗衡程度,因為朋友同我本身都唔可以長留,了解戰區,建設路障,幫手防務,守到第二朝,就成為咗當晚嘅工作.辛苦一晚,睇住近海旁路段鐵馬嘅建成,又有我認識嘅援兵來臨,天光一到又係屋企細路就來起身食早餐嘅時候,我朋友又要為另一邊努力,我倆就稍作最後巡視令自己安心,就將個場交俾廣場上嘅年輕人.
臨走我有笑年輕人真係好精力,竟然係廣場打埋羽毛球,後來係網上知道原來係公民黨嘅陳家洛廣場作樂,亦冇耐,警察亦係打羽毛球附近位置進入戰區,堡壘係裡面破了.


text:
雖然這個冬天不太冷,但香港人鐘意打邊爐是常識吧.不過一般任食火鍋女朋友會覺得太麻甩佬Feel,去食近年新興部隊鍋又到男朋友話根本唔抵食,結果最後都係去快餐店食一人一鍋?開飯仔幫各位搵咗以下推介,唔同特色都有,好味之餘又唔怕埋單畀錢時「詐型」,啱用就參考下啦.
古風台式麻辣x美人鍋 老鍋台式火鍋
唔好誤會,古風係指尖沙咀呢間火鍋店裝修走中國古風路線,骨致得嚟有屏風隔開夠私隱度.鍋底有養生鍋,酸菜白肉鍋等選擇,不過計開飯仔話當然係嗌鴛鴦,一邊放惹味麻辣鍋,一邊放美人鍋啦.前者見到一層紅油就知夠味,入面仲要有台灣直送鴨血同冰豆腐,香而唔死辣.美人鍋就有南棗,烏雞,杞子,同有滋陰功效嘅桃膠等,清甜香濃.
日式健康鍋物 温野菜
打邊爐都可以多菜少肉,食得健康啲嘅.例如呢間喺尖沙咀同銅鑼灣都有分店嘅日式Shabu Shabu就有日本產地直送蔬菜,新鮮之餘仲食得安心啲.當然照顧埋各位男士嘅「肉」望,呢度亦有唔同產地和牛同豚肉,包括鹿兒島黑毛和牛牛肩同熊本豚腩肉等.最後湯底唔好嘥,加配料同麵或飯嚟個日式雜炊,就一定可以令大家都捧腹滿足.
升呢版烤肉x部隊鍋 Kim's Spoon
圖:A姐M佬
明,真係明喎,好多男士都唔明點解部隊鍋可以咁受歡迎吖嘛.其實女士們係為咗感受下同Oppa食同一款嘢食呢啲嘢......咳咳,講返正題,咁如果個部隊鍋有埋海鮮同烤肉又點睇?呢間連鎖店就有烤豬腩肉配辣海鮮鍋呢個抵食Package,鍋底有部隊鍋嘅香味,又有蝦,青口,蜆,魷魚等海鮮,中間仲要有烤豬腩肉,富脂香而唔太油膩.
中日Fusion 2人套餐 火薈中日火鍋
太子呢間樓上火鍋店係中日Fusion,裝修紅黑色主調夠形格,而且亦有屏風.小情侶必嗌超值豪華火鍋2人套餐,大大隻火鍋船上面有多款海鮮,包括鮑魚仔,帶子,珊瑚蚌,海蝦,生蠔等,仲有豬牛羊肉類拼盤,蔬菜同其他配料,分量同款式都夠多.最貼心嘅係包埋一人一杯紅白酒同甜品,慳返筆下半場飲嘢或者食糖水嘅錢吖嘛.
食豪啲靚料火鍋 canton pot
如果你嘅另一半覺得打邊爐最緊要係鮮味嘅話,咁旺角呢間酒店火鍋店就最啱喇.事先溫馨提示,講起酒店餐廳大家都估到消費唔算平,但質素嚟計絕對係一分錢一分貨.本地新鮮牛頸脊油花分佈平均,食落特別嫩滑.羊肚菌豚肉餃清香鮮甜,而松茸野菌福袋脹卜卜加上菇香撲鼻,兩款各嗌半份就啱啱好.另外呢度嘅甜品亦有多款選擇,女士們記得留肚.
臭味相投臭臭鍋 8鍋臭臭鍋
圖:babyzbb
唔好話開飯仔無提醒大家,去尖沙咀呢間店食臭臭鍋之前,請先再三肯定你同你嘅男朋友或者女朋友都係重口味人士:因為呢度嘅臭臭鍋係台式臭豆腐鍋呀!招牌臭臭鍋唔單止有台式臭豆腐,連貢丸,米血糕,甜不辣等配料都係由台灣入口,十足台灣風味.晚市有限時90分鐘,建議午市去慢慢嘆!不過食完之後一身臭豆腐味頂唔頂得順就另一回事喇.
文:Cathy
開飯編輯推介:
2. 11月份好評餐廳十強
熱門文章推介:
隨時接收最新資訊
讚好OpenRice專頁!


text:
四大文明古國
四大文明古國係喺漢語文化圈中流行嘅一個概念,一般用嚟指古巴比倫,古埃及,古中國,古印度呢四個人類文明最早誕生嘅地區.但由於古文明缺乏準確嘅文獻紀錄,佢哋嘅具體誕生時間喺學術界重有爭論.有啲人話應該係古希臘而唔係古巴比倫,重有美索不達米亞同亞朮嘅講法.而人類而家所擁有嘅好多哲學,科學,文學,藝術等方面嘅知識,一般都可以追溯到呢啲古老文明嘅貢獻.學者認為四大文明都係建立喺河川臺地附近,原因係有固定嘅水源令農業同商業容易啲發展.而喺北半球嘅兩河流域,尼羅河,黃河,長江流域同印度河,恆河流域相繼產生咗世界四大文明.
文明古國喺距離而家7000年-4000年前,相繼由新石器時代進入青銅時代,進而步入鐵器時代.社會制度好多都採用奴隸制,政權就遲啲誕生.古埃及諾姆係至今所知世界上最早嘅文明.四大文明古國都有自己嘅神話傳說.佢哋利用神話嚟加強自己嘅專制主義統治.古埃及法老自稱係「太陽神之子」,古巴比倫嘅統治者漢謨拉比自稱「月神嘅後裔」,中國嘅君主就自稱「天子」.四大文明古國都有自己嘅曆法,一年分成 12 個月,並且有閏月.各個文明都創造咗自己嘅文字.印度河,黃河,兩河流域嘅文明都識用陶輪制陶,埃及同兩河流域都早啲識計圓周率,巴比倫同中國都早啲發現勾股定理同埋實際應用(好似中國嘅「勾三股四弦五」),印度就發明咗阿剌伯數字.
質疑「四大文明古國」嘅講法[編輯]
「文明」屬於人類同地域範疇,同「國家」概念好難直接掛鉤,「四大文明古國」嘅講法並冇獲得國際,尤其係西方世界嘅廣泛認同.雖然由於古代文明缺乏準確嘅文獻紀錄,具體開始時間學術界重有得拗,但按照當前西方世界承認嘅考古實物證據,美索不達米亞嘅蘇美爾係而家所知世界上最早嘅文明,而位於而家希臘克里特島上嘅米諾斯文明早過冇乜考古實證嘅中國夏朝些少,印度嘅哈拉帕遺址更有可能早喺公元前2350年.最早出現文明嘅地區唔係一個統一嘅國家,而往往只係啲唔同民族聚埋一齊.而如果單單列出四大文明古國嘅話,擺埋中國入去係冇乜充分嘅根據.
中國[編輯]
- 內文: 古中國
世界文明發達最早嘅國家之一,有將近 4000 年有文字可考証嘅歷史.發現喺雲南元謀嘅猿人化石「元謀人」,距離而家大概 170 萬年,係中國境內已知最早嘅原始人類.距離而家四五十萬年前住喺北京周口店一帶嘅「北京人」,識企直咁行;識整同用簡單嘅架生;重識用火,已經具備咗人嘅基本特徵.經過漫長嘅原始社會,約莫喺西元前21世紀,出現咗中國史上第一個朝代──夏,開始進入奴隸社會.繼夏而興起嘅商(大概西元前16世紀—前11世紀),西周(大概西元前11世紀—前770年)進入封建制度.之後就係春秋同戰國(西元前770年—前221年),有人認為係由封建制度過渡去中央集權嘅階段.
印度[編輯]
- 內文: 古印度
早喺大概西元前 2500 年,即係而家嘅巴基斯坦,文明就已經開始產生,古城哈拉巴同穆罕耶達羅嘅遺跡留有好多呢個早期文明嘅烙印.居民有度量衡同文字,識挖渠同運河.堡壘下嘅城市,係喺嚴謹計劃下起成嘅,神廟,住宅,浴室,街道,幾何形嘅G局同衛生系統嘅設計排水溝,運河等.出土嘅遺物非常豐富,包括黃金首飾同寶石,經雕刻過嘅石頭,青銅同土塑小雕像等.黃銅同青銅多半用嚟製造器具同武器.陶器通常以輪狀捏製,用火燒成,並畫上幾何,花草同動物等圖案.
巴比倫[編輯]
兩河文明係人類歷史上最古老嘅文明之一.古希臘人把兩河流域叫做「美索不達米亞」,意思係「河同河之間嘅地方」.美索不達米亞又分兩個部分,南邊叫巴比倫尼亞,北邊叫亞述.就今日嚟講,兩河流域相當於今日嘅伊拉克一帶.
兩河文明時代最早嘅居民係蘇美爾人,佢哋響公元前 4000 年以前就來到呢度,兩河流域嘅最初文明就係佢哋建立嘅.後來嘅阿卡德人,巴比倫人,亞述人以及迦勒底人,繼承同發展咗蘇美爾人嘅成就,令兩河文明成為人類文明史上重要嘅一頁.其中巴比倫人嘅成就最大,因此,兩河文明又稱為「巴比倫文明」.
埃及[編輯]
- 內文: 古埃及
公元前47年,凱撒大帝進攻埃及嗰陣,戰火波及亞歷山大城圖書館.幾十萬冊用古埃及文字寫嘅經卷一把火燒晒,其中包括當時最完整嘅埃及史.呢部史書係亞歷山大大帝死咗之後,喺埃及自立為王嘅希臘將軍托勒密一世要求埃及嘅祭司兼學者馬內托(Manetho)所寫嘅.呢部「埃及史」燒咗可以話係一個損失.不過嗰時重有第啲著作引用咗呢本書嘅一啲內容,令古埃及歷史嘅一啲片段傳到今時今日.而家,埃及學者重用緊馬內托嘅劃分,但帝王興衰更替,同確實嘅年代,重有好多度唔清楚.
睇埋[編輯]
- 愛琴文明(同四大文明古國同一時期嘅一個古希臘文明)


text:
Monday, 7 April 2014
溝女不離三兄弟
有個朋友成日睇葉念琛尐戲, 所以有齣葉氏新片忍唔住好奇睇下, 不過我一向都唔鍾意葉念琛, 加上片名咁爛咁求其, 所以都不抱任何期望, 點知結果係比期望中更差.
論故事, 葉念琛之前尐戲都差不多, 由於佢為人欠缺幽默感, 拍出嚟尐戲, 全部都係想搞笑而不好笑, 娛樂性低, 不過每次都有些關於男女關係的想法表達到出嚟, 所以到尾, 拍出嚟的作品都係不好但又不太差, 至少係有故事想講. 但今次三兄弟就唔同, 根本冇嘢想表達, 加上笑位又完全失效, 連詩雅突然喺街跳舞, 隊band改個諧音粗口名, 陳奐仁扮東南亞口音英文, 拍嗰時都應該知道唔會有觀眾笑得出o架啦, 咁搞嚟浪費情節時間做乜?
論角色, 片叫乜嘢三兄弟, 但係故事入面呢三個人根本就唔係咩兄弟, 去到盡都只是點頭之交, 根本無兄弟情誼可言. 三人之間交集不多, 亦令成齣戲幾條故事線凌碎散亂, 連TVB膠劇水平都不如.
論演員, 唔用明星演員唔係問題, 其實之前成日用方力申同Stephy, 我認為佢地都唔係咩明星. 但係今次有好多地方, 明顯覺得一些演員做得很差, 但係導演竟然又收貨, 例如連詩雅講的一些對白, 感覺真係好假, 好造作, 根本係中學話劇水準, 一定要佢再做, 直至做到合乎專業水平先得囉, 咁都收貨, 令我好懷疑葉念琛拍呢齣嘢是 hea 拍. 陳奐仁尐廣東話講得唔好, 幾乎聽唔到佢講乜咁滯, 雖然唔怪得佢, 但係導演又係要拍到佢講得清楚自然先收得貨囉, 有冇搞錯呀? 全片唯一亮點係吳若希, 幾靚, 有尐似周麗淇以前.
2 comments:
-
-
聽講佢開套戲係為溝女麻,莊思敏
我最鐘意佢嘅天生愛情狂, 劉心悠好靚
- 7 April 2014 at 20:46
- Howtindog said...
-
咁我都覺天生愛情狂算唔錯, 不過只係因為有張智霖同劉心悠做主角, 加好多分.
- 7 April 2014 at 20:51


text:
蘇菲的世界
《蘇菲的世界》(挪威話:Sofies verden,英文:Sophie's World)係挪威作家佐士藤·賈多(Jostein Gaarder)寫嘅哲學懸疑小說,喺1991年以挪威話初版.書名嘅「蘇菲」對應英文係Sophie,Sophie係書中女主角嘅名,同時取西方語言中「智慧」嘅雙關義.成本書主要以蘇菲同佢嘅哲學老師亞拔陀(Alberto Knox)嘅對話錄來向讀者介紹西洋哲學.
大要[編輯]
1990年,蘇菲(Sophie Amudsen)呢個14歲挪威女仔一直同佢阿媽同啲寵物住埋一齊,老竇做船長長年在外(佢老竇喺書中只係提到下,并無現身.)
有一日佢收到封發自黎巴嫩,畀一個叫曉朵(Hilde)嘅女仔嘅明信片,重有一封匿名信,信中問佢「你係焉個?世界係怎來嘅?你要去焉?」.蘇菲疑惑呢尐問題,想答又答唔出,無耐,佢就陸續收到呢啲匿名信,呢啲信都係亞拔陀寫畀佢嘅哲學信,佢就從中學西洋哲學.
之後越學越深,隨情節發展,佢同佢老師嘅聯繫方式一變再變,最後係老師面授課程,而蘇菲嘅世界亦不停且越來越頻繁發生奇異事件,而且都同曉朵及佢老竇相關.
講到白利(Berkeley)嘅哲學時,蘇菲終於意識到咩事:原來佢同佢老師,以及佢周遭嘅世界都係虛構出來嘅,都係書中嘅世界,寫書人就係曉朵嘅老竇,佢為咗幫個女慶生,就寫咗本書當曉朵嘅15歲生日禮物,順便教個女哲學,教佢思考人生世界.
當佢學曬成部西洋哲學史時,佢同佢老師就著手運用哲學智慧來擺脫曉朵老竇嘅左右,希望可以擺脫出書中虛構嘅世界,令自己獲得自由獨立真實嘅存在.最後小說結局係開放嘅,蘇菲佢哋莫名其妙噉走出書中世界,來到曉朵佢哋嘅世界,而至於曉朵佢哋又能否走出《蘇菲的世界》,噉就係開放嘅.
呢本書係部哲學書,一方面通過展現幾千年嘅西洋哲學史來畀讀者增長呢方面嘅知識,另一方面亦通過個古仔來讀者傳達嘅哲學嘅精神,就係一種永不放棄追尋真理而唔理真理幾難追得嘅精神.
大陸中文版有刪節[編輯]
《蘇菲的世界》喺中國大陸出版時(蕭寶森譯),馬克思一章嘅結尾處嗰32個段落由於政治原因畀中國政府去咗,不過網上可以搵到失咗嘅段落嘅英文版,中文譯文.


text:
正所謂「新嚟新豬肉」,任何年代嘅新人(包括Intern仔)初入職場,總會被指派負責瑣碎工作,碎紙,影印,接電話,甚至被前輩(老屎忽)恰.面對呢啲情況,大部分人都會有感自己不受重視,甚至覺得學唔到嘢,前景堪虞.
的確,新人階段未必接觸到公司業務嘅核心,但正如打RPG一樣,主角初登場就算係Lv 1都有專屬武器,新人身分其實係一種「特權」,有啲嘢係新人先做得,一旦做得好,做得啱,就能為職涯打好基礎,準備隨時上位!
特權1:問題天天都多
你係新人,老細,同事就預咗你乜都唔識,所以可以盡量發問,唔使覺得唔好意思.唔少老細寧願你咩都問,好過你咩都唔問但最後做錯哂.另外,老細見你肯學肯做,自然對你好感大增,覺得呢個後生仔女係可造之才.
特權2:犯小錯
新人時期犯啲小錯無傷大雅,甚至有助職場發展.新人全無實戰經驗,犯錯情有可原,只要你表現出對工作嘅熱誠,勇於認錯並承諾改正,通常都會獲得原諒.而且,人之患在好為人師,好多老屎忽之所以恰新人,無非係驚你威脅佢地位,佢要擺姿態,顯示自己嘅重要性.
你犯錯等於示弱,佢就會覺得你無能力威脅到佢,會比較容易接受你;你犯錯後再虛心求教,佢會以為自己好有料好識教人而飄飄然,知無不言言無不盡,你可能可以從中得益.
特權3:碰釘兼行冤枉路
對業務唔熟悉嘅新人,經常付出10分努力,最後只得到5分成果.呢啲看似徒勞無功嘅努力,其實係成功嘅過程同養分.世界上無「無用」嘅經驗,你永遠唔知你今日呢份做得好辛苦但被個客ban咗嘅Proposal,會唔會成為下一個Project嘅參考資料;又或者你被迫出席一個又悶又走唔到嘅商業活動,會唔會識到一個Potential大客.
特權4:天馬行空
資深員工最大問題係惰性,因為太熟悉業務而不知不覺墨守成規,培養出一套自己做嘢嘅方式,對行業嘅既定概念,難以改變,令經驗反成負累.新人勝在對行業一無所知,自然可塑性高,想像力強,可以提出好多天馬行空嘅創新建議,拓展更多發展空間.